(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΒ΄

Πέμπτη 2 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Γ. Βαρεμένου και Γ. Στύλιου, σελ.
2. Ανακοινώνεται ότι τη συνεδρίαση παρακολουθούν μαθητές από το 14ο Γυμνάσιο Πειραιά, το 6ο Δημοτικό Σχολείο Δάφνης και το 6ο Λύκειο Αχαρνών, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 3 Μαρτίου 2017, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην καταβολή του επιδόματος ανεργίας των εποχιακά εργαζομένων, σελ.
 β) Προς τον Υπουργό Αγροτικής Ανάπτυξης και Τροφίμων:
 i. σχετικά με τα προβλήματα στην εφαρμογή του Μέτρου 11 του Προγράμματος Αγροτικής Ανάπτυξης (ΠΑΑ) 2014-2020 στη Βιολογική Κτηνοτροφία, σελ.
 ii. σχετικά με την προμήθεια των φυτοπροστατευτικών φαρμάκων που ακυρώνει το συλλογικό πρόγραμμα δακοκτονίας, σελ.
 γ) Προς τον Υπουργό Εθνικής Άμυνας:
 i. σχετικά με την άμεση ενημέρωση για τον σχεδιασμό προμήθειας νέων εξοπλιστικών προγραμμάτων, σελ.

 ii. σχετικά με τις εκτιμήσεις για έσοδα από την εκμετάλλευση ακίνητης περιουσίας των Ενόπλων Δυνάμεων, σελ.
 δ) Προς τον Υπουργό Υποδομών και Μεταφορών:
 i. σχετικά με την εκρηκτική ανάγκη σχολικής στέγης στη Δυτική Θεσσαλονίκη και ιδιαίτερα στον δήμο Κορδελιού-Ευόσμου, σελ.
 ii. σχετικά με την κατασκευή του έργου, «Παράκαμψη Χαλκίδας, τμήμα Ν. Λάμψακος - Ψαχνά», σελ.
 iii. σχετικά με την επέκταση του μετρό δυτικής Θεσσαλονίκης, σελ.
 iv. σχετικά με την μετάθεση για δύο ακόμη χρόνια της έναρξης του έργου «Πάνορμο - Εξάντης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Τουρισμού: «Κύρωση Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της κυβέρνησης του Κράτους του Κουβέιτ», σελ.

ΠΡΟΕΔΡΕΥΟΥΣΑ

ΒΑΡΕΜΕΝΟΣ Γ. , σελ.
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Π. , σελ.
ΚΕΓΚΕΡΟΓΛΟΥ Β. , σελ.
ΚΡΕΜΑΣΤΙΝΟΣ Δ. , σελ.
ΣΠΙΡΤΖΗΣ Χ. , σελ.
ΤΣΙΡΩΝΗΣ Ι. , σελ.

Β. Επί των επικαίρων ερωτήσεων:
ΑΝΤΩΝΟΠΟΥΛΟΥ Ο. , σελ.
ΔΑΒΑΚΗΣ Α. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Π. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΔΙΚΟΓΛΟΥ Σ. , σελ.
ΚΟΚΚΑΛΗΣ Β. , σελ.
ΣΠΙΡΤΖΗΣ Χ. , σελ.
ΤΖΕΛΕΠΗΣ Μ. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΤΣΙΡΩΝΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΒ΄

Πέμπτη 2 Μαρτίου 2017

Αθήνα, σήμερα στις 2 Μαρτίου 2017, ημέρα Πέμπτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη διαδικασία των επικαίρων ερωτήσεων, θα ήθελα να κάνω μία ανακοίνωση.

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Τουρισμού: «Κύρωση Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Kυβέρνησης του Κράτους του Κουβέιτ».

Επίσης, θα ήθελα να κάνω μία ακόμα ανακοίνωση.

Ο υποφαινόμενος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Σχετικά με τις απουσίες των Υπουργών, υπάρχει ένα έγγραφο από την Ειδική Γραμματεία του Προέδρου της Βουλής.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η τέταρτη επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις καθυστερήσεις στην καταβολή του επιδόματος ανεργίας των εποχιακά εργαζομένων.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, από τις 8 Δεκέμβρη τα σωματεία της Ρόδου ενόχλησαν το Υπουργείο Εργασίας ζητώντας να επισπευσθούν οι διαδικασίες για την καταβολή του επιδόματος ανεργίας των εργαζομένων στην περιοχή.

Επανήλθαν στις 20 Δεκέμβρη με το ίδιο θέμα, διαπιστώνοντας ότι αυτό το ζήτημα υπήρχε και σε άλλες περιοχές της χώρας, όπως στην Κω, την Κέρκυρα, τη Ζάκυνθο, την Κεφαλλονιά και αλλού.

Όπως θα γνωρίζετε, στις 25 Ιανουαρίου έκαναν συγκέντρωση έξω από το γραφείο σας, σας είδαν, για το ίδιο θέμα, για να μπορέσει να αντιμετωπιστεί το ζήτημα της καταβολής του επιδόματος ανεργίας.

Παρ’ όλα αυτά, κύριε Υπουργέ, ακόμα και σήμερα δεν έχει καταβληθεί το επίδομα ανεργίας. Έχει βέβαια σημειωθεί πρόοδος, ωστόσο η δικαιολογία ότι υπήρχε τεχνικό πρόβλημα, καθώς και αυτή της υποστελέχωσης του Οργανισμού δεν απαντούν στις μεγάλες ανάγκες που έχουν αυτοί οι εργαζόμενοι, οι οποίοι προσδοκούν από το επίδομα ανεργίας να επιβιώσουν την περίοδο του χειμώνα.

Γνωρίζετε πολύ καλά ότι κανείς από αυτούς δεν μπορεί να αποταμιεύσει, διότι δεν μπορεί να περισσέψει κάτι από αυτό που παίρνει από τη δουλειά του, αφού οι αποδοχές είναι στα κατώτερα δυνατά επίπεδα.

Πολλές φορές έχουμε αναδείξει τη βαθιά εκμετάλλευση των εργαζομένων σε αυτόν τον τομέα, όπου οι ξενοδόχοι δεν εφαρμόζουν τις συμβάσεις, όπου δίνουν ό,τι αυτοί προαιρούνται, ως και 400-500 ευρώ, ίσως και παρακάτω.

Άρα λοιπόν, το επίδομα ανεργίας γι’ αυτούς τους εργαζόμενους, που έχουν τις προϋποθέσεις -που και αυτό είναι ένα ζήτημα βέβαια, δηλαδή, το θέμα των προϋποθέσεων- είναι πολύ σημαντικό, για να μπορέσουν να επιβιώσουν την περίοδο του χειμώνα.

Άρα λοιπόν, εδώ, εμείς -και με αυτήν την ερώτηση, παρ’ όλο που έχει εξελιχθεί- θεωρούμε ότι το Υπουργείο Εργασίας πρέπει να πάρει όλα εκείνα τα μέτρα έτσι ώστε να μην υπάρχει αυτή η εξέλιξη σε αυτούς τους εργαζόμενους, που δεν μπορούν διαφορετικά να αντιμετωπίσουν τα μεγάλα προβλήματα που έχουν την περίοδο του χειμώνα από τη μη καταβολή αυτού του επιδόματος ανεργίας. Πάνω σε αυτά θα θέλαμε τη γνώμη σας και τι μέτρα προτίθεστε να πάρετε προκειμένου να μην επαναληφθεί αυτή η κατάσταση.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κυρία Υπουργός.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, ευχαριστώ για την ερώτησή σας, η οποία μου δίνει την ευκαιρία να δώσω μερικές απαραίτητες εξηγήσεις στους εργαζόμενους στον τουρισμό, αλλά και ταυτόχρονα να αναδείξω τον τιτάνιο αγώνα και το τιτάνιο έργο που έχουν οι εργαζόμενοι του ΟΑΕΔ στο τέλος κάθε τουριστικής περιόδου.

Κύριε Κατσώτη, μόνο στα νησιά που αναφέρατε ονομαστικά στην ερώτησή σας, δηλαδή στη Ρόδο, στην Κω, στην Κέρκυρα, Ζάκυνθο και Κεφαλονιά υποβλήθηκαν μέσα σε λιγότερο από έναν μήνα σαράντα χιλιάδες αιτήσεις για την παροχή του επιδόματος. Καταθέτω για τα Πρακτικά έναν συνοπτικό πίνακα με τις αιτήσεις που υποβλήθηκαν και όσες εκκρεμούν ακόμα στα νησιά που αναφέρατε. Όπως θα δείτε, έχουν διεκπεραιωθεί περίπου τριάντα οκτώ χιλιάδες πεντακόσιες αιτήσεις και εκκρεμούν ακόμα περίπου το 3,5%. Παρ’ όλο που συναισθάνομαι πλήρως τις δυσκολίες που αντιμετωπίζουν όλοι οι εργαζόμενοι που δεν έχουν πληρωθεί ακόμα, νομίζω ότι και εσείς θα αναγνωρίσετε ότι χρειάστηκε υπεράνθρωπη προσπάθεια από τους υπαλλήλους του ΟΑΕΔ, προκειμένου να μπορέσουν να ανταπεξέλθουν σε αυτόν τον τεράστιο όγκο αιτήσεων.

(Στο σημείο αυτό η Αναπληρώτρια Υπουργός κ. Ουρανία Αντωνοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σίγουρα, επίσης, το αναγνωρίζει το Σωματείο Ξενοδοχοϋπαλλήλων της Ρόδου το οποίο σε δελτίο τύπου συγχαίρει, για δεύτερη συνεχόμενη χρονιά, τους επτά υπαλλήλους του υποκαταστήματος Αρχαγγέλου Ρόδου, οι οποίοι κατόρθωσαν να διεκπεραιώσουν έξι χιλιάδες αιτήσεις μέσα σε λίγο λιγότερο από έναν μήνα. Το καταθέτω και αυτό για τα Πρακτικά.

(Στο σημείο αυτό η Αναπληρώτρια Υπουργός κ. Ουρανία Αντωνοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να επισημάνω ότι οι ίδιες δυσκολίες αντιμετωπίζονται σε όλα τα ΚΠΑΠ της χώρας σε τουριστικές περιοχές τέτοια εποχή και πολύ περισσότερο φέτος. Γιατί πολύ περισσότερο φέτος; Διότι είχαμε ένα ρεκόρ προσλήψεων στον χώρο του τουρισμού. Άρα όταν κοιτάμε τους μήνες Οκτώβριο και Νοέμβριο και στη συνέχεια Ιανουάριο θα δούμε ότι σε αυτούς τους τρεις μήνες έχουμε έναν τεράστιο αριθμό ανθρώπων οι οποίοι πλέον δεν εργάζονται λόγω της εποχικότητας. Με άλλα λόγια, θέλω να πω ότι πολλοί περισσότεροι εποχικά εργαζόμενοι κατέθεσαν πολύ περισσότερες αιτήσεις φέτος σε ένα μικρότερο χρονικό διάστημα. Παρ’ όλα αυτά, έχω τη διαβεβαίωση του ΟΑΕΔ ότι μέχρι τις 15 Μαρτίου θα έχουν ολοκληρωθεί και οι υπόλοιπες, που εκκρεμούν. Φυσικά, εξυπακούεται ότι παρά τις καθυστερήσεις που υπάρχουν οι πρώην εργαζόμενοι θα λάβουν αναδρομικά το ποσό που δικαιούνται.

Τέλος, θα ήθελα να επισημάνω ότι μας ανησυχεί ιδιαίτερα το γεγονός ότι υπάρχουν συγκεκριμένες περίοδοι –δεν είναι θέμα συστήματος του ΟΕΑΔ- κάποια χρονικά διαστήματα όπου ο ΟΑΕΔ είναι επιφορτισμένος με πάρα πολλές υποχρεώσεις ταυτόχρονα. Όπως γνωρίζετε δεν είναι εύκολο να γίνουν προσλήψεις με το ένα προς πέντε. Ο ΟΑΕΔ είναι υποστελεχωμένος, χρειάζεται να μπορέσει να εκπληρώσει το έργο του έχοντας πολύ περισσότερο προσωπικό.

Όπως γνωρίζουμε όλοι, ο βασικός ρόλος του ΟΑΕΔ είναι η υποστήριξη των ανέργων με τους συμβούλους που έχει για να μπορούν να υποστηρίζουν τους ανέργους. Εδώ, σ’ αυτό το θέμα, στη χώρα μας έχουμε ένα τεράστιο κενό. Ενώ ο μέσος όρος στην Ευρώπη είναι ένας εργασιακός σύμβουλος προς τριακόσιους ή τετρακόσιους ανέργους, στην Ελλάδα είναι ένας εργασιακός σύμβουλος προς τρεις χιλιάδες.

Άρα έχουμε ήδη μεριμνήσει για να γίνουν κάποιες προσλήψεις σ’ αυτόν τον χώρο και είμαι σίγουρη ότι ο ΟΑΕΔ σταθερά βελτιώνεται, εξυπηρετώντας τις ανάγκες που προκύπτουν.

(Στο σημείο αυτό κτυπάει το κουδούνι λήξεως του χρόνου της κυρίας αναπληρώτριας Υπουργού)

Θα συνεχίσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κατσώτης έχει τον λόγο.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, το θέμα της ανεργίας είναι ένα από τα πιο σημαντικά ζητήματα που αντιμετωπίζει σήμερα η χώρα μας και είναι γνωστό ότι οι προϋποθέσεις είναι τέτοιες που ένα 10% είναι αυτό που έχει ουσιαστική προστασία από τον Οργανισμό, με επιδότηση από την ανεργία.

Νομίζω ότι ο Οργανισμός όντως έχει υπαλλήλους με τεχνογνωσία, που δουλεύουν και αποδίδουν. Ωστόσο, η ερώτησή μας δεν έχει τέτοιον σκοπό, να πει ότι οι υπάλληλοι δεν εργάζονται, αλλά έχει σαν σκοπό το Υπουργείο να δει τι μέτρα θα πάρει, έτσι ώστε να μην επαναλαμβάνεται αυτό το φαινόμενο που για πρώτη φορά φέτος, εάν θέλετε, παρατηρείται. Πέρυσι ήταν διαφορετικά τα πράγματα, όπως και πρόπερσι. Φέτος, δεν ξέρω εάν εσείς αποδίδετε αυτό το φαινόμενο στο ότι υπήρχε μεγαλύτερος αριθμός εργαζομένων, κάτι που όμως δεν προκύπτει από το ΙΚΑ και από την ασφάλισή τους. Τα στοιχεία του ΙΚΑ δεν δείχνουν φέτος ότι οι μισθωτοί στα ξενοδοχεία, για παράδειγμα, ήταν πολύ περισσότεροι από πέρυσι. Δείχνει μία πολύ μικρή αύξηση. Όμως, η εντατικοποίηση που υπάρχει σ’ αυτόν τον κλάδο είναι πάρα πολύ μεγάλη.

Σας είπα προηγουμένως ότι βεβαίως αναδρομικά θα τα πάρουν οι εργαζόμενοι, αλλά γιατί πρέπει να πάνε στον μπακάλη και να του πουν «γραφ’ τα στο τεφτέρι»; Γιατί θα πρέπει ο άνεργος να υποστεί μία τέτοια κατάσταση; Γιατί; Βεβαίως, υπάρχει αυτό που λέτε, ότι δηλαδή δεν θα τα χάσει ο άνεργος, αλλά θα πρέπει να βρει τρόπο να επιβιώσει.

Ο ΟΑΕΔ, λοιπόν, θα πρέπει να βρει τρόπο να αντιμετωπίσει αυτόν τον φόρτο εργασίας αυτές τις περιόδους. Εξ άλλου, έχει μία πείρα εδώ και χρόνια. Αρκετούς εργαζομένους τον Οκτώβριο ή τον Νοέμβριο ή ακόμη και από τον Σεπτέμβριο τους περιμένουν στον ΟΑΕΔ. Έχουν λίστες, βάσεις δεδομένων και μπορούν να κάνουν προεργασία. Δεν υποδεικνύω τρόπους. Ξέρουν πολύ καλά τους τρόπους οι ίδιοι οι υπάλληλοι του Οργανισμού σε όλη την περιοχή και κεντρικά και θα πρέπει να πάρουν όλα τα μέτρα που είπα προηγουμένως.

Όσον αφορά το θέμα των υποχρεώσεων του ΟΑΕΔ, βεβαίως έχει και άλλες υποχρεώσεις. Μία υποχρέωση που έχει, κυρία Υπουργέ, και θέλω να την πω εδώ είναι ότι δεν έχει καταβάλει αυτό το βοήθημα σε διακόσιους εργαζόμενους του «Καρυπίδη». Τους τιμωρεί, γιατί βρέθηκαν επτά εργαζόμενοι να πάρουν διπλό επίδομα.

Είναι κάτι που θα πρέπει να το αντιμετωπίσετε. Αυτοί οι εργαζόμενοι, που είναι στη Βόρεια Ελλάδα, βρίσκονται διαρκώς στο Υπουργείο Εργασίας, έχουν ενοχλήσει και εσάς και διεκδικούν να επιβιώσουν. Είναι άδικο αυτοί οι διακόσιοι εργαζόμενοι να μην παίρνουν ακόμη το Ταμείο Ανεργίας. Είναι ένα θέμα οι προϋποθέσεις για το Ταμείο Ανεργίας και νομίζω ότι η Κυβέρνηση πρέπει να δει πώς θα βελτιώσει τις προϋποθέσεις, έτσι ώστε ακόμη περισσότερο οι άνεργοι να μπορούν να επιδοτούνται.

Όσον αφορά τις θέσεις μας, είναι γνωστές οι θέσεις μας για την επιδότηση των ανέργων, χωρίς όρους και προϋποθέσεις, με επίδομα τέτοιο που θα τους επιτρέπει να επιβιώνουν αξιοπρεπώς.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, επιλέξατε κάποια νησιά, στα οποία πραγματικά υπήρχε πρόβλημα. Ανέπτυξα ήδη το πώς αντιμετωπίζεται το πρόβλημα και πώς έχουν ολοκληρωθεί ήδη οι διαδικασίες.

Υπάρχουν πάρα πολλές περιοχές, όμως, όπως για παράδειγμα η Κρήτη, όπου είχε σχεδόν σαράντα χιλιάδες αιτήσεις και οι οποίες διεκπεραιώθηκαν. Άρα παρατηρούμε κάποιες καθυστερήσεις, αλλά από την άλλη είναι η διαβεβαίωση του ΟΑΕΔ και η συνειδητή προσπάθεια των εργαζομένων να επιλύουν αυτού του είδους τα προβλήματα.

Όσον αφορά το ότι υπάρχουν κάποιες διαδικασίες που πρέπει να ακολουθεί ο ΟΑΕΔ, για να μπορεί να αποδίδει τα δικαιώματα των ανέργων όσον αφορά τα επιδόματα, φαντάζομαι ότι δεν θα αμφισβητήσει κανείς ότι όταν προκύπτουν παρανομίες, θα πρέπει να υπάρχει ο κατάλληλος χρόνος –δεν είναι τιμωρία των εργαζομένων- να διερευνηθεί αν υπάρχουν κι άλλα τέτοια φαινόμενα.

Άρα εμείς διαβεβαιώνουμε τους εργαζόμενους ότι θα διεκπεραιωθεί το δυνατόν συντομότερο, αλλά επίσης είναι και το δικαίωμα των εργαζομένων και όσων έχουν καταβάλει -ήδη από την εργασία τους έχουν υποστηρίξει τα επιδόματα τα οποία παίρνουν οι άνεργοι- να δίνονται με τρόπο δίκαιο που ακολουθεί τη νομιμότητα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Σειρά έχει η εικοστή με αριθμό 488/16-2-2017 επίκαιρη ερώτηση του δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ-ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην εφαρμογή του Μέτρου 11 του Προγράμματος Αγροτικής Ανάπτυξης (ΠΑΑ) 2014-2020 στη Βιολογική Κτηνοτροφία.

Ο κ. Τζελέπης έχει τον λόγο για δύο λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, έντονος είναι ο προβληματισμός στις τάξεις των κτηνοτρόφων και ιδιαίτερα σε όσους ενδιαφέρθηκαν για να ενταχθούν στο πρόγραμμα του Υπουργείου Αγροτικής Ανάπτυξης για τη Βιολογική Κτηνοτροφία 2014-2020. Άλλωστε, είναι γνωστές σε σας οι αντιδράσεις συλλόγων και φορέων των υποψήφιων κτηνοτρόφων προς ένταξη στο πρόγραμμα, γι’ αυτό και σήμερα έχετε μία σύσκεψη για το συγκεκριμένο θέμα στο Υπουργείο σας.

Κατά την εφαρμογή του Μέτρου 11 του Προγράμματος Αγροτικής Ανάπτυξης για τη Βιολογική Κτηνοτροφία, η τιμή της επιδότησης ανά στρέμμα των εν δυνάμει βιολογικών κτηνοτρόφων συνδέεται, όπως γνωρίζετε, με την πυκνότητα βόσκησης της περιοχής. Ωστόσο, όμως, η στρεβλή κατανομή των επιλέξιμων βοσκοτόπων που πραγματοποιήθηκε το έτος 2015, σύμφωνα με τον ν.4351/15, έχει δημιουργήσει μεγάλες ανισότητες, λόγω της προαναφερθείσας από την πολιτεία πρόχειρης, όσο και άνισης κατανομής, όπως αποδείχθηκε, των επιλέξιμων βοσκοτόπων, παρότι τότε το είχαμε τονίσει επανειλημμένα.

Συγκεκριμένα σήμερα ένας κτηνοτρόφος του νομού μου, του Νομού Σερρών, με εξακόσια πενήντα αιγοπρόβατα που αντιστοιχούν, όπως γνωρίζετε, σε εκατό ζωικές μονάδες και κατανεμημένο επιλέξιμο βοσκότοπο, σύμφωνα με την τελευταία κατανομή που έγινε στην περιοχή μου για τα συγκεκριμένα αιγοπρόβατα, διακόσια πενήντα στρέμματα, εάν ενταχθεί στο μέτρο ως βιολογικός κτηνοτρόφος, θα πάρει 8,5 ευρώ ανά ζωική μονάδα, σε αντίθεση με τον αντίστοιχο κτηνοτρόφο σε κάποια άλλη περιοχή της χώρας –στη Θεσσαλία και συγκεκριμένα στη Λάρισα-, όπου η κατανομή των βοσκοτόπων έχει αναντιστοιχία πυκνότητας, περίπου οκτώ στρέμματα ανά ζωική μονάδα. Καταλαβαίνετε τη διαφορά. Ο ένας θα πάρει 8 ευρώ ανά ζωική μονάδα και ο άλλος 21 ευρώ ανά ζωική μονάδα.

Για τα βοοειδή είναι 83 ευρώ έναντι 330 ευρώ και καταλαβαίνετε ποια είναι η διαφορά.

Θα ήθελα να ρωτήσω, κύριε Υπουργέ, σε ποιες ενέργειες προτίθεστε να προβείτε προκειμένου να αρθεί αυτή η αδικία που έχει προκύψει από την κατανομή των επιλέξιμων βοσκοτόπων;

Επίσης, σκοπεύετε να προβείτε στη θέσπιση νομοθετικής ρύθμισης για το Μέτρο 11 που θα προβλέπει ή τη χρήση ενιαίας πυκνότητας βόσκησης για όλη την επικράτεια ή τη δυνατότητα καταβολής της επιδότησης ανά ζώο; Προτίθεστε να αποδεσμεύσετε τις σταβλικές εκτροφές από τους επιλέξιμους βοσκοτόπους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τσιρώνης έχει τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ευχαριστώ και τον συνάδελφο Βουλευτή για την ερώτηση, γιατί πραγματικά αυτή τη στιγμή οι κτηνοτρόφοι μας έχουν αυτά τα προβλήματα τα οποία τα αναγνωρίσαμε έγκαιρα και γι’ αυτό έχουμε προβεί και σε συζητήσεις για τη λύση τους, αν και θα ήθελα να διευκρινίσω ότι η σημερινή σύσκεψη δεν αφορά τους κτηνοτρόφους, γιατί το θέμα των κτηνοτρόφων έχει συζητηθεί και έχουμε έγκαιρα προβεί σε κάποιες λύσεις.

Κατ’ αρχάς, να επισημάνω ότι αυτές οι αλλαγές, που έγιναν, οφείλονται στο γεγονός ότι στην Ελλάδα επί δεκαετίες κρύβαμε το πρόβλημα, ότι στην πράξη δεν είχαμε πετύχει να έχουμε διαχειριστικά σχέδια, δεν είχαμε πετύχει να έχουμε επαρκείς βοσκοτόπους. Με αυτόν τον τρόπο δημιουργήθηκε αυτή η λεγόμενη «τεχνική λύση», η οποία τεχνική λύση διαιρεί τις ζωικές μονάδες με τα διαθέσιμα στρέμματα και πράγματι να παραδεχθώ λόγω του ότι -και ιδιαίτερα ο Νομός Σερρών και πραγματικά αξίζουν τα συγχαρητήρια και οι κτηνοτρόφοι μας- έχουν πολύ μεγάλη παραγωγικότητα, πολλές ζωικές μονάδες, εμφανίζεται αυτή η ανισότητα, δηλαδή, να αντιστοιχούν πολύ περισσότερες ζωικές μονάδες σε σχέση με τα εκτάρια, τα οποία διαθέτουν.

Δεν είναι, βέβαια, τα πράγματα ακριβώς έτσι, γιατί παλιά εκείνο που γινόταν ήταν είτε να δηλώνουμε πολλαπλές φορές τον ίδιο βοσκότοπο -τα θυμόσαστε τα γνωστά πρόστιμα- είτε να φτάνει να παίρνει ένας κτηνοτρόφος της βόρειας Ελλάδας βοσκότοπους, ας πούμε, στην Κρήτη ή κάπου αλλού για να γίνεται αυτή η διόρθωση. Τέτοιες τεχνικές λύσεις έχουν δοκιμαστεί και στο παρελθόν. Δεν λύνουν το πρόβλημα.

Εδώ πέρα, λοιπόν, εμείς κατευθυνόμαστε -για να απαντήσω στην ουσία, γιατί το πρόβλημα υπάρχει- σε τρεις προσπάθειες: Η πρώτη σημαντική, η οποία ήδη έχει λήξει και υπογράφηκε χθες -γι’ αυτό και δώσαμε και μία μικρή παράταση στους κτηνοτρόφους μας, για να μπουν στο Πρόγραμμα- είναι να αυξήσουμε στο Πρόγραμμα την επιδότηση, δηλαδή, να μην φθάνει στην οροφή της μιας ζωικής μονάδας, αλλά να φτάνει στην οροφή των 450 ευρώ. Δηλαδή, πολύ απλά να πω ένα παράδειγμα: Αν ένας κτηνοτρόφος έχει παραπάνω από μια ζωική μονάδα ανά εκτάριο, δηλαδή, έχει μιάμιση ή και δύο, μπορεί να φτάσει στο μέγιστο όριο, που προβλέπει ο Κανονισμός, των 450 ευρώ. Ενδεικτικά να αναφέρω στον πίνακα αυτή τη στιγμή, για παράδειγμα, ότι στα αιγοπρόβατα όπου ένας άλλος, που είναι στη βιολογική και έχει αυτή τη στιγμή το 247, το 247 μπορεί να γίνει θαυμάσια 450 και το 280 στα βοοειδή, κρεατοπαραγωγά γίνεται και αυτό 450, αν έχει παραπάνω από δύο ζωικές μονάδες ανά εκτάριο. Φυσικά, να τονίσω ότι και στα βοοειδή γαλακτοπαραγωγής από 347 μπορεί να πάνε και αυτά στο 450. Αυτό είναι μία σημαντική ανακούφιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε.

Το άλλο μέτρο, βέβαια, τώρα που θα ξανανοίξουμε το πρόγραμμα και θα προκηρύξουμε συμπληρωματικά, είναι να μπορέσουμε να εντάξουμε -και δίνουμε αυτή τη μάχη στην Ευρώπη- νέους βοσκοτόπους, ώστε κατά προτεραιότητα να πάρουν αυτοί οι άνθρωποι, οι οποίοι έχουν αδικηθεί.

Να κλείσω με ένα ζήτημα ακόμη που θέλω να διευκρινίσουμε. Το μέτρο φέτος της βιολογικής είναι πάρα πολύ μεγάλο, το ενδιαφέρον είναι τεράστιο –το ξέρετε- και έχουμε ξεπεράσει. Κατ’ αρχάς, και μόνο ότι θα μοιράσουμε περίπου 450 εκατομμύρια συν άλλα, φτάσουμε στην πενταετία στα 600 εκατομμύρια, δεν έχουν μοιραστεί ποτέ. Δηλαδή, στην πράξη όλοι οι άνθρωποι, ακόμη και αυτοί που αδικούνται σε σχέση με κάποιους άλλους, παίρνουν πολύ περισσότερα χρήματα αυτή τη στιγμή, αυτά που θα έπαιρναν από το προηγούμενο πρόγραμμα. Μιλάμε για συντριπτική διαφορά, το ενδιαφέρον είναι τεράστιο και έχει ξεπεράσει. Αυτό αποδεικνύει ότι δεν είναι τόσο ανησυχητικά τα πράγματα, γιατί αλλιώς δεν θα είχαν μπει. Ακόμη και στους κτηνοτρόφους έχουν ξεπεράσει κατά πολύ οι αιτήσεις αυτή τη στιγμή το πρόγραμμα. Πάντως σίγουρα κάνουμε διορθωτικές κινήσεις.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Κύριε Υπουργέ, χαίρομαι που αναγνωρίζετε ότι υπάρχει πραγματικά πρόβλημα και ιδιαίτερα άνισης αντιμετώπισης των Ελλήνων κτηνοτρόφων από γεωγραφική περιοχή σε γεωγραφική περιοχή.

Δεν λύνεται το πρόβλημα σύμφωνα με την πρότασή σας. Το πρόβλημα θα λυθεί εάν υπάρξει ενιαία επιδότηση κατά ζωική μονάδα, κατά κεφαλήν ζώο. Όλα τα άλλα είναι απλώς για να χρυσώσουν το χάπι στους κτηνοτρόφους που αδικούνται.

Ακούω πραγματικά ότι χαίρεστε, ναι, ότι υπήρξε ενδιαφέρον μεγάλο, το να ενταχθούν στο πρόγραμμα της βιολογικής κτηνοτροφίας.

Κύριε Υπουργέ, το ποσό είναι συγκεκριμένο, είναι 440 εκατομμύρια. Αυτή τη στιγμή τα τελευταία στοιχεία ήταν ότι υπήρχαν σαράντα χιλιάδες αιτήσεις για να ενταχθούν συνολικά στο πρόγραμμα της βιολογικής γεωργίας και κτηνοτροφίας. Κόστος υπερδιπλάσιο, πλέον του ενός δισεκατομμυρίου.

Κι ερωτώ: Πώς θα γίνουν οι αξιολογήσεις, ιδιαίτερα όταν πρέπει να δείτε πώς θα εξαλειφθούν και αυτές οι ανισότητες, που αναφέραμε προηγουμένως; Αυτές πραγματικά οι στρεβλές αποφάσεις από την πλευρά του Υπουργείου, είτε λόγω αδιαφορίας ή άγνοιας του αντικειμένου είτε λόγω ερμηνείας ως προς την εφαρμογή των εργαλείων που έχει στη διάθεσή της η Κυβέρνηση, σύμφωνα και με τους ευρωπαϊκούς κανονισμούς, συνεχίζουν να οδηγούν ακριβώς στον αντίθετο στόχο από αυτόν που έχει μπει εξ αρχής, να στηριχθεί δηλαδή η ελληνική κτηνοτροφία και να ενισχυθεί η αγροτική παραγωγή.

Αυτή τη στιγμή, ακόμα και στην εξέλιξη του προγράμματος, ιδιαίτερα και στη βιολογική γεωργία, υπάρχουν σημαντικές ανισότητες από περιοχή σε περιοχή. Στην περιοχή μου υπάρχει μόνο μία μικρή περιοχή του σχεδίου NATURA, όπου σύμφωνα με την αξιολόγηση εκεί θα έχουν προτεραιότητα. Δεν έχουμε άλλες περιοχές ιδιαίτερης φυσικής αξίας, όπου να έχουν και αυτές προτεραιότητα.

Άρα οι γεωργοί, που θέλουν να ενταχθούν σε αυτό το πρόγραμμα, όπου ορίζεται χωρίς σχέδια περιβαλλοντικής διαχείρισης για να ξέρετε τι θα καλλιεργήσουν οι παραγωγοί και ανάλογα να δείτε τι κόστος θα έχει το πρόγραμμα αυτό, ορίζονται περίπου εξήντα ευρώ ανά στρέμμα. Ξέρετε τι σημαίνει αυτό με μια δέσμευση τριετίας; Πώς θα διαχειριστείτε αυτές τις χιλιάδες αιτήσεις, που έχουν κάνει οι παραγωγοί; Στη βιολογική γεωργία υπάρχει εκ προοιμίου η ανισοκατανομή ανά τη χώρα και χωρίζουμε τους κτηνοτρόφους σε διάφορες κατηγορίες. Στους δε γεωργούς που επιθυμούν να ενταχθούν σε αυτό το πρόγραμμα, η πληθώρα των αιτήσεων, το μικρό ποσό και η διαφορετικότητα που προκύπτει σύμφωνα με τους όρους αξιολόγησης θα δημιουργήσουν μείζον πρόβλημα.

Για τον λόγο αυτό, ζητάμε ως προς τη βιολογική κτηνοτροφία επιδότηση ανά ζωική μονάδα για να υπάρξει ισότητα και να υπάρξουν διάφανοι όροι ως προς την αξιολόγηση, όπου υπάρχει μεγάλο ενδιαφέρον για το πρόγραμμα. Το πρόγραμμα αυτή τη στιγμή, όπως έχει δοθεί, δεν μπορεί να καλύψει όλους αυτούς που ενδιαφέρονται.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κατ’ αρχάς, μου δημιουργείται μία απορία από τη δευτερολογία σας: Έχουμε ένα πρόγραμμα το οποίο συνολικά –όχι το πρώτο κομμάτι- θα αγγίξει τα εξακόσια εκατομμύρια.

**ΜΙΧΑΗΛ ΤΖΕΛΕΠΗΣ:** Τετρακόσια σαράντα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Τετρακόσια σαράντα είναι αυτή η πρόσκληση. Συνολικά στην πενταετία με τις προσθήκες που θα γίνουν, με τις καινούργιες προσκλήσεις θα αγγίξει τα εξακόσια εκατομμύρια, όταν μόνο για τη βιολογική, χώρια δηλαδή τα αγροπεριβαλλοντικά, το προηγούμενο πρόγραμμα δεν ξεπερνούσε τα διακόσια συνολικά. Ήταν περίπου εκατόν ογδόντα.

Μου λέτε λοιπόν ότι αντί να χαιρόμαστε που τόσο πολλοί άνθρωποι θέλουν να ενταχθούν στη βιολογική και για πρώτη φορά χωρίζουμε τους παλιούς από αυτούς που μπαίνουν στη μετάβαση, από τους καινούργιους -και είναι ένα πρόγραμμα που έχει σωστή αρχιτεκτονική- αυτό το πράγμα το εμφανίζετε ως πρόβλημα. Αντί να χαιρόμαστε όλοι που και προβλέψαμε και πολλαπλασιάσαμε αυτό το μέτρο σε σχέση με το παρελθόν…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Μπορώ να μιλήσω; Είναι απαράδεκτος ο τρόπος σας. Και μόνο που με διακόπτετε δείχνετε την πολιτική σας αγωγή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσείς είστε απαράδεκτος.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, μετά έχετε ερώτηση.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Σταματήστε να συμπεριφέρεστε σαν καθεστώς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είστε φασίστας.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Η ειρωνεία δεν σας ταιριάζει. Είστε ένοχοι για πάρα πολλά. Επομένως, λίγη σεμνότητα δεν βλάπτει. Σταματήστε αυτήν την ειρωνεία και αυτό το υφάκι.

**ΠΡΟΕΔΡΕΥΩΝ (Γεώργιος Βαρεμένος):** Στον κ. Τζελέπη απαντάτε, κύριε Υπουργέ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν είστε εσείς ο ερωτών. Έχετε καθίσει και προπηλακίζετε αυτή τη στιγμή. Θα έπρεπε να ντρέπεστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσύ να ντρέπεσαι.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, για όνομα του Θεού.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι θράσος αυτό που κάνετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πουλημένε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, στον κ. Τζελέπη απαντάτε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Στον κ. Τζελέπη απαντάω, αλλά προστατέψτε με, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Σας προστατεύω. Να μην ακούγεται ο κ. Κεγκέρογλου. Δεν έχει τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι αυτός πολιτισμός; Τι είναι αυτή η αγένεια! Αίσχος!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Συγγνώμη, δώστε μου τον χρόνο, σας παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κατ’ αρχάς, να ξεκαθαρίσουμε το εξής: Υπάρχουν στον κανονισμό τον ευρωπαϊκό, ειδικά για τη βιολογική, κάποια όρια. Για παράδειγμα, δεν μπορούμε να έχουμε στη βιολογική παραπάνω από δύο ζωικές μονάδες ανά εκτάριο. Αυτό είναι η ουσία, γιατί είναι θέμα ευζωίας του ζώου. Είναι θέμα βιολογικής. Τι σημαίνει βιολογική; Δεν είναι μια συμβατική.

Αυτό, λοιπόν και μόνο…

**ΜΙΧΑΗΛ ΤΖΕΛΕΠΗΣ:** Για την κατανομή των βοσκοτόπων…

**ΠΡΟΕΔΡΕΥΩΝ (Γεώργιος Βαρεμένος):** Κύριε Τζελέπη, παρακαλώ!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Αυτό, λοιπόν και μόνο εμποδίζει τις τεχνικές λύσεις του τύπου «διαιρώ όλη την Ελλάδα». Δεν γίνονται έτσι απλά αυτά τα πράγματα. Δεν μπορεί κάποιος να έχει χίλια ζώα στο εκτάριο –να πω κάτι ειρωνικό- και ο άλλος να έχει ένα και να θεωρούνται και οι δυο βιοκαλλιεργητές. Εδώ, λοιπόν, υπάρχει ένα κρίσιμο ζήτημα.

Εγώ παραδέχομαι ότι αυτή τη στιγμή η Ελλάδα στο θέμα των βοσκοτόπων είναι πάρα πολύ πίσω. Γιατί, όμως, είναι πίσω; Δεν είχε ποτέ δασικούς χάρτες, δεν είχε ποτέ δασολόγιο, άρα, δεν μπορεί να πείσει τους Ευρωπαίους ότι εκεί όπου πραγματικά βόσκουν τα ζώα μας, εκεί είναι και επιλέξιμες βοσκήσιμες εκτάσεις.

Θα δώσουμε, λοιπόν, τη μάχη –και αυτή είναι η μάχη της ουσίας- εκεί που πραγματικά έβοσκαν τα ζώα μας, αυτές οι εκτάσεις να γίνουν επιλέξιμες. Και αυτό θέλει διαχειριστικά σχέδια. Γι’ αυτό θα βγάλουμε και καινούργιες εκτάσεις αυτή τη στιγμή, οι οποίες δεν έχουν ακόμα επιλεγεί.

**ΜΙΧΑΗΛ ΤΖΕΛΕΠΗΣ:** Έχουν αρχίσει ήδη και μειώνουν τους βοσκοτόπους!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δίνεται αυτή η μάχη στην Ευρώπη, να μπορέσουμε να πείσουμε τους Ευρωπαίους εταίρους μας ότι δεν τους κοροϊδεύουμε για μια ακόμα φορά, όπως στο παρελθόν και πραγματικά δίνουμε μάχη τα βουνά μας, τα οποία αυτή τη στιγμή βοσκώνται, να γίνουν επιλέξιμες εκτάσεις. Αυτή είναι η πραγματική λύση του προβλήματος.

Για τα σταβλισμένα ζώα, εγώ θα συμφωνήσω μαζί σας, πρέπει να διαχωριστεί το σταβλισμένο ζώο από το μη. Δεν είναι κάτι απλό, γιατί αν το βάζαμε αυτό, αν αλλάζαμε το πρόγραμμα τόσο πολύ, θα έπρεπε να είχαμε πολύ μεγάλη καθυστέρηση.

Θέλει τελείως διαφορετική μελέτη, γιατί ουσιαστικά εκείνο που μου λέτε –και εγώ συμφωνώ μαζί σας- είναι να πάμε σε μια συνδεδεμένη, να πάμε στο κατά κεφαλήν. Είναι τελείως άλλη δομή προγράμματος. Για να πηγαίναμε σε τέτοια δομή, θα έπρεπε να γίνουν καινούργιες μελέτες και δεν είναι απλό αυτή τη στιγμή να πας από τη λογική του εκταρίου, τη λογική δηλαδή τη στρεμματική, να πας στη λογική τη συνδεδεμένη, στην παραγωγή. Εγώ συμφωνώ μαζί σας, αλλά αυτό είναι επόμενο βήμα. Δεν είναι πράγμα που θα μπορούσε να γίνει στο πρόγραμμα που εμείς υπογράψαμε πριν από ένα μήνα. Θα μπορούσε να γίνει, εάν καθυστερούσαμε έξι ή οχτώ μήνες, ή και ένα χρόνο ακόμα, όπως είναι και σε πολλά φυτά.

Τελειώνοντας -για να ξεκαθαρίσω- το κρίσιμο ζήτημα αυτή τη στιγμή είναι ότι κατ’ αρχάς η ανακούφιση είναι μεγάλη. Στα αιγοπρόβατα ξεπερνάει τον συντελεστή «2» αυτή τη στιγμή, αγγίζει τον συντελεστή «2». Στα άλλα είναι γύρω στο «1,5».

Δεν είναι απλό, λοιπόν, αυτό το οποίο κάνουμε. Είναι πάρα πολύ σημαντικό και το έχουν ήδη αναγνωρίσει οι κτηνοτρόφοι μας, ότι αυτή η βελτίωση στα 450 ευρώ, ότι θα πάρουν περισσότερες ζωικές μονάδες παραπάνω από 450 ευρώ ανά εκτάριο είναι πάρα πολύ σημαντικό μέτρο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν έχετε τον λόγο.

Επόμενη είναι η εικοστή τρίτη με αριθμό 499/20-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την προμήθεια των φυτοπροστατευτικών φαρμάκων που ακυρώνει το συλλογικό πρόγραμμα δακοκτονίας.

Ορίστε, κύριε Κεγκέρογλου, έχετε τον λόγο για δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ενοχλήθηκε ο κύριος Υπουργός, κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν θα απαντήσετε. Παρακαλώ, αναφερθείτε στο περιεχόμενο της ερώτησής σας!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όμως, αυτή τη στιγμή…

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Από την αγένειά σας ενοχλήθηκα!

 **ΠΡΟΕΔΡΕΥΩΝ (Γεώργιος Βαρεμένος):** Στο περιεχόμενο της ερώτησής σας! Ήταν επαρκής ο κ. Τζελέπης, κύριε Κεγκέρογλου, στην ερώτησή του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ δεν είπα τίποτα για το περιεχόμενο της ερώτησης.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ τώρα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα για τα βαφτίσια που με τη διαπλοκή της πολιτικής ηγεσίας του Υπουργείου Γεωργίας και των εταιρειών πιστοποίησης γίνεται σε σχέση με παλιούς και νέους βιολογικούς καλλιεργητές. Πλήρης διαπλοκή και ενοχή του κυρίου Υπουργού, ο οποίος αποχωρεί από την Αίθουσα!

**ΠΡΟΕΔΡΕΥΩΝ (Γεώργιος Βαρεμένος):** Τι να κάνει, δηλαδή; Απάντησε. Να μην αποχωρήσει από την Αίθουσα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ίδιο πράγμα συμβαίνει και με τον διαγωνισμό…

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Θράσος χιλίων πιθήκων τις ανομίες σας να τις ρίχνετε σε εμάς! Μόνο αυτό σας λέω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ, δεν γίνεται!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και μόνο το ότι αποχωρείτε δείχνει ακριβώς αυτό.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, ακυρώνετε τη διαδικασία της Βουλής; Για όνομα του Θεού!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ας τολμούσατε να μου κάνετε ερώτηση, να σας απαντήσω!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Την έκανα και δεν ήρθατε!

**ΠΡΟΕΔΡΕΥΩΝ (Γεώργιος Βαρεμένος):** Κάντε ερώτηση!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η ερώτηση συζητήθηκε εδώ και δεν ήρθατε, ήρθε ο κ. Αποστόλου. Δεν μπορούσατε να έρθετε, γιατί τα στοιχεία είναι ατράνταχτα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, ακυρώνετε τον κ. Τζελέπη;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ο κ. Αποστόλου…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το νέο αυταρχικό καθεστώς! Καμαρώστε το!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κάντε τη σε εμένα την ερώτηση! Εδώ είμαστε!

**ΠΡΟΕΔΡΕΥΩΝ (Γεώργιος Βαρεμένος):** Μα, είναι δυνατόν;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν απευθυνόμαστε στους Αναπληρωτές! Στους Υφυπουργούς δεν απευθυνόμαστε! Σύμφωνα με τον Κανονισμό…

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κάντε μου ερώτηση! Εδώ είμαστε! Τι να κάνω;

**ΠΡΟΕΔΡΕΥΩΝ (Γεώργιος Βαρεμένος):** Κλείστε το μικρόφωνο!

Θα περάσετε στην ερώτησή σας;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν μας αφήσει ο κύριος…

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν φταίει ο κύριος Υπουργός εν προκειμένω.

Κάντε την ερώτησή σας!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το Υπουργείο Αγροτικής Ανάπτυξης καθυστέρησε για τους δικούς του λόγους, τους οποίους ελπίζω ότι θα μας εξηγήσει στη συνέχεια ο κύριος Υφυπουργός, όσον αφορά το ζήτημα του διαγωνισμού για την προμήθεια των φυτοπροστατευτικών για το συλλογικό πρόγραμμα δακοκτονίας.

Εκτός αυτού, υπήρξε γνωμοδότηση του γενικού γραμματέα κ. Αντώνογλου, ότι δήθεν το πρόγραμμα γίνεται παράνομα από το Υπουργείο Αγροτικής Ανάπτυξης και πρέπει να γίνεται από το Υπουργείο Εσωτερικών.

Μετά τις παρεμβάσεις μας προς το Υπουργείο Εσωτερικών και τη συζήτηση του προηγούμενου νομοσχεδίου, διευκρίνισε ο κ. Σκουρλέτης ότι το πρόγραμμα θα διεξαχθεί κανονικά, όπως και πέρσι, με το Υπουργείο Αγροτικής Ανάπτυξης να έχει την ευθύνη προμήθειας των φυτοφαρμάκων.

Συντομεύοντας, θα ήθελα να θέσω δύο ερωτήματα.

Το πρώτο είναι πότε επιτέλους θα βγει η πρόσκληση για την προμήθεια φυτοπροστατευτικών φυτοφαρμάκων για το πρόγραμμα δακοκτονίας από Υπουργείο Αγροτικής Ανάπτυξης, μια και ξεκαθαρίστηκε. Βεβαίως να σημειώσω ότι πρέπει να αποσυρθεί το έγγραφο του κ. Αντώνογλου επίσημα, γιατί τινάζει στον αέρα τον όποιο διαγωνισμό.

Το δεύτερο είναι γιατί έχετε πάλι μειωμένες πιστώσεις προς τις περιφέρειες –συγκεκριμένα προς την Περιφέρεια Κρήτης είναι 800 χιλιάδες ευρώ λιγότερο από πρόπερσι-, κάτι που δυσκολεύει την αποτελεσματική υλοποίηση του προγράμματος και δεν βοηθάει στην προστασία της ελαιοπαραγωγής και της ελαιοκαλλιέργειας.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, θα απαντήσω πρώτα για τις άμεσες ενέργειες στις οποίες προτίθεται να προβεί το Υπουργείο Αγροτικής Ανάπτυξης και μετά θα αναφερθώ στη μείωση των πιστώσεων και στους λόγους της καθυστέρησης.

Κατ’ αρχάς, στις 23 Φεβρουαρίου 2017 ο γενικός γραμματέας του Υπουργείου Αγροτικής Ανάπτυξης ζήτησε άμεσα την έναρξη των απαραίτητων διαδικασιών από την Οικονομική Υπηρεσία για την προμήθεια των δακοκτόνων υλικών. Κατόπιν τούτο, χθες, με εξαιρετικά επείγον έγγραφο προς το Υπουργείο Εσωτερικών, η αρμόδια Οικονομική Υπηρεσία του Υπουργείου Αγροτικής Ανάπτυξης ζητά τη μεταφορά των απαραίτητων πιστώσεων, δηλαδή 6.113.572 ευρώ, προκειμένου η υπηρεσία να προβεί στις απαραίτητες διαδικασίες για την προμήθεια δακοκτόνων υλικών. Στόχος το αργότερο έως τα τέλη Ιουνίου 2017 αυτά τα υλικά να αρχίσουν να παραδίδονται στις περιφέρειες.

Υπάρχει άψογη συνεργασία μεταξύ του Υπουργείου Αγροτικής Ανάπτυξης και του Υπουργείου Εσωτερικών. Το πρόγραμμα θα είναι το ίδιο με πέρσι, δεν θα βγούμε από τον χρονικό ορίζοντα και η δακοκτονία θα εφαρμοστεί κανονικά.

Όσον αφορά τις πιστώσεις, κύριε Βουλευτά, είπατε ότι πρέπει να αποσυρθεί η γνωμοδότηση του κ. Αντώνογλου. Ακούστε, η γνωμοδότηση του κ. Αντώνογλου δεν είναι αυθαίρετη. Στηρίχθηκε στη γνωμοδότηση του Νομικού Συμβουλίου του Κράτους, κύριε Βουλευτά, και οφείλατε να γνωρίζετε ότι η γνωμοδότηση του Νομικού Συμβουλίου του Κράτους δεσμεύει τη διοίκηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λάθος.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Το Νομικό Συμβούλιο του Κράτους είπε ποιος είναι αρμόδιος για τη μείωση ή την αύξηση των πιστώσεων.

Περισσότερα όμως θα πω στη δευτερολογία μου για το αν υπήρχαν λόγοι καθυστέρησης, για το αν υπήρχε εγκληματική αδιαφορία, όπως λέτε στην ερώτησή σας, και ποιος είναι αρμόδιος.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς εκφράσαμε ικανοποίηση, γιατί μετά την παρέμβασή μας ο κ. Σκουρλέτης είπε ότι θα γίνει όσον αφορά τη διαδικασία όπως και πέρσι, δηλαδή με αρμόδιο φορέα το Υπουργείο Αγροτικής Ανάπτυξης, που έχει την τεχνογνωσία, και, αν υπάρξει αλλαγή πολιτικής, αυτή θα πρέπει να γίνει έγκαιρα, ούτως ώστε ο νέος φορέας -αν είναι το Υπουργείο Εσωτερικών ή οποιοδήποτε άλλος- να είναι προετοιμασμένος, ώστε μπορεί να υλοποιηθεί το πρόγραμμα με αποτελεσματικότητα.

Η ελαιοκαλλιέργεια είναι εθνικό θέμα για την Ελλάδα ιδιαίτερα αυτήν την περίοδο, που πασχίζει μέσα και από την παραγωγή να βγει από την κρίση. Έτσι, λοιπόν, θέλει προσοχή. Και σε σχέση με πέρσι, που πάλι καθυστέρησε και η προμήθεια και η κατανομή των πιστώσεων, έχουμε καθυστέρηση.

Και το ερώτημα είναι: Αν κάθε χρόνο καθυστερούμε όλο και περισσότερο, πώς θα αντιμετωπιστούν τα λάθη της προηγούμενης χρονιάς; Πότε θα βγει η πρόσκληση; Συγκεκριμένα, πείτε μια ημερομηνία για τον διεθνή διαγωνισμό. Έχει πάρα πολλές προθεσμίες, γι’ αυτό και χρειάζονται γρήγορα χέρια.

Για το θέμα της γνωμοδότησης του Νομικού Συμβουλίου του Κράτους να πω ότι μπορεί να γίνει αποδεκτή από την πολιτική ηγεσία ή να μην γίνει αποδεκτή εγγράφως.

Άρα, λοιπόν, από τη στιγμή που δεν γίνεται αποδεκτή εγγράφως, δεν υφίσταται. Έχει βγει αυτή η απόφαση, αν κάνει το Υπουργείο Αγροτικής Ανάπτυξης ή το Εσωτερικών δεκτή τη γνωμοδότηση ή όχι; Αν έχει βγει. καλώς. Τότε δεν υπάρχει νομικό θέμα. Διότι αυτό το οποίο σας θέτω είναι ένα πρόβλημα το οποίο μπορεί να δημιουργηθεί μετά από τον δεύτερο μειοδότη στον διαγωνισμό, ο οποίος θα έρθει με βάση εκείνο το έγγραφο του κ. Αντώνογλου.

Σε σχέση με τις πιστώσεις, από το 2015 έως το 2016 είχαμε μια μείωση για την Περιφέρεια Κρήτης περίπου 800.000 ευρώ. Αυτή η μείωση επέδρασε αρνητικά και δεν έγινε όπως έπρεπε το πρόγραμμα δακοκτονίας, με αποτέλεσμα να έχουμε ζημιά για τους ελαιοπαραγωγούς, όχι όλους, αλλά για μεγάλο αριθμό ελαιοπαραγωγών.

Αυτό, λοιπόν, δεν πρέπει να συνεχιστεί και θα πρέπει να υπάρξει η ανάλογη αναπροσαρμογή των ποσών, προκειμένου αυτό το θέμα να αντιμετωπισθεί και να έχουμε αποτελεσματική δακοκτονία.

Οφείλω να σας επισημάνω αυτά τα οποία σας έστειλε και με έγγραφο η Ένωση Περιφερειών Ελλάδας, η οποία θεωρεί ότι δεν υπάρχει το ανάλογο ενδιαφέρον από το Υπουργείο ή από τα Υπουργεία γενικότερα και ότι υπάρχει ως αποτέλεσμα αυτού του μειωμένου, αν θέλετε, ενδιαφέροντος των Υπουργείων μεγάλος κίνδυνος για το πρόγραμμα δακοκτονίας. Αυτό είναι έγγραφο το οποίο σας έχει στείλει ο κ. Αγοραστός.

Εγώ από την εμπειρία την οποία έχω για το πρόγραμμα, επειδή έχω υπηρετήσει την αυτοδιοίκηση β΄ βαθμού, σας λέω ότι πράγματι έχετε καθυστερήσει πάρα πολύ και υπάρχει τεράστιος κίνδυνος, εάν στον διαγωνισμό υπάρξουν ενστάσεις, καθυστερήσεις κ.λπ., για την καταστροφή συνολικά της παραγωγής.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, με το άρθρο 186 του ν. 3852/2010, τον γνωστό «ΚΑΛΛΙΚΡΑΤΗ» -γιατί πρέπει να ξεκαθαρίζουμε για το ποιος φταίει, ποιος ευθύνεται για την καθυστέρηση και γιατί- ορίζεται ότι η αρμοδιότητα υλοποίησης των προγραμμάτων καταπολέμησης του δάκου ανήκει πού; Στις περιφέρειες. Είναι ξεκάθαρο από το 2010.

Εν συνεχεία, κύριε Κεγκέρογλου, το άρθρο 260 τι αναφέρει; Ότι εγγράφονται στους κεντρικούς αυτοτελείς πόρους κονδύλια για τη δακοκτονία για τις περιφέρειες.

Εν συνεχεία, κύριε Βουλευτά, με κοινή υπουργική απόφαση Εσωτερικών και Οικονομικών, η οποία εκδίδεται κατόπιν αιτιολογημένης εισήγησης της Ένωσης Περιφερειών, καθορίζεται το ύψος των πιστώσεων. Αυτό, διότι αναφέρθηκε μείωση των πιστώσεων στο Ηράκλειο. Συνεπώς, τι σχέση έχει το Υπουργείο Αγροτικής Ανάπτυξης με τις πιστώσεις; Μετά από αιτιολογημένη απόφαση της Ένωσης Περιφερειών Ελλάδος -μη γελάτε, κύριε Κεγκέρογλου- και με κοινή υπουργική απόφαση για το ύψος των πιστώσεων.

Εν συνεχεία, με την 23977/2016 κοινή υπουργική απόφαση δίνονται συγκεκριμένες οδηγίες στις περιφέρειες για τον τρόπο υλοποίησης των προγραμμάτων δακοκτονίας. Το προεδρικό διάταγμα για την οργάνωση του Υπουργείου Αγροτικής Ανάπτυξης προβλέπει την εποπτεία του όλου προγράμματος.

Η αρμόδια υπηρεσία του Υπουργείου Αγροτικής Ανάπτυξης στις 27 Οκτωβρίου του 2016 απέστειλε ερώτημα στο Νομικό Συμβούλιο του Κράτους, προκειμένου να μην υπάρξει καθυστέρηση. Αυτό, γιατί λέτε ότι υπήρχε καθυστέρηση.

Οφείλαμε ως διοίκηση να περιμένουμε τη γνωμοδότηση του Νομικού Συμβουλίου του Κράτους, κύριε Κεγκέρογλου, το οποίο τι είπε και τι είπε ο κ. Αντώνογλου; Ότι αρμόδιο για την υλοποίηση των προγραμμάτων δακοκτονίας είναι το Υπουργείο Εσωτερικών. Το Υπουργείο Αγροτικής Ανάπτυξης έχει την εποπτεία και η μοναδική αρμοδιότητα είναι ο σχετικός διαγωνισμός. Έχουμε, συνεπώς, μια σύγκρουση αρμοδιοτήτων από το 2010.

Εσείς, κύριε Κεγκέρογλου, με το κόμμα σας το 2011 κάνατε μια αποτυχημένη προσπάθεια και δεν μπορείτε να μιλάτε για αδιαφορία και για καθυστέρηση. Δεν μπορείτε.

Προωθήθηκε επιτυχώς στην Εφημερίδα της Κυβέρνησης μια σχετική ΚΥΑ, κύριε Κεγκέρογλου, η οποία δεν δημοσιεύθηκε ποτέ, η οποία πιθανόν να έλυνε το θέμα το 2011…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διαγωνισμό θα κάνετε; Πότε;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** …και λέτε τώρα ότι εμείς ευθυνόμαστε για την καθυστέρηση;

Εσείς αποτύχατε να δημοσιεύσετε μία κοινή υπουργική απόφαση του 2011.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε; Το 2011;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Να σας πω και τα στοιχεία;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για πότε; Για το 1821;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Όχι για το 1821!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα κάνετε διαγωνισμό και πότε;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Κεγκέρογλου, θα γίνει και ο διαγωνισμός.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε θα γίνει ο διαγωνισμός;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Οι εντυπωσιασμοί όχι εδώ, αλλού.

Το 2011 επέστρεψε ανεπιτυχώς. Συνεπώς, ο διαγωνισμός θα γίνει. Υπάρχει άψογη συνεργασία του Υπουργείου Εσωτερικών και του Υπουργείου Αγροτικής Ανάπτυξης…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα γίνει ο διαγωνισμός και πότε;

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Θα γίνει ο διαγωνισμός, όπως σας ανέφερα στην πρωτολογία. Μη λέτε, όμως, τώρα για καθυστερήσεις, διότι πέντε χρόνια δεν λύσατε το πρόβλημα. Και λέτε τώρα ότι εμείς ευθυνόμαστε για την καθυστέρηση;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, θα ήθελα να ενημερώσω το Σώμα ότι ο συνάδελφος κ. Γεώργιος Στύλιος ζητεί άδεια ολιγοήμερης απουσίας του στις Βρυξέλλες, προκειμένου να συναντηθεί με υπηρεσιακούς παράγοντες της Κομισιόν.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Θα συζητηθεί η τρίτη με αριθμό 519/22-2-2017 επίκαιρη ερώτηση πρώτου κύκλου του Βουλευτή Επικρατείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Αθανασίου Θεοχαρόπουλου προς τον Υπουργό Εθνικής Άμυνας, σχετικά με την άμεση ενημέρωση για τον σχεδιασμό προμήθειας νέων εξοπλιστικών προγραμμάτων.

Ορίστε, κύριε Θεοχαρόπουλε, έχετε τον λόγο για δύο λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, σε μία εξαιρετικά δύσκολη περίοδο για τη χώρα μας, όπου η Κυβέρνησή σας ακολουθεί μία πολιτική περικοπών κοινωνικών δαπανών στους πάντες και που προχωράτε ως Κυβέρνηση σε μέτρα που πλήττουν νοικοκυριά και επαγγελματίες, πληροφορούμαστε από δημοσιεύματα και όχι από εσάς την πρόθεσή σας για προμήθεια νέων εξοπλιστικών προγραμμάτων.

 Όπως διαβάζω εδώ από δημοσίευμα, στις 8 Φεβρουαρίου ο Πάνος Καμμένος έδωσε εντολή να ξεκινήσουν οι διαδικασίες για εκσυγχρονισμό των F-16 που έχει η χώρα στο οπλοστάσιό της και για την αγορά ενός σμήνους αεροσκαφών τύπου F-35. Βεβαίως, όλα αυτά συνέβησαν χωρίς να έχει γίνει η συζήτηση στην αρμόδια επιτροπή της Βουλής, χωρίς να έχουμε ενημερωθεί, ενώ συζητούμε μέχρι και προγράμματα 20.000 ευρώ. Για προγράμματα εδώ που φθάνουν τα 3 δισεκατομμύρια ευρώ δεν έγινε καμμία συζήτηση.

Αυτά, λοιπόν, διαβάζουμε για τις 8 Φεβρουαρίου από δημοσίευμα εφημερίδας μεγάλης κυκλοφορίας.

Το καταθέτω στα Πρακτικά.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάζουμε, λοιπόν, ότι έχει γίνει ήδη εκδήλωση ενδιαφέροντος από το Υπουργείο Εθνικής Άμυνας προς την αμερικανική κυβέρνηση για την προμήθεια αεροσκαφών πέμπτης γενιάς. Το κόστος δε εκάστου κυμαίνεται μεταξύ 80 και 100 εκατομμυρίων ευρώ. Ταυτοχρόνως, το κόστος του προγράμματος για την αναβάθμιση των F-16 υπολογίζεται μεταξύ 1,7 και 2 δισεκατομμυρίων ευρώ.

Θα ήθελα να πω, μάλιστα, για τα F-35 –διότι θα αγοράσει η Τουρκία- ότι στο συγκεκριμένο ζήτημα η αντιμετώπιση των F-35 της Τουρκίας, σύμφωνα με τους ειδικούς, δεν γίνεται εύκολα και από τα F-35, ακόμα και αν αγοραστούν. Όμως, δεν μπαίνω τεχνικές λεπτομέρειες αυτή τη στιγμή σ’ αυτή τη συζήτηση. Είναι μία συζήτηση που πρέπει να γίνει τεχνικά στην Επιτροπή.

Είναι ανεπίτρεπτο, λοιπόν, το γεγονός ότι η Διαρκής Επιτροπή Εξοπλιστικών Προγραμμάτων και Συμβάσεων της Βουλής, της οποίας είμαι μέλος και εκπρόσωπος της Δημοκρατικής Συμπαράταξης, δεν έχει συγκληθεί και δεν έχει ενημερωθεί γι’ αυτό το θέμα ούτε έχει γίνει στο πλαίσιό της κάποια σχετική συζήτηση, πριν αποστείλετε οποιοδήποτε αίτημα. Οι εξοπλιστικές ανάγκες της χώρας δεν ενδείκνυνται για πολιτικά και κομματικά παιχνίδια. Απαιτείται σοβαρότητα και υπευθυνότητα.

Ο εκσυγχρονισμός των εξοπλιστικών προγραμμάτων των Ενόπλων Δυνάμεων αποτελεί εθνικό ζήτημα. Δεν πρόκειται για ένα ζήτημα εσωτερικό της Κυβέρνησης μεταξύ ΣΥΡΙΖΑ και Ανεξαρτήτων Ελλήνων. Κανείς δεν αμφισβητεί την αναγκαιότητα του αξιόμαχου των ελληνικών Ενόπλων Δυνάμεων. Σ’ αυτό το πλαίσιο, βέβαια, εμείς επιμένουμε ότι η όποια επιλογή για την ενεργοποίηση των εξοπλιστικών προγραμμάτων πρέπει να εντάσσεται σε έναν γενικότερο και σαφή σχεδιασμό, με απόλυτη διαφάνεια. Απαιτείται εξορθολογισμός των αμυντικών δαπανών, χωρίς υποβάθμιση της επιχειρησιακής ικανότητας των Ενόπλων Δυνάμεων.

Με βάση όλα αυτά, λοιπόν, σας ρωτώ σε ποιο γενικότερο σχέδιο εντάσσεται η πρόθεσή σας για τα νέα εξοπλιστικά προγράμματα, εάν έχουν ξεκινήσει οι διαδικασίες για την προμήθεια αυτών των νέων κοστοβόρων εξοπλισμών, με ποιο σκεπτικό και από ποιον αποφασίστηκε να αποσταλεί αίτημα χωρίς να γίνει σχετική συζήτηση στην αρμόδια επιτροπή της Βουλής και αν έχει προβλεφθεί ο τρόπος αποπληρωμής των σχετικών πιστώσεων.

Κλείνοντας, θα ήθελα να υποβάλω ένα ακόμα ερώτημα σε σχέση με το αν έχετε εξασφαλίσει, διεκδικήσει ή προβλέψει τη βιομηχανική συμμετοχή από τους υποψήφιους προμηθευτές και την απευθείας συμμετοχή της Ελληνικής Αεροπορικής Βιομηχανίας στο πλαίσιο της ευρωπαϊκής νομοθεσίας και στο πνεύμα της Εθνικής Αμυντικής Βιομηχανικής Στρατηγικής, την οποία πρόσφατα συζητήσαμε στην αρμόδια επιτροπή.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο Υπουργός Εθνικής Άμυνας κ. Πάνος Καμμένος έχει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε.

Ευχαριστώ τον κ. Θεοχαρόπουλο που μου έδωσε τη δυνατότητα να απαντήσω στη Βουλή των Ελλήνων, γιατί έχει γίνει αρκετά μεγάλη συζήτηση γι’ αυτό το θέμα.

Θέλω να σας επισημάνω, κύριε συνάδελφε, ότι το τελευταίο διάστημα, όπως γνωρίζετε πολύ καλά, η χώρα μας δέχεται καθημερινά προκλήσεις από την Τουρκία, τόσο φραστικές, όσο και σε στρατιωτικό επίπεδο. Σε κάθε περίπτωση εφαρμόζουμε τον εθνικό σχεδιασμό. Οι ελληνικές Ένοπλες Δυνάμεις απαντούν σε κάθε παραβίαση του εθνικού εναέριου χώρου, σε κάθε παράβαση, σε κάθε υπερπτήση και το τελευταίο σκάφος που προσγειώνεται είναι ελληνικό.

Θέλω, λοιπόν, δημόσια να ευχαριστήσω εκ μέρους του ελληνικού λαού τους οπλίτες, τους υπαξιωματικούς, τους αξιωματικούς των Ενόπλων Δυνάμεων σε ξηρά, θάλασσα και αέρα, γιατί δίνουν καθημερινά το «παρών» στις μικρονήσους, στα αεροδρόμιά μας, στον Έβρο και όπου χρειαστεί και προασπίζουν αποφασιστικά τα κυριαρχικά μας δικαιώματα.

Θέλω να σας διαβεβαιώσω, επίσης, κύριε Θεοχαρόπουλε, ότι αυτή η Κυβέρνηση δεν πιστεύει ότι τις σημαίες τις παίρνει ο αέρας, όπως πίστευε η κυβέρνηση του κ. Σημίτη με Υπουργό τον κ. Πάγκαλο. Τις σημαίες τις υπερασπίζονται οι ελληνικές Ένοπλες Δυνάμεις, όπως έχουν ορκιστεί, μέχρι τελευταίας ρανίδος του αίματός τους. Και όπως είπε ο διοικητής του Καστελόριζου στην πρώτη μου επίσκεψη: «Όσο υπάρχει έστω και ένας από εμάς ζωντανός, η σημαία αυτή θα αντικαθίσταται μόνο για να μπει μια καινούργια, όταν θα φθαρεί από τον αέρα».

Θέλω να σας πω, επίσης, ότι οι Ένοπλες Δυνάμεις γνωρίζουν πολύ καλά την υφιστάμενη δημοσιονομική συγκυρία. Ο προϋπολογισμός έχει από την κυβέρνηση Σαμαρά - Βενιζέλου, όπως και από την κυβέρνηση Παπανδρέου, υποστεί μείωση πάνω από 60%. Γνωρίζουμε, λοιπόν, ότι οποιεσδήποτε πρωτοβουλίες πάρουμε για την ενίσχυση των επιχειρησιακών δυνατοτήτων των Ενόπλων Δυνάμεων θα είναι μέσα στα δημοσιονομικά πλαίσια, που έχουν καθοριστεί.

Όσον αφορά το ζήτημα των αεροσκαφών, στο οποίο επικεντρώνεστε, θέλω να ρωτήσετε την κ. Γεννηματά, διότι εγώ της κ. Γεννηματά εισήγηση έχω στα χέρια μου, κατόπιν προτάσεως της Πολεμικής Αεροπορίας, για το μετ’ επιτάσεως αίτημα της Πολεμικής Αεροπορίας για την αναβάθμιση των F-16. Είναι αίτημα οκτώ ετών. Είναι ένα αίτημα που οκτώ ή εννιά πολιτικές ηγεσίες του Υπουργείου Εθνικής Άμυνας, κατόπιν αιτήσεως της Πολεμικής Αεροπορίας, άφηναν στο πλάι. Η τελευταία σοβαρή ενίσχυση της Πολεμικής Αεροπορίας έγινε επί Υπουργού Σπήλιου Σπηλιωτόπουλου και κυβερνήσεως Κώστα Καραμανλή για τα F-16 Block 52+.

Στο πλαίσιο αυτό, από πλευράς του Υπουργείου Εθνικής Άμυνας, έχει αποφασιστεί η υλοποίηση στοχευμένων εξοπλιστικών προγραμμάτων και έχουν εξασφαλιστεί οι πιστώσεις για την κάλυψη των αναγκών, όπως προβλέπεται από τα άρθρα 33 και 34 του ν.4407/2016.

Περαιτέρω έχουν αναληφθεί πρωτοβουλίες για την ενίσχυση των επιχειρησιακών δυνατοτήτων μέσω της Ευρωπαϊκής Ένωσης όσο και του ΝΑΤΟ. Και σε αυτό το σημείο θέλω να σας διευκρινίσω ότι και από τις Ηνωμένες Πολιτείες έχουμε ήδη λάβει σοβαρή στρατιωτική βοήθεια, χωρίς να καταβάλουμε ούτε 1 ευρώ, με τα δεκαπέντε Chinook, με τα σαράντα Kiowa και άλλα μέσα, τα οποία δίνονται δωρεάν προς την Ελλάδα. Η Ελλάδα είναι η μόνη χώρα η οποία, παρά τη δημοσιονομική συγκυρία, κρατά το 2% του ΑΕΠ της, όπως προβλέπεται στο ΝΑΤΟ.

Τώρα, όσον αφορά το συγκεκριμένο αίτημα, στις 7 Φεβρουαρίου του 2017 η ΓΔΑΕΕ, η Γενική Διεύθυνση Εξοπλισμών, διαβίβασε αίτηση εκδήλωσης ενδιαφέροντος LOR, Letter Of Request, προς τις αμερικανικές αρχές, που αφορά την αναβάθμιση των αεροσκαφών F-16 της Πολεμικής Αεροπορίας. Με το αίτημα αυτό, το LOR, εκφράζουμε την πρόθεσή μας, όπως προβλέπει και ζητά η Πολεμική Αεροπορία, να προχωρήσουμε στην αναβάθμιση.

Προβλέπεται η αμερικανική πλευρά να επανέλθει με πρόταση. Σε περίπτωση αποδοχής της πρότασης, τότε θα ενεργοποιηθεί το ανάλογο υποπρόγραμμα, σύμφωνα με τις προβλέψεις του ν.3883/2010 και του ν.3978/2011. Στο πλαίσιο αυτό θα ενημερωθεί η Βουλή και η Επιτροπή Εξοπλισμών θα εγκρίνει ή θα απορρίψει. Τότε προβλέπεται το ερώτημα προς τη Βουλή. Αυτή τη στιγμή ζητάμε να μας πουν αν υπάρχει η δυνατότητα, ποιες τιμές είναι αυτές και τι προβλέπεται να μπορέσει να γίνει, με την εμπλοκή της ελληνικής, βεβαίως, πολεμικής βιομηχανίας. Και αφού εγκριθεί από τη Βουλή και από την Επιτροπή Εξοπλισμών, τότε θα πρέπει να περάσει και ΚΥΣΕΑ.

Αναφορικά, λοιπόν, με την ενδεχόμενη προμήθεια αεροσκαφών F-35, την 7η Φεβρουαρίου του τρέχοντος έτους η ΓΔΑΕΕ διαβίβασε αίτημα τιμής και διαθεσιμότητας για πιθανή αγορά είκοσι αεροσκαφών. Το αίτημα αυτό έγινε στο πλαίσιο του αρχικού σταδίου διερεύνησης του θέματος και οποιαδήποτε έναρξη διαδικασίας προμήθειας θα εξαρτηθεί από τις απαντήσεις που θα διαβιβάσει η αμερικάνικη πλευρά και βεβαίως κατόπιν των διαδικασιών που προβλέπονται, δηλαδή της Επιτροπής Εξοπλισμών της Βουλής και του ΚΥΣΕΑ.

Όσον αφορά –και απορώ γιατί το εμπλέκετε- το σύστημα υποστήριξης του αντιαεροπορικού συστήματος S-300, το ΠΑΣΟΚ το έφερε στη Βουλή το 2013 και πέρασε στην Επιτροπή Εξοπλισμών. Υπάρχει έγκριση της Επιτροπής Εξοπλισμών το 2013.

Εκτός εάν ο κ. Βενιζέλος δεν αποτελεί πλέον κομμάτι του ΠΑΣΟΚ και τον αμφισβητείτε. Ο κ. Βενιζέλος το πρότεινε, εμείς το αποδεχθήκαμε, έχει περάσει από την επιτροπή της Βουλής. Εάν αρνείστε την άποψη του κ. Βενιζέλου, να το ξαναφέρουμε, δεν έχουμε καμμία αντίρρηση.

Αυτό, λοιπόν, έχει εγκριθεί με τις διαδικασίες που προβλέπονται και μάλιστα από το ΚΥΣΕΑ πέρασε ξανά με απόφαση την 28η Δεκεμβρίου 2016 και εντός των επομένων ημερών υπογράφεται η σχετική σύμβαση.

Θέλω να σας διαβεβαιώσω, κύριε Θεοχαρόπουλε, ότι οποιαδήποτε απόφαση παίρνει αυτή η Κυβέρνηση την παίρνει με την έγκριση της Επιτροπής Εξοπλισμών της Βουλής, με την έγκριση του ΚΥΣΕΑ και με δεδομένο ότι θα υπάρχουν οι πιστώσεις στον προϋπολογισμό.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ, θα έχετε και τη δευτερολογία σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κλείνω αμέσως, κύριε Πρόεδρε.

Θέλω επίσης, να σας διαβεβαιώσω ότι στο Υπουργείο Εθνικής Άμυνας έχουν ξεκινήσει δύο διαδικασίες.

Η μία διαδικασία είναι της εκποίησης παλαιού υλικού, το οποίο είναι μη επιχειρησιακό. Ενέκρινε η Επιτροπή Εξοπλιστικών της Βουλής 63 εκατομμύρια για την πώληση των εκατόν πέντε πυρομαχικών και η ΓΔΑΕΕ κατάφερε να πάρει 66 εκατομμύρια. Ήδη έχουν μπει προγράμματα, τα οποία θα ενισχύσουν τον προϋπολογισμό. Όπως επίσης αυτό θα γίνει και με την αξιοποίηση της ακίνητης περιουσίας και θα απαντήσω αργότερα σε ερώτηση του κ. Δαβάκη για αυτό.

Θέλω να σας διαβεβαιώσω, δε, ότι οποιαδήποτε προμήθεια γίνεται στις Ένοπλες Δυνάμεις δεν γίνεται με γνώμονα το ποιος είναι ο αντιπρόσωπος, όπως γινόταν στο παρελθόν, αλλά τις επιχειρησιακές ανάγκες τις οποίες ζητούν τα Όπλα.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, πραγματικά μένω έκπληκτος, διότι σας έκανα συγκεκριμένα ερωτήματα, δεν απαντήσατε σχεδόν σε κανένα από τα ερωτήματα που σας έκανα και ξεκινήσατε μια ιστορική αναδρομή.

Πρώτα απ’ όλα να σας πω ότι τότε στα Ίμια ήταν Πρωθυπουργός ο κ. Σημίτης και μακάρι να είχαμε και τώρα μια τέτοια λογική υπευθυνότητας και σοβαρότητας της αντιμετώπισης αυτών των φαινομένων, την οποία δεν την έχετε και φαίνεται από το πώς αντιδράσατε στην προκλητικότητα των Τούρκων εκείνη τη στιγμή. Ρίξατε λάδι στη φωτιά..

Δεύτερον, αναφερθήκατε στην ομιλία σας στο αίτημα οκτώ ετών για την αναβάθμιση των F-16. Δεν σας είπα γιατί υπάρχει αναβάθμιση των F-16, σας είπα γιατί δεν έχει συζητηθεί και εάν χρειάζεται μια επικαιροποίηση, των 2 δισεκατομμυρίων, τώρα, να δούμε τι γίνεται αυτή τη στιγμή της κρίσης. Δεν απαντήσατε σε αυτό. Είπατε ότι είναι αίτημα οκτώ ετών. Και βέβαια το ξέρετε καλά το αίτημα οκτώ ετών. Υπουργός της Κυβέρνησης της Νέας Δημοκρατίας ήσασταν πριν οκτώ χρόνια, από το 2007 έως το 2009. Παρουσιάζεστε ως κάτι νέο;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Οκτώ χρόνια είναι από το 2009 έως σήμερα. Ούτε αριθμητική δεν ξέρετε!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεκαοκτώ χρόνια Βουλευτής της Νέας Δημοκρατίας ήσασταν και Υπουργός της κυβέρνησης Καραμανλή το διάστημα 2007 - 2009, που εκτόξευσε τα χρέη της χώρας, εκτόξευσε τα ελλείμματα και έφερε την κρίση και τα μνημόνια στη χώρα. Υπουργός αυτής της Κυβέρνησης ήσασταν, κύριε Καμμένε, μην το ξεχνάτε.

Εμείς δεν το ξεχνάμε. Δεν έχουμε κοντή μνήμη. Μην ανησυχείτε, δε, για την ενότητα της Δημοκρατικής Συμπαράταξης. Είμαστε η μοναδική κοινοβουλευτική δύναμη η οποία αυξάνεται και στην κοινωνία και στην Βουλή.

**ΠΡΟΕΔΡΕΥΩΝ (Γεώργιος Βαρεμένος):** Αυτό τώρα είναι ερώτηση προς τον Υπουργό;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Αυτή είναι ερώτηση;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Απαντάω σε όσα είπε, κύριε Πρόεδρε. Σας παρακαλώ!

Δεν υπάρχουν, λοιπόν, σε αυτά τα θέματα οι σκιές, τις οποίες αφήνετε. Και βέβαια όταν αναφερθήκατε στην κ. Γεννηματά, θα έπρεπε να ξέρετε πρώτος ότι η κ. Γεννηματά, όταν άσκησε αυτόν τον ρόλο, τον άσκησε με απόλυτη διαφάνεια. Συνεπώς δεν θα έπρεπε να υπάρχει καμμία αναφορά σε τέτοια ζητήματα.

Αντί να αντιμετωπίζετε, λοιπόν, κύριε Υπουργέ, τα θέματα της εξωτερικής πολιτικής και της ασφάλειας της χώρας με λεπτούς χειρισμούς, το μόνο που συνεχίζετε να κάνετε είναι να δημιουργείτε εντυπώσεις εις βάρος του δημοσίου και εθνικού συμφέροντος, μόνο υπέρ του στενού κομματικού σας κοινού.

Έχετε ένα σαφές, ολοκληρωμένο σχέδιο για τα εξοπλιστικά κονδύλια; Πώς θα τα διαχειριστείτε και πώς θα τα κατανείμετε στη συντήρηση, στην αναβάθμιση, για το εάν χρειάζεται προμήθεια κάπου; Πώς θα γίνουν όλα αυτά; Υπάρχει ένα σχέδιο; Το έχουμε δει; Δεν το έχουμε δει! Πριν στείλετε το αίτημα για δισεκατομμύρια ευρώ είτε για την αναβάθμιση είτε για την προμήθεια, δεν θα μπορούσαμε στην επιτροπή να συζητήσουμε τα θέματα αυτά;

Κύριε Υπουργέ, για να αντιμετωπιστεί πράγματι η όποια ενδεχόμενη απειλή δεν είναι λύση μόνο οι προμήθειες νέων εξοπλιστικών προγραμμάτων. Για την ισχυρή αποτροπή της πρέπει να υπάρχει συνεχής παρακολούθηση, εκτίμηση των εξελίξεων, αναπροσαρμογή των επιχειρησιακών σχεδίων, συνδυασμός τεχνολογικών λύσεων και συντονισμένη διπλωματική δράση.

Το έχουμε επισημάνει επανειλημμένα εμείς. Υπάρχει έντονη ανησυχία, γιατί μετά το πραξικόπημα η Τουρκία και ο κ. Ερντογάν είναι ένας απρόβλεπτος παράγοντας. Για αυτό χρειάζεται εγρήγορση αλλά και ψυχραιμία, υπευθυνότητα και αποφασιστικότητα, να μην γινόμαστε θεατές ενός επικίνδυνου παιχνιδιού έντασης στο Αιγαίο.

Και είστε κι εσείς απρόβλεπτος παράγοντας, κύριε Υπουργέ. Να σας το πούμε ξεκάθαρα: Οι εν θερμώ αντιδράσεις και οι δηλώσεις σας, αντί να βοηθούν στην επίλυση των προβλημάτων, δημιουργούν μεγαλύτερη όξυνση. Δεν είστε μόνο Πρόεδρος των ΑΝΕΛ. Είστε Υπουργός Εθνικής Άμυνας της Κυβέρνησης ΣΥΡΙΖΑ - ΑΝΕΛ. Σοβαρευτείτε! Δεν θα σας αφήσουμε να βάλετε μια ολόκληρη χώρα σε κίνδυνο. Τα εθνικά θέματα θέλουν ψυχραιμία.

Για να είμαι, όμως, ειλικρινής, οι ευθύνες δεν αφορούν μόνο εσάς. Αφορούν τον κ. Τσίπρα, ο οποίος επέλεξε είτε τον κ. Βαρουφάκη την πρώτη περίοδο στη θέση του Υπουργού Οικονομικών είτε εσάς στη θέση του Υπουργού Εθνικής Άμυνας. Βεβαίως, με αυτή την έννοια υπάρχουν συλλογικές ευθύνες, όπως μας θύμισε και ο Υπουργός Οικονομικών, ο κ. Τσακαλώτος, τις προηγούμενες ημέρες.

Εδώ όμως, κύριε Υπουργέ, είναι κοινοβουλευτικός έλεγχος στα δρώμενα της Κυβέρνησης. Δεν θα έρχεστε ως τιμητής μιας παλιάς κυβέρνησης. Θα απαντάτε. Είστε δύο χρόνια στην Κυβέρνηση. Και αυτό που πρέπει να πράττετε από τη θέση που καθόσαστε τώρα είναι να απαντάτε στα ερωτήματα που σας θέτουμε.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, σας παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι στον εθνικολαϊκισμό, όχι σε παλικαρισμούς τέτοιου είδους, τουλάχιστον όχι σε εμάς, όχι στην παράταξή μας. Αυτά δεν περνάνε σε εμάς. Να τα κάνετε εκεί που περνάνε.

Και τέλος, κύριε Υπουργέ, εμείς έχουμε αποδείξει την εθνική μας στάση, το πώς θέλουμε την εθνική συνεννόηση, ιδίως στα κρίσιμα θέματα της εξωτερικής πολιτικής και στα θέματα της εθνικής άμυνας. Εξάλλου το έχουμε αποδείξει και στην Επιτροπή Εξοπλιστικών Προγραμμάτων και Συμβάσεων.

Παρακαλώ για μια εθνική στάση σε αυτά τα ζητήματα, όχι για μια στάση που βλάπτει το εθνικό συμφέρον. Δεν θα εμπλακεί η χώρα στα δικά σας προβλήματα, στα προβλήματα της Κυβέρνησής μεταξύ ΣΥΡΙΖΑ - ΑΝΕΛ ή μόνο των στελεχών του ΣΥΡΙΖΑ. Εδώ χρειάζεται υπευθυνότητα, κύριε Υπουργέ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε.

Εθνική στάση σημαίνει να αντιλαμβάνεστε ποια είναι η θέση των Ενόπλων Δυνάμεων και αυτή τη θέση να την υπηρετείτε, όπως επίσης και τις διαδικασίες. Οι διαδικασίες που προβλέπονται είναι συγκεκριμένες, όταν θα έρθει η ώρα να ερωτηθεί η Βουλή. Έρχεται η σύμβαση εδώ και εν συνεχεία περνάει από το ΚΥΣΕΑ.

Επειδή είσαστε από εκείνους που πρώτη φορά ακούω στη Βουλή των Ελλήνων να στηρίζουν την κυβέρνηση Σημίτη και τον Θεόδωρο Πάγκαλο και την πολιτική του ανέμου…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Την αντίδραση του Πρωθυπουργού στην υπόθεση των Ιμίων στηρίζουμε. Να είστε ξεκάθαρος.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε συνάδελφε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είστε σε μια παράταξη….

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Χαίρομαι.

Θα σας πω, λοιπόν, ότι εγώ είμαι υπερήφανος που υπηρέτησα στην κυβέρνηση Καραμανλή. Και η κυβέρνηση Καραμανλή ήταν αυτή που με Υπουργό τον Σπήλιο Σπηλιωτόπουλο έκανε την αναβάθμιση στην Πολεμική Αεροπορία των F-16 Block 52+. Εσείς, όμως, είστε σε μια παράταξη που ήταν μαζί σας ο Άκης Τσοχατζόπουλος, ο Γιάννος Παπαντωνίου, ο Τραυλός, ο Σμπώκος και όλοι όσοι περιλαμβάνονται στις δικογραφίες των σκανδάλων των εξοπλιστικών! Ληστέψατε την Ελλάδα!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τον έστειλε η παράταξη αυτή στη δικαιοσύνη…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εσείς φέρατε από το χέρι εδώ πέρα τον Σάφα και πήρε 500 εκατομμύρια και την κοπάνησε!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς φέρατε τα μνημόνια…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εσείς θα πρέπει να ντρέπεστε και να απολογείστε!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς υπογράφετε μνημόνια και τολμάτε να μιλάτε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Σε όλες τις δικογραφίες, που υπάρχουν εξοπλιστικά, είναι εμπλεκόμενα στελέχη του κόμματός σας! Και ο κ. Βαρουφάκης στέλεχος του ΠΑΣΟΚ ήταν! Από κει ξεκίνησε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριοι συνάδελφοι. Είμαστε μια ωραία ατμόσφαιρα!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Με τον κ. Βουλγαράκη ήταν στο ίδιο Υπουργείο!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αφήστε, λοιπόν, το ΠΑΣΟΚ. Τολμάει και το ΠΑΣΟΚ να μιλάει για εξοπλιστικά; Όπου ανοίγει δικογραφία, όλο το ΠΑΣΟΚ είναι μέσα. Ο κ. Λιακουνάκος έκανε βόλτα στα γραφεία του ΠΑΣΟΚ. Όλοι οι έμποροι όπλων, που σήμερα είναι με «βραχιολάκια», είναι δικοί σας!

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι αυτή απάντηση στον κοινοβουλευτικό έλεγχο, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, μην κάνετε υποδείξεις.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Οι κρατούμενοι πολιτικοί για απάτες και για διασπάθιση…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι απάντηση αυτή; Δεν απαντάει σε τίποτα! Έρχεται ως τιμητής! Θα έπρεπε να ντρέπεται! Δεκαοκτώ χρόνια Βουλευτής της Νέας Δημοκρατίας ήταν.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ! Δεν έχετε το δικαίωμα να μιλήσετε. Καθίστε κάτω!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι απάντηση αυτή; Πρέπει να ντρέπεται!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κάτσε κάτω ρε!

Να μάθεις να απολογείσαι και να ζητάς συγγνώμη!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αυτά όχι σε μένα. Τους παλικαρισμούς εκεί που περνάνε.

**ΠΡΟΕΔΡΕΥΩΝ (Γεώργιος Βαρεμένος):** Θα τα μάθετε όλα, κύριε Θεοχαρόπουλε. Καθίστε κάτω!

Κύριε Υπουργέ, παρακαλώ στο περιεχόμενο της ερώτησης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και επειδή, κύριε Θεοχαρόπουλε, αναφερθήκατε στους Ανεξάρτητους Έλληνες, θα σας πω ότι οι Ανεξάρτητοι Έλληνες έχουμε κατέβει σε πέντε εκλογικές διαδικασίες μόνοι μας, αυτόνομοι. Και ψηφιστήκαμε από τον ελληνικό λαό.

Και επειδή στα «ΠΑΡΑΠΟΛΙΤΙΚΑ» στον κ. Τράγκα μιλήσατε για «τσόντες», σας λέω ότι οι Ανεξάρτητοι Έλληνες μόνο «τσόντα» δεν ήταν. «Τσόντα» προεκλογική είναι αυτή που κάνατε εσείς και πήγατε να κολλήσετε πάνω στο ΠΑΣΟΚ. Τι θα πει «τσόντα»; «Τσόντα» θα πει προεκλογικά να πάτε δίπλα σε ένα κόμμα και να κολλήσετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι απάντηση αυτή, κύριε Πρόεδρε; Νέμεται την εξουσία και μιλάει. Ντροπή!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα πρέπει να ξέρετε ότι οι Ανεξάρτητοι Έλληνες…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Η Δημοκρατική Αριστερά…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ποια Δημοκρατική Αριστερά;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχουμε δώσει αγώνες για την Αριστερά, για τον χώρο της Αριστεράς! Θα πρέπει να ντρέπεται! Ο κ. Καμμένος, ο εκπρόσωπος της εθνικολαϊκιστικής Δεξιάς, μιλάει για τον χώρο μας, τον χώρο της ανανεωτικής Αριστεράς, με αυτόν τον τρόπο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είστε οι απόγονοι του Σημίτη, του Πάγκαλου, του Σμπώκου, του Παπαντωνίου και του Άκη Τσοχατζόπουλου! Και να μην πιάνετε στο στόμα σας τον Καραμανλή. Να απολογείστε για τον Παπανδρέου και για όλους τους κρατούμενους πολιτικούς της παράταξής σας! Άντε μπράβο!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα έπρεπε να ντρέπεστε!

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, είστε ένας νέος συνάδελφος, δώστε ένα δείγμα νέου ήθους.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Απάντησε στην ερώτηση; Είναι αυτό απάντηση σε κοινοβουλευτικό έλεγχο;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ.

Συνεχίζουμε με την τέταρτη με αριθμό 1996/90/14-12-2016 ερώτηση και αίτηση κατάθεσης εγγράφων του κύκλου των αναφορών και ερωτήσεων, του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με τις εκτιμήσεις για έσοδα από την εκμετάλλευση ακίνητης περιουσίας των Ενόπλων Δυνάμεων.

Ελπίζω, κύριε Δαβάκη, η ερώτηση να εξελιχθεί σε ένα διαφορετικό κλίμα.

Ορίστε, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, αντικείμενο της μεταφοράς αυτής της ερώτησης και στην Ολομέλεια ήταν η απάντηση την οποία έλαβα πριν από λίγο καιρό από τον κύριο Υπουργό, η έγγραφη απάντηση σε μια απλή έγγραφη ερώτηση, με την οποία ζητούσα να πληροφορηθώ την πορεία ενός νόμου στον οποίο και εμείς είχαμε στηρίξει το συγκεκριμένο σημείο της αξιοποιήσεως της περιουσίας των Ενόπλων Δυνάμεων.

Η απάντηση, η οποία έλαβα εγγράφως, δεν μου έδωσε εκείνα τα στοιχεία που περίμενα επτά - οκτώ μήνες μετά την ψήφιση αυτού του νομοσχεδίου. Γι’ αυτό και εκ του Κανονισμού ορμώμενος έφερα αυτή την ερώτηση σε συζήτηση, για μια ζωντανή επικοινωνία με τον κύριο Υπουργό σε αυτή την Αίθουσα -μεταξύ όσων έχουν γίνει και άλλες φορές-, προκειμένου να έχουμε σαφείς απαντήσεις, συγκεκριμένες τοποθετήσεις και κάποια εν πάση περιπτώσει, κύριε Υπουργέ, στοιχεία –και αν θέλετε να τα καταθέσετε και στη Βουλή. Εμείς είμαστε από αυτούς που στήριξαν το συγκεκριμένο άρθρο, γιατί η υπόθεση που λέγεται «αξιοποίηση της περιουσίας των Ενόπλων Δυνάμεων» είναι μια υπόθεση πολύ σημαντική που και εγώ την είχα χειριστεί ως Υφυπουργός την περίοδο που θήτευσα εκεί -αλλά και η Νέα Δημοκρατία την είχε ξεκινήσει-, με αρχικά βήματα, αλλά εν πάση περιπτώσει συναινούσα προς αυτή την κατεύθυνση. Ζητώ, λοιπόν, με αυτή την ευκαιρία, την οποία μου δίνει ο κοινοβουλευτικός έλεγχος και η κοινοβουλευτική διαδικασία να μας πείτε ορισμένα στοιχεία.

Έχετε κατά καιρούς πει αρκετά πράγματα. Αισθάνομαι ότι όταν τα λέτε τα πιστεύετε και θέλετε να γίνουν πραγματικότητα, αλλά όπως πολύ καλά ξέρετε και εσείς κι εγώ, γιατί είμαστε αρκετά χρόνια σε αυτή την Αίθουσα, άλλο είναι το τι θέλουμε και άλλο το τι οι συνθήκες, οι περιστάσεις και η σκληρή πραγματικότητα μάς κάνει τελικώς να απολαμβάνουμε όσον αφορά το μέγεθος και το σύνολο των προσπαθειών μας.

Θέλω, λοιπόν, με αυτή την ευκαιρία να μας πείτε ορισμένα πράγματα, για να αντιληφθούν όλοι και κυρίως τα στελέχη και τα εν ενεργεία και τα εν αποστρατεία των Ενόπλων Δυνάμεων, ότι η περιουσία τους, των Ενόπλων Δυνάμεων δηλαδή, βρίσκεται σε μια φάση αξιοποίησης, και προκειμένου να έχουμε μια εικόνα κι εμείς, ώστε ως συναινέσαντες σε αυτή την υπόθεση να αισθανόμαστε περηφάνια και να λέμε ότι καλώς δώσαμε στο συγκεκριμένο σημείο θετική ψήφο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε, κύριε Δαβάκη.

Ο κύριος Υπουργός έχει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ευχαριστώ, κύριε Δαβάκη, για την ερώτηση.

Σας έχω καταθέσει κάποια γραπτά στοιχεία. Θα τα επαναλάβω. Θέλω να σας πω ότι μετά την ψήφιση του νομοσχεδίου αυτό το οποίο κάναμε ήταν να κτίσουμε την υπηρεσία. Μία εβδομάδα πριν ήταν που τελείωσε η στελέχωση, βάσει των ΦΕΚ που έπρεπε να βγουν, των καινούργιων υπουργικών αποφάσεων. Ήδη είναι έτοιμη η υπηρεσία.

Το δεύτερο που έπρεπε να κάνουμε ήταν να προχωρήσουμε στη δημιουργία της ηλεκτρονικής πλατφόρμας, στο ebid δηλαδή, το οποίο πρέπει να είναι πιστοποιημένο με βάση τις προδιαγραφές της Ευρωπαϊκής Ένωσης. Και σε αυτό προχωρήσαμε και είμαστε έτοιμοι με την ηλεκτρονική πλατφόρμα να ξεκινήσουν οι διαγωνισμοί.

Όταν λέμε αξιοποίηση της περιουσίας των Ενόπλων Δυνάμεων, των ταμείων –και το αναφέρω αυτό και για τους συναδέλφους και για τον ελληνικό λαό που μας ακούει- μιλάμε για 34 δισεκατομμύρια αντικειμενικής αξίας, τα καθαρά, διότι υπάρχουν και κληροδοτήματα, υπάρχουν και άλλα, τα οποία θέλουν νομική επεξεργασία. Βάλαμε στον νόμο αυτόν, που πράγματι ψηφίσατε, ένα μίνιμουμ 5% απόδοση των ακινήτων προς όφελος των Ενόπλων Δυνάμεων, των ταμείων και του προσωπικού. Αυτό, λοιπόν, με έναν υπολογισμό επί των 34 δισεκατομμυρίων, αντιλαμβάνεστε ότι φτάνει στο 1,5 δισεκατομμύριο, γιατί μιλάμε για 300 εκατομμύρια στην αρχή.

Ο νόμος αυτός προβλέπει δύο διαδικασίες:

Η μία διαδικασία είναι ο διαγωνισμός με το ebid, που ήδη είμαστε έτοιμοι να ξεκινήσουμε μέσα στις επόμενες δύο εβδομάδες. Και η δεύτερη είναι σε περίπτωση που η τοπική αυτοδιοίκηση ζητήσει ένα από τα ακίνητα των ταμείων, να μη δίνεται εν είδει ρουσφετιού δώρο σε έναν δήμαρχο για να ψηφίσει ή δώρο σε έναν σύλλογο ή δώρο σε κάποια νομαρχία ή σε κάποια περιφέρεια, αλλά να μπορεί ο δήμος ή η περιφέρεια να μην μπαίνει στη διαγωνιστική διαδικασία, να καταβάλει το 5% προς όφελος των ταμείων και να μπορεί να προχωρήσει.

Σας ενημερώνω, λοιπόν, ότι όσον αφορά τους δήμους, τους ΟΤΑ και τα διάφορα νομικά πρόσωπα δημοσίου δικαίου είμαστε ήδη έτοιμοι να υπογράψουμε με τον Δήμο Σύρου, τον Δήμο Σιντικής Σερρών, Δήμο Πρέβεζας, Δήμο Μεσολογγίου, Δήμο Λάρισας, Δήμο Καβάλας, Δήμο Φαιστού, Δήμο Λέσβου, Δήμο Άρτας, Δήμο Ιωαννιτών, Δήμο Λαμιέων, Δήμο Καρδίτσας, Δήμο Χανίων, Δήμο Ηρακλείου, Υπουργείο Εξωτερικών - Διεύθυνση Μεταφραστικού, Υπουργείο Μεταφορών, Υπουργείο Οικονομίας και Ανάπτυξης Enterprise Greece, Αντιπεριφέρεια Ηρακλείου και Επιμελητήριο Σερρών, προκειμένου να δοθούν ακίνητα με απόδοση 5%, προς όφελος των Ενόπλων Δυνάμεων.

Αντιλαμβάνεστε ότι πρόκειται για πολλά ακίνητα. Δεν θέλω να σας πω αριθμό αυτή τη στιγμή και νούμερο για το πόσα θα είναι τα έσοδα. Θα είναι πάντως ένα μεγάλο μέρος από αυτά τα προσδοκώμενα έσοδα, που σας είχα αναφέρει. Βεβαίως, επαναλαμβάνω θα είναι προς όφελος του προσωπικού, για να γίνουν σπίτια για τους αξιωματικούς, τους υπαξιωματικούς, τους ΕΠΟΠ σε όλη την Ελλάδα.

Όσον αφορά τις μεγάλες επενδύσεις, είμαι στην ευχάριστη θέση να σας πω ότι ήδη έχουμε υπογράψει για μια εξ αυτών, για τις Φλέβες, MOU με τον πρώτο προσφέροντα. Καταλαβαίνετε ότι για να βγει κάτι σε μια διαδικασία ηλεκτρονικού διαγωνισμού θα πρέπει να υπάρχει μια πρώτη προσφορά. Η πρώτη προσφορά για τις Φλέβες είναι για μια επένδυση 3,6 δισεκατομμυρίων ευρώ με απόδοση προς το Πολεμικό Ναυτικό, Ταμείο Στόλου, 100 εκατομμύρια ευρώ τον χρόνο, συν τη συμμετοχή του Ταμείου του Στόλου στα κέρδη. Ήδη ο υποψήφιος επενδυτής έχει υπογράψει MOU που τα προσφέρει. Τον συνάντησα στο Άμπου Ντάμπι, θα είναι την επόμενη εβδομάδα εδώ. Θα χαρώ πολύ, όταν θα έλθει ο επενδυτής, στελέχη της Αντιπολίτευσης και της συγκυβέρνησης να έλθετε, να τον συναντήσετε, γιατί έχει σημασία να ακούσει ότι υπάρχει μια θετική βούληση και από τη μεριά της Αντιπολίτευσης να στηρίξουν τέτοιου είδους επενδύσεις. Αντιλαμβάνεστε ότι με 3,6 δισεκατομμύρια θα δουλέψουν πάνω από είκοσι χιλιάδες άνθρωποι. Θα έχει και απόδοση το Ταμείο των Ενόπλων Δυνάμεων, αλλά θα μπουν έσοδα και στο κράτος. Θα έλθει εδώ, λοιπόν, την άλλη εβδομάδα.

Πιστεύω ότι μέχρι τον Μάιο και έχοντας καταθέσει τα σχέδια, τα οποία πρέπει να περιλαμβάνονται σε ειδικό αναπτυξιακό νόμο, στον οποίο ήδη έχουμε προχωρήσει με τα αρμόδια Υπουργεία -εμπλέκεται το Υπουργείο Τουρισμού, το Υπουργείο Περιβάλλοντος, το Υπουργείο Χωροταξίας- έχουμε προχωρήσει σε όλες τις διαδικασίες, για να προχωρήσει αυτός ο διαγωνισμός. Μόνο αυτός ο διαγωνισμός θα αποφέρει 100 εκατομμύρια. Το ίδιο έχει γίνει για την Πέρδικα. Εκεί θα γίνει πολύ πιο ήπιας μορφής, πάντα σε συνεννόηση με τον τοπικό πληθυσμό.

Θα ήθελα να αναφερθώ και στη Θεσσαλονίκη -το λέω επειδή είναι εδώ ο κ. Τριανταφυλλίδης, που το έχει παλέψει πολύ- για το πρώην στρατόπεδο «Παύλου Μελά». Το άρχισε το θέμα αυτό και οφείλω να το πω αυτό. Ο κ. Τριανταφυλλίδης πίεσε για το πρώην στρατόπεδο «Παύλου Μελά» και ζήτησε να αποδοθεί στην τοπική κοινωνία. Βρήκαμε μία λύση, σύμφωνα με την οποία θα πάρουμε γύρω στα εκατό διαμερίσματα αντί του 5%, τα οποία θα δοθούν στις Ένοπλες Δυνάμεις, για να μπορέσουν να δημιουργηθούν κατοικίες για τα στελέχη. Παράλληλα γίνονται δύο μουσεία μέσα. Ένα μουσείο του Ποντιακού Ελληνισμού, το οποίο θα φιλοξενήσει μια μόνιμη έκθεση για τη Γενοκτονία των Ποντίων και ένα μουσείο Εθνικής Αντιστάσεως.

Θέλω να σας πω, λοιπόν, ότι μέχρι σήμερα εγώ είμαι ιδιαίτερα ικανοποιημένος από την πορεία και σε σχέση με την τοπική αυτοδιοίκηση, όπου πράγματι επιτελείται κοινωνικό έργο και έχουμε έσοδα, και σε σχέση με τους μεγάλους επενδυτές. Αυτή τη στιγμή κατόπιν υποδείξεως της αγοράς -γιατί είδαμε τι συμβαίνει στις περισσότερες μεγάλες επενδύσεις- για το Πρασονήσι παραδείγματος χάριν, πρέπει να γίνει ένα μεγάλο resort, ένα μεγάλο λιμάνι για να ξεκινάει και να τελειώνει η κρουαζιέρα, ένα μεγάλο αεροδρόμιο.

Θα συνεργαστούμε και με γραφεία του εξωτερικού, δηλαδή θα μπορούν να ετοιμάζουν επενδυτικές προτάσεις με γραφεία του εξωτερικού, που θα γίνουν με διεθνείς διαδικασίες, με διεθνείς διαγωνισμούς για μεγάλες επενδύσεις. Αυτό έχει ήδη ξεκινήσει. Πιστεύω ότι ο στόχος, όπως σας απάντησα και γραπτώς, θα επιτευχθεί.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, ο κύριος Υπουργός, από αυτά τα οποία είπε, φάνηκε ότι επανέλαβε την έγγραφη απάντησή του, με μια μικρή παρέκκλιση ενός MOU, το οποίο έχει υπογραφεί με το Άμπου Ντάμπι, μια αγαπημένη υπόθεση. Θα παρακαλούσα θερμά, κύριε Υπουργέ, να κατατεθεί στη Βουλή, ώστε να λάβουμε κι εμείς γνώση αυτής της επίμονης και επίπονης διαδικασίας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ελάτε να σας τη δείξουμε.

**ΑΘΑΝΑΣΙΟΣ ΔΑΒΑΚΗΣ:** Όχι, θα παρακαλούσα να κατατεθεί. Μπορείτε να την καταθέσετε. Είναι μία δημόσια πλέον διαδικασία και διαβούλευση. Πιστεύω ότι στον ναό της δημοκρατίας όλα πρέπει να είναι διαφανή και συγκεκριμένα.

Αναφέρατε ότι η περιουσία των Ενόπλων Δυνάμεων είναι 34 δισεκατομμύρια. Θα ήθελα να ρωτήσω: βάζετε και τα στρατόπεδα μέσα στα 34 δισεκατομμύρια; Όπως γνωρίζετε, αν πούμε ότι πράγματι …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Τα παλιά στρατόπεδα, τα κλειστά στρατόπεδα.

**ΑΘΑΝΑΣΙΟΣ ΔΑΒΑΚΗΣ:** Δηλαδή και το στρατόπεδο «Παπάγου» που στεγάζεται το γραφείο σας είναι στα 34 δισεκατομμύρια;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Όχι.

**ΑΘΑΝΑΣΙΟΣ ΔΑΒΑΚΗΣ:** Άρα εξαιρείται από τα 34 δισεκατομμύρια.

Εν πάση περιπτώσει, αυτό που εμείς μπορούμε να πούμε τώρα ως Σώμα είναι ότι όλα αυτά, τα οποία έχουν ειπωθεί και ειδικά η τελευταία σας επωδός στον προϋπολογισμό ότι προχωράμε στη χρήση της περιουσίας των ταμείων του Υπουργείου Εθνικής Άμυνας που είναι 34 δισεκατομμύρια, αυτά τα ακίνητα, με τους μικρότερους υπολογισμούς, μπορούν να φέρουν έσοδα το 2017 γύρω στα 300 εκατομμύρια τον χρόνο. Μετά πάμε στα 500 τα επόμενα τέσσερα χρόνια, στα 600 κ.λπ.. Αυτά δείχνουν ότι μπορεί να τα λέμε ωραία στα λόγια αλλά στην πραγματικότητα είναι μόνο ιστορίες, οι οποίες περικλείονται κυρίως σ’ ένα MOU. Θεωρώ ότι όλα αυτά, τα οποία λέτε, δεν απέχουν πολύ από τη σφαίρα όχι της φαντασίας, αλλά από τη σφαίρα του εφικτού.

Όσο για το αγαπημένο σας Πρασονήσι, τη Σύρο και όλα αυτά τα οποία συνθέτουν resorts κ.λπ., κύριε Υπουργέ, επειδή γνωριζόμαστε αρκετά χρόνια, αισθάνομαι ότι μπορεί να τα εύχεστε αυτά, αλλά δεν είναι προς τη φάση της υλοποίησης. Σας καλώ, όπως σας είπα προηγουμένως, να καταθέσετε αυτό το MOU, προκειμένου όλα τα μέλη αυτής της Αίθουσας να λάβουν γνώση της πορείας που έχει ξεκινήσει με τον νόμο τον οποίο εισαγάγατε σαν Υπουργός στη Βουλή για την αξιοποίηση της περιουσίας των Ενόπλων Δυνάμεων. Αισθάνομαι ότι η ακριβής περιουσία δεν μπορεί να εκτιμηθεί και απ’ αυτά τα 34 δισεκατομμύρια που λέτε, δεν πιστεύω ότι τα αξιοποιήσιμα είναι τόσα.

Πέρα από συζητήσεις, καμμία σύμβαση μέχρι στιγμής δεν έχει γίνει, όπως αυτές που επικαλείστε. Έτσι δεν είναι; Άλλο το MOU, άλλο μία σύμβαση. Θεωρώ ότι θα είστε εξίσου προσεκτικός …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Σε όλους τους δήμους …

**ΑΘΑΝΑΣΙΟΣ ΔΑΒΑΚΗΣ:** Τα Άμπου Ντάμπι τώρα έγιναν δήμοι της χώρας. Αυτά με τους δήμους, όπως πολύ καλά θα γνωρίζετε, και το Ισραήλ, έχουν υπάρξει και στο παρελθόν. Δεν χρειαζόταν. Οι Σέρρες …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Δώρο τα κάνανε.

**ΑΘΑΝΑΣΙΟΣ ΔΑΒΑΚΗΣ:** Εντάξει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, θα τα πείτε στη δευτερολογία σας.

Συνεχίστε, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Τελειώνω, κύριε Πρόεδρε.

Θα παρακολουθήσουμε με την ίδια επιμέλεια και την πρόοδο των διαφόρων συνεργασιών σας με τους δήμους. Δεν το συζητώ. Από τις μεγάλες επενδύσεις, τις στρατηγικού ενδιαφέροντος επενδύσεις, απ’ ό,τι κατάλαβε η Αίθουσα, δεν έχει ξεκινήσει καμμία. Επτά-οκτώ μήνες από την ψήφιση του νόμου κλείνουμε σε λίγο χρόνο. Πέραν των πολλών ρητορικών ευχών του κυρίου Υπουργού, δεν έχει υπάρξει κανένα αποτέλεσμα εξ αυτού.

Αισθάνομαι ότι πρέπει με συντονισμένες προσπάθειες να προχωρήσετε προκειμένου να υπάρξει αυτό το οποίο τόσο καιρό λέτε. Έχω εδώ όλο το πακέτο με τις ευχές και τις ευλογίες, τις οποίες έχετε πει για το Άμπου Ντάμπι και για τις Φλέβες. Στις Φλέβες είχαμε και το Ισραήλ ως φορέα επένδυσης. Στην EXPOSEC στις 12 Απριλίου του 2016 …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Τα έχετε μπερδέψει. Στον Τουρλό…

**ΑΘΑΝΑΣΙΟΣ ΔΑΒΑΚΗΣ:** Όχι. Είχατε πει ότι το Ισραήλ είναι φορέας επένδυσης, με άγνωστο το ύψος επένδυσης. Σας διαβάζω τι έχετε πει: «Δεύτερη πρόταση από την πλευρά του Ισραήλ για τη δημιουργία του Silicon Island, δηλαδή Πρότυπου Κέντρου Έρευνας» …

**ΠΡΟΕΔΡΕΥΩΝ (Γεώργιος Βαρεμένος):** Κύριε Δαβάκη, το ερώτημα.

**ΑΘΑΝΑΣΙΟΣ ΔΑΒΑΚΗΣ:** Το ερώτημα είναι ότι μέχρι στιγμής, όπως συνήγαγε η Αίθουσα, ουδεμία μεγάλη σύμβαση έχει γίνει για την αξιοποίηση της περιουσίας των Ενόπλων Δυνάμεων.

Συστήνω στον κύριο Υπουργό να είναι πλέον προσεκτικός για να μην εκτίθεται στις μεγάλες ανακοινώσεις που κάνει και στην Επιτροπή Εθνικής Άμυνας κατά τη συζήτηση του νομοσχεδίου αλλά και ευρύτερα. Αντιλαμβάνεται και δέχεται –πιστεύω- τις δυσκολίες που υπάρχουν ειδικά αυτή την περίοδο στην υλοποίηση όλων αυτών που έχει πει. Από δω και εμπρός, πέραν των δήμων της χώρας που ανέφερε και δεν γνωρίζουμε περαιτέρω την όλη διαδικασία, για τις μεγάλες επενδύσεις περιμένω με ενδιαφέρον την απάντησή του, ώστε να έχουμε κάτι συγκεκριμένο.

Κλείνοντας σας παρακαλώ να καταθέσετε το MOU για να λάβουμε γνώση, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Δαβάκη.

Ο κύριος Υπουργός έχει τον λόγο για τρία λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Τι να κάνω; Με προκαλείτε να σας απαντήσω, κύριε συνάδελφε. Σας απαντώ, λοιπόν.

Επί υπουργίας σας παραδώσατε δυόμισι σπίτια στους αξιωματικούς και στους υπαξιωματικούς.

**ΑΘΑΝΑΣΙΟΣ ΔΑΒΑΚΗΣ:** Δυόμισι σπίτια;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Την περσινή περίοδο παραδώσαμε εκατό σπίτια και τη φετινή περίοδο θα παραδώσουμε τετρακόσια δεκατέσσερα σπίτια απ’ αυτά τα χρήματα της εκμετάλλευσης της περιουσίας.

Επί της υπουργίας σας εισπράξατε απ’ όλα τα ταμεία μαζί ενάμισι εκατομμύριο ευρώ. Ήδη οι συμβάσεις που έχουν υπογραφεί…

**ΑΘΑΝΑΣΙΟΣ ΔΑΒΑΚΗΣ:** Εσείς πόσα εισπράξατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μόνο από το ξενοδοχείο στην Ομόνοια θα εισπράξουμε εμείς αυτά που εισπράξατε απ’ όλη την Ελλάδα.

**ΑΘΑΝΑΣΙΟΣ ΔΑΒΑΚΗΣ:** «Θα» εισπράξετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Το υπογράψαμε. Προχωρούμε. Οι διαγωνισμοί αυτοί…

**ΑΘΑΝΑΣΙΟΣ ΔΑΒΑΚΗΣ:** Το «La Mirage»; Καταθέστε τα έγγραφα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θέλω να καταλάβετε, κύριε Δαβάκη, ότι οι διαγωνισμοί αυτοί ξεκινάνε με ένα υφιστάμενο χαρτί, το MOU. Δηλαδή, στη μικρότερη περίπτωση θα δοθούν 100 εκατομμύρια.

Τώρα όσον αφορά στις καταθέσεις του MOU, ελάτε να το δείτε όποτε θέλετε. Να σας πω ότι τα τελευταία MOU, τα οποία έπαιρναν κάποιοι συγγενείς Πρωθυπουργών και έκαναν βόλτες στους εμίρηδες, τέλειωσαν. Πήγαμε στο Αμπού Ντάμπι και στο Κατάρ και βρήκα μια απίστευτη περίπτωση.

**ΑΘΑΝΑΣΙΟΣ ΔΑΒΑΚΗΣ:** Δεν διαφωνώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μας είπαν ότι τότε ο κ. Νίκος Παπανδρέου, όπως θυμάστε, πήρε το πρωθυπουργικό αεροσκάφος, πήρε κάποιον κύριο διαμεσολαβητή έμπορο όπλων από την Ιορδανία και πήγε να διαπραγματευθεί μια μεγάλη επένδυση, γιατί είχε ένα MOU στο χέρι. Τα MOU που παίρνει ο καθένας και πάει βόλτα τέλειωσαν.

**ΑΘΑΝΑΣΙΟΣ ΔΑΒΑΚΗΣ:** Εσείς είστε ο κ. Καμμένος και εγώ είμαι ο κ. Δαβάκης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ήρθε ο Εμίρης του Κατάρ εδώ, έκανε 16 δισεκατομμύρια επένδυση και κάποιοι έκαναν βόλτες. Μου είπαν, όταν πήγα προς τα κάτω, ότι στέλεχος, ιερέας τέλος πάντων, ζήτησε μετρητά και μια βίλα δώρο για να μην απαγορεύσει την επένδυση. Λοιπόν, τα MOU από το Υπουργείο Άμυνας δεν γίνονται φύλλα-φτερά. Ελάτε ως Βουλευτής. Ο κ. Ζησιμάτος σάς περιμένει, να σας το δείξει, να το δείτε. Στο χέρι όμως MOU με το οποίο θα πηγαίνει καθένας να διαπραγματεύεται αυτή η Κυβέρνηση δεν το επιτρέπει.

Υπάρχουν συμφωνητικά εχεμύθειας σε ισχύ. Ελάτε να ενημερωθείτε εσείς και όποιοι συνάδελφοι θέλουν, αλλά υπάρχουν συγκεκριμένες διαδικασίες οι οποίες θα ακολουθηθούν με ιεροτελεστία! Δεν πρόκειται να δώσουμε τη δυνατότητα σε διάφορους μεσάζοντες, οι οποίοι κυκλοφορούσαν στα εμιράτα τα προηγούμενα χρόνια σε αδερφούς πολιτικών προσώπων, που το έπαιζαν μηχανικοί ή σε τηλεκαναλάρχες που το έπαιζαν κολλητοί των κυβερνήσεων, που θα έπρεπε να πάρουν τις δημόσιες σχέσεις της επένδυσης, να κάνουν βόλτες. Εδώ είναι ξεκάθαρα τα πράγματα με ηλεκτρονική διαδικασία. Ο επενδυτής έρχεται. Θα κάνουμε ό,τι καλύτερο μπορούμε για να διαφυλάξουμε το περιβάλλον αλλά και να ενισχύσουμε την επένδυση. Αυτή η Κυβέρνηση το κάνει με τόσο διαφανείς διαδικασίες, που κανείς δεν μπορεί να παίρνει ένα γράμμα στο χέρι ή ένα MOU και να πηγαίνει βόλτα και να ξεφτιλίζει τη χώρα.

**ΠΡΟΕΔΡΕΥΩΝ (Γεώργιος Βαρεμένος):** Ο ιερέας μπορεί να θέλει να ευλογήσει την επένδυση!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το 14ο Γυμνάσιο Πειραιά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η δέκατη όγδοη με αριθμό 456/7-2-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους και τους αυτοαπασχολούμενους με δελτία παροχής υπηρεσιών, δεν θα συζητηθεί λόγω απουσίας του αρμόδιου Υφυπουργού στο εξωτερικό.

Η εικοστή δεύτερη με αριθμό 493/17-2-2017 επίκαιρη ερώτηση δεύτερου κύκλου του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Οικονομικών**,** σχετικά με τις ληξιπρόθεσμες οφειλές του δημοσίου προς τους ιδιώτες, δεν θα συζητηθεί έπειτα από συνεννόηση του Αναπληρωτή Υπουργού κ. Γιώργου Χουλιαράκη με τον Βουλευτή.

Ευθύς αμέσως θα συζητηθεί η πρώτη με αριθμό 524/24-2-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υποδομών και Μεταφορών,σχετικά με την «εκρηκτική ανάγκη σχολικής στέγης στη δυτική Θεσσαλονίκη και ιδιαίτερα στον Δήμο Κορδελιού – Ευόσμου».

Κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κύριε Πρόεδρε.

Κατ’ αρχάς να ευχαριστήσω τον Υπουργό Άμυνας κ. Καμμένο για τον καλό του λόγο για το στρατόπεδο «Παύλου Μελά» και όχι μόνο. Να πω, κάλλιο αργά, παρά ποτέ! Κάντε το. Περιμένουμε τον Πρωθυπουργό στη Θεσσαλονίκη να ανακοινώσει επίσημα. Να μη δίνονται μόνο τα στρατόπεδα της Αθήνας, από το Σκοπευτήριο Καισαριανής, από τον Ασύρματο κ.λπ. στις τοπικές κοινωνίες. Επιτέλους να δοθεί και ένα στρατόπεδο, από τα πολλά στρατόπεδα και στον λαό της Θεσσαλονίκης, ιδιαίτερα της δυτικής Θεσσαλονίκης που το έχει τεράστια ανάγκη λόγω της ασφυκτικής οικιστικής ανάπτυξης με τις αναγκαίες προϋποθέσεις, βέβαια. Δεν υπάρχουν χώροι πρασίνου.

Έρχομαι στον Υπουργό, στον οποίο απευθύνω και το ερώτημα σε σχέση με τη σχολική στέγη. Κύριε Σπίρτζη, εδώ είναι που η έννοια της πολιτικής συνθλίβεται.

Θα σας καλούσα όλοι μαζί να οργιστούμε, να αγανακτήσουμε, ενδεχομένως και να δακρύσουμε και όλο αυτό να γίνει πολιτική δύναμη, πολιτική βούληση, για να αντιμετωπίσουμε μια τραγωδία εν ροή, από την απουσία σχολικής στέγης στον Δήμο Ευόσμου - Κορδελιού.

Το 1997 η Θεσσαλονίκη ήταν η πολιτιστική πρωτεύουσα της Ευρώπης. Είναι χαρακτηριστική η χρονιά, γιατί το 1997 είναι η τελευταία χρονιά που έχουμε κατασκευή σχολείου στον συγκεκριμένο δήμο, ο οποίος «εκτινάσσεται» πληθυσμιακά και μαζί με τις αβελτηρίες της κεντρικής διοίκησης και της τοπικής αυτοδιοίκησης ερχόμαστε σε αυτή την κατάσταση που είναι πραγματικά, όπως σας περιέγραψα, οργή, αγανάκτηση και δάκρυα!

Έχουμε «προσφυγοποίηση» των μαθητών εδώ και είκοσι χρόνια, γιατί η κατάσταση, κύριε Σπίρτζη, είναι λαμαρίνες, γυψοσανίδες, υπόγεια, ισόγεια πρώην καταστημάτων. Αυτή είναι η κατάσταση στον δήμο Ευόσμου - Κορδελιού εδώ και είκοσι χρόνια. Αίθουσες πολλαπλών χρήσεων, αίθουσες φυσικής, βιβλιοθηκών, αίθουσες ηλεκτρονικών υπολογιστών έχουν καταργηθεί. Γυμναστήρια καταργήθηκαν για να μετατραπούν σε σχολεία. Γίνονται μαθήματα σε υπόγεια. Διάδρομοι σχολείων κλείστηκαν με γυψοσανίδες για να μετατραπούν σε αίθουσες διδασκαλίας. Λειτουργούν σχολεία στον δήμο χωρίς, ουσιαστικά, σχολική αυλή και άλλα που η αυλή έχει καταληφθεί από κοντέινερ. Ουδέν μονιμότερο του προσωρινού!

Δεν ξέρω αν αυτή η λύση της εικοσαετίας έγινε και για άλλους λόγους, kibo, προκάτ, λυόμενα. Ουδέν μονιμότερο του προσωρινού! Επί είκοσι χρόνια. Kibo, προκάτ, λυόμενα, ξαναλέω. Δεν ξέρω αν η επιλογή αυτή είχε και άλλου είδους συνειρμούς. Καταθέτω εδώ την καταγραφή από την «Ένωση Συλλόγων Γονέων και Μαθητών του Δήμου Κορδελιού Ευόσμου «Ο Αριστοτέλης»».

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ δείτε το.

Είναι ουσιαστικά δεκαεπτά περιπτώσεις νηπιαγωγείων, δεκαεννέα δημοτικών και δέκα γυμνασίων και λυκείων, που μπορούν να περιγραφούν ως τριτοκοσμικής κατάστασης. Όπως κάποια στιγμή λέει ο απλός πολίτης «Εσείς με 300 ευρώ ζείτε»;

**ΠΡΟΕΔΡΕΥΩΝ (Γεώργιος Βαρεμένος):** Ωραία. Αξιοποιήστε και τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Και η απάντηση του Σπίρτζη και του Τριανταφυλλίδη είναι «όχι, δεν μπορεί να ζήσει κάποιος με 200 και 300 ευρώ». Γιατί τα παιδιά του Ευόσμου, του Κορδελιού, της δυτικής Θεσσαλονίκης, δεν είναι παιδιά ενός κατώτερου θεού. Εσείς τα παιδιά σας θα τα στέλνατε σε τέτοια σχολεία στην ευαίσθητη, τρυφερή ηλικία του νηπιαγωγείου;

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Την κατανόησή σας θέλω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Έχετε και τη δευτερολογία σας. Για να την αξιοποιήσετε το λέω.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ακριβώς. Δεν θα περιγράψω αυτά που είπα τα δεκαεπτά, τα δεκαεννιά και τα δέκα, μόνο δύο παραδείγματα. Στο 10ο και στο 17ο τρεις αίθουσες προέκυψαν από διαχωρισμό διαδρόμων με γυψοσανίδες και άλλες δύο, για μικρότερο αριθμό μαθητών, από μετατροπή αντίστοιχων αποθηκών!

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Θα μπορούσα να μιλάω πολύ γιατί είναιπολυσέλιδες οι αναφορές και τα υπομνήματα.

**ΠΡΟΕΔΡΕΥΩΝ (Γεώργιος Βαρεμένος):** Το ξέρω. Θα μπορούσαμε να μιλάμε μέχρι αύριο, αλλά να το τελειώσουμε σήμερα λέω εγώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Παρακαλώ πολύ αυτή η επισήμανση πρέπει να γίνει. Δεν είναι το σύνηθες αίτημα για την κατασκευή και δημιουργία σχολικών αιθουσών. Εδώ έχουμε να κάνουμε με μια τραγωδία εν ροή σε σχέση με τους μαθητές.

Παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Τριανταφυλλίδη έχετε απόλυτο δίκιο. Δυστυχώς έγινε από πρόχειρη λύση, μόνιμη κατάσταση η προμήθεια προκάτ αιθουσών διδασκαλίας, των γνωστών κοντέινερ από τα παρελθόντα χρόνια και αυτό πρέπει να σταματήσει. Παρατηρούμε και στα σχολεία ότι είχαμε έναν κακό σχεδιασμό, έναν κακό προγραμματισμό, παρατηρούμε ότι δεκαπέντε σχολεία, μια ομάδα σχολείων, με δάνειο από την Ευρωπαϊκή Τράπεζα Επενδύσεων, δεν έτρεξε από την προηγούμενη κυβέρνηση και ακυρώθηκε και αυτή τη στιγμή επαναδιαπραγματευόμαστε με την Ευρωπαϊκή Τράπεζα Επενδύσεων, προκειμένου και αυτό το πακέτο σχολείων, που αφορά κυρίως τη Θεσσαλονίκη και τη βόρεια Ελλάδα και άλλο ένα πακέτο, να μπορέσει να δανειοδοτηθεί η χώρα για να μπορέσουμε να τα υλοποιήσουμε.

Τώρα από εκεί και πέρα, αν θέλετε την καθαρή πολιτική θέση του Υπουργείου, δεν πρόκειται να κάνουμε αυτά που έκαναν οι προηγούμενες κυβερνήσεις, δεν πρόκειται δηλαδή τη χωροθέτηση και την ιεράρχηση των αναγκών των σχολείων να την κάνει το Υπουργείο Υποδομών. Αυτό ανήκει ως αρμοδιότητα στο Υπουργείο Παιδείας και από εκεί θα πάρουμε τις κατευθύνσεις.

Όμως, να μην αναπαράγουμε –ξέρετε- και το στρεβλό μοντέλο, που πήγαινε ο Υπουργός Δημόσιων Έργων και έταζε σε όλη την Ελλάδα μέχρι και πριν δύο χρόνια ότι παντού γίνονται έργα, σχολεία, γεφύρια και θάλασσες. Κάθε Υπουργείο που έχει την αρμοδιότητα, αυτό θα δίνει στο Υπουργείο Υποδομών τις κατευθύνσεις και για την ιεράρχηση και για τη χωροθέτηση. Να έχουμε ένα σύντομο απολογισμό τι έγινε την τελευταία διετία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Υπάρχει ένα έργο στον Εύοσμο, στον Δήμο Κορδελιού με τη μέθοδο της προκατασκευής. Αυτό το έργο είναι με συνολική δαπάνη 500.000 περίπου και μέση έκπτωση 45,47%. Η παράδοση του έργου προς χρήση έγινε την 1η Σεπτεμβρίου του 2015 και εκκρεμεί προσωρινή παραλαβή.

Επίσης, υπάρχει προσθήκη στο διθέσιο Νηπιαγωγείο Ευόσμου, στο 3ο Δημοτικό Σχολείο του Δήμου Κορδελιού Ευόσμου, άλλες 560.000. Συμβασιοποιήθηκε τον Απρίλη του 2014 με έκπτωση 18,15%.

Εκκρεμεί, επίσης, προσωρινή παραλαβή. Η παράδοση του έργου είναι στις 23 Σεπτέμβρη του 2015 που σημαίνει ότι υπάρχουν κάποια προβλήματα για να εγκριθεί η παραλαβή. Και υπάρχουν έργα υπό ένταξη για τον συγκεκριμένο Δήμο Κορδελιού Ευόσμου για το 24ο Δημοτικό Σχολείο που ρωτάτε. Εκδόθηκε η άδεια το 2016 από τις «Κτιριακές Υποδομές». Ο προϋπολογισμός του έργου είναι 3.130.000 ευρώ. Μιλάμε για ένα σχολείο που έχει επιφάνεια χίλια οκτακόσια εξήντα οκτώ τετραγωνικά μέτρα. Το ίδιο γίνεται για την κατασκευή του 25ου Δημοτικού Σχολείου Ευόσμου που είναι σε στάδιο οριστικής μελέτης. Ο προϋπολογισμός του είναι ακόμα 3.200.000 ευρώ και εκκρεμούν για την ένταξή τους στο ΠΕΠ Κεντρικής Μακεδονίας. Έχουν γίνει οι δύο απαλλοτριώσεις που απαιτούνται και έχουν δοθεί και τα χρήματα στους πολίτες που έγιναν οι απαλλοτριώσεις των ακινήτων τους.

Για το 3ο Δημοτικό Σχολείο του Ευόσμου δεν πραγματοποιήθηκε απαλλοτρίωση, δεν έγινε παρακατάθεση, επειδή το ακίνητο εντάσσεται σε μια περιοχή που ανά τακτά διαστήματα αναστέλλεται η έκδοση των οικοδομικών αδειών, λόγω γειτνίασης με τις εγκαταστάσεις των «Ελληνικών Πετρελαίων».

Άρα εκεί πρέπει να απευθυνθείτε, στους φορείς της τοπικής αυτοδιοίκησης και στην αρμόδια γενική γραμματεία, για να δείτε τι γίνεται συνολικότερα με τα θέματα των χρήσεων γης στη συγκεκριμένη περιοχή, που γνωρίζετε καλύτερα από εμένα ότι είναι μια πολύ πονεμένη ιστορία.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ, έχετε και δευτερολογία.

Τον λόγο έχει ο κ. Αλέξανδρος Τριανταφυλλίδης για τρία λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν έχω δίκιο εγώ. Έχουν δίκιο -αλλά πού να το βρουν;- οι γονείς που στέλνουν τα μωρά τους στα νηπιαγωγεία, στα δημοτικά, στα γυμνάσια. Είναι μια ολόκληρη πολιτεία η άνω πολιτεία του Ευόσμου που είναι πάνω από τον περιφερειακό, είναι οχτώ χιλιάδες άνθρωποι αν έχουμε το θεό μας! Δεν έχει ένα σχολείο, μια σχολική μονάδα! Θα συνεχίσω να λέω αυτά που έλεγα και προηγούμενα. Το δικαιούνται, τουλάχιστον μέσω ημών, να μεταφερθεί το τεράστιο αυτό ζήτημα και η εικόνα.

Το 24ο στεγάζεται στο κλειστό γυμναστήριο του Ευόσμου. Έχει αίθουσα με παράθυρα στο διάδρομο. Οι τέσσερις αίθουσες ήταν αίθουσες χορού και οι υπόλοιπες διαχωρίστηκαν με γυψοσανίδες τα έτη 2007 και 2009. Το 20ο και 27ο νηπιαγωγείο είναι σε χειρότερη κατάσταση από το 7ο και 11ο που είναι με αμίαντο.

Στεγάζονται σε λυόμενο κτίσμα του 1978 από στέγη με λαμαρίνα. Όταν βρέχει, το νερό στάζει στις αίθουσες και εισέρχεται μέσω των καλωδιώσεων, με άμεσο κίνδυνο για την ασφάλεια νηπίων και εκπαιδευτικών.

Από το 2005 υπάρχουν έγγραφα των νηπιαγωγών, που εξηγούν την επικινδυνότητα του κτίσματος. Θα μπορούσα να μιλάω ώρες. Λύση στο διά ταύτα!

Κύριε Υπουργέ, επειδή στην περίπτωση του μετρό και του ΟΑΣΘ των τεχνικών και των αντιπλημμυρικών έργων έχετε δείξει και έχετε αποδείξει ότι είστε άνθρωπος που βλέπετε συνολικά το ζήτημα, θέλω να σας πω ότι η τοπική αυτοδιοίκηση παραπονείται ότι δεν υπάρχει συνεργασία με τις «Κτιριακές Υποδομές».

Το πρόβλημα είναι των μελετών. Το 24ο και το 25ο νηπιαγωγείο δεν έχουν μελέτες και τρέχει απεγνωσμένα η τοπική αυτοδιοίκηση, ο δήμαρχος και το σύνολο των δημοτικών παρατάξεων και διεκδικούν και δεν βρίσκουν ευήκοα ώτα στις «Κτιριακές Υποδομές Α.Ε.».

Εγώ ζητώ, παρακαλώ, προσκαλώ τον Χρήστο Σπίρτζη να έρθει πάνω στη Θεσσαλονίκη, να καθίσουμε κάτω, η αυτοδιοίκηση, η ένωση γονέων και κηδεμόνων, οι δάσκαλοι, οι γονείς, οι πάντες και να φτιαχτεί μια προγραμματική σύμβαση διάρκειας τριών ή πέντε ετών -γιατί αυτά δεν είναι ότι πατάς ένα κουμπί και γίνονται αύριο- για το τι πρέπει να κάνουμε σήμερα, τον επόμενο χρόνο, τον μεθεπόμενο, ώστε να διασφαλιστούν οι αναγκαίοι πόροι και να μπει το χρονοδιάγραμμα ολοκλήρωσης, έτσι ώστε η τοπική κοινωνία να καταλάβει ότι οι πολιτικοί δεν την εμπαίζουν, δεν την κοροϊδεύουν, δεν είναι τα παχιά τα λόγια τα μεγάλα, που τα ξεχνούν την επόμενη ημέρα κόβοντας κορδέλες.

Εννοώ να γίνει μια προγραμματική σύμβαση μεταξύ του πρώην ΟΣΚ νυν «Κτιριακές Υποδομές» και του Δήμου Κορδελιού-Ευόσμου, για να αναλάβουν να φτιάξουν τις μελέτες. Ανοίγει το ΠΕΠ Κεντρικής Μακεδονίας και δεν έχουν μελέτη για το 24ο και το 25ο νηπιαγωγείο!

Κάνω θερμή παράκληση. Πάρτε το συνολικά. Οι άλλοι απέδειξαν είκοσι χρόνια: Kibo, προκάτ, λυόμενα.

Αυτή η Κυβέρνηση, η Κυβέρνησή μας, πρέπει να δώσει το στίγμα του προγραμματισμού μέσα σε δύσκολες οικονομικές συνθήκες, να διασφαλίσει -από την Ευρωπαϊκή Τράπεζα Επενδύσεων, από το ΕΣΠΑ, από πού;- τα αναγκαία ποσά και να πει ότι «φέτος μπορούμε να κάνουμε και είναι ώριμο αυτό, τον επόμενο ή τον μεθεπόμενο χρόνο θα κάνουμε το άλλο», έτσι ώστε σε μια τριετία ή πενταετία η κατάσταση να εξομαλυνθεί.

Διότι έβαζαν τον κόσμο και τους γονείς να επιλέξουν. Τους έλεγαν: «Τι θέλετε; Προκάτ και λυόμενα ή διπλοβάρδια»; Και μετά πώς θα πάει ο γονιός στη διπλή βάρδια, πρωί ή απόγευμα; Τι είδους προγραμματισμό θα κάνει με τα παιδιά του; Θα πάει να βρει δουλειά ή τα παιδιά του θα φροντίσει; Τι θα πρωτοκάνει;

**ΠΡΟΕΔΡΕΥΩΝ (Γεώργιος Βαρεμένος):** Είναι σαφές.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας κάνω θερμή παράκληση να δεσμευτείτε σε αυτό, κύριε Σπίρτζη.

**ΠΡΟΕΔΡΕΥΩΝ (Γεώργιος Βαρεμένος):** Θερμή παράκληση για το Προεδρείο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επάνω στη Θεσσαλονίκη, προγραμματισμός, συνολικός σχεδιασμός, διασφάλιση υπό όρους και πρόγραμμα τριετίας ή πενταετίας για την αντιμετώπιση του θέματος.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Τριανταφυλλίδη.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών)**: Αξιότιμε κύριε συνάδελφε και φίλε, γενικά οι προηγούμενες κυβερνήσεις με τις δυτικές συνοικίες είτε στην Αθήνα είτε στη Θεσσαλονίκη, είχαν ένα θέμα με τις υποδομές. Δεν τα πήγαιναν καλά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν είχαν καμμιά σχέση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών)**: Δυστυχώς έγινε ένα τρικ ακόμα. Συγχωνεύτηκαν οργανισμοί, οι οποίοι είχαν στην πλάτη τους πολλά ανοιχτά θέματα που θα μας απασχολήσουν και στο μέλλον.

Ο ΟΣΚ, δηλαδή η «ΘΕΜΙΣ» και η ΔΕΠΑΝΟΜ συγχωνεύτηκαν στις «Κτιριακές Υποδομές», χωρίς να μεταφερθούν οι αντίστοιχοι πόροι στις «Κτιριακές Υποδομές» και θεσπίζοντας ένα πρωτότυπο μοντέλο -υπεύθυνη είναι η τοπική αυτοδιοίκηση- το σύνολο των σχολείων, με ελάχιστες εξαιρέσεις, έχει μεταφερθεί στους δήμους.

Αυτά που είπατε, που είναι θέμα συντήρησης, είναι στους δήμους. Η ΚΤΥΠ για να προχωρήσει και να κάνει τέτοιου είδους έργα, θα έπρεπε να έχει προβλεφθεί και θεσμικό πλαίσιο αλλά και πόροι.

Άρα πιστεύω ότι και οι δήμοι και οι περιφέρειες πρέπει να αναλάβουν το δικό τους κομμάτι ευθύνης, όσον αφορά τη χρηματοδότηση αφ΄ενός και αφ΄ετέρου τα αρμόδια Υπουργεία πρέπει να κάνουν πολύ καλά τη δουλειά τους.

Πιστεύω ότι την κάνουν καλά. Δεν έχουμε τους πόρους που είχαμε τα προηγούμενα χρόνια. Δεν έχουμε δισεκατομμύρια να ρέουν από το νέο ΕΣΠΑ.

Επομένως πρέπει να λύσουμε και το πρόβλημα της χρηματοδότησης για τις νέες σχολικές μονάδες και για τα υπόλοιπα έργα.

Όμως ο ολιστικός προγραμματισμός δεν είναι θέμα ούτε της ΚΤΥΠ ούτε του Υπουργείου Υποδομών, αυτό θέλω να γίνει κατανοητό. Και το ίδιο ισχύει για τα λιμάνια, τις θεματικές, δηλαδή, υποδομές που έχουμε Υπουργεία, που είναι αυτός ο ρόλος και ο σκοπός που υπάρχουν. Επομένως θα ήταν καλό–και θα πάρω εγώ την πρωτοβουλία- να γίνει μία τέτοια σύσκεψη στη Θεσσαλονίκη μαζί με το Υπουργείο Παιδείας και το Υπουργείο Υποδομών και την Τοπική Αυτοδιοίκηση, για να μπορούμε να κάνουμε έναν σοβαρό προγραμματισμό στο σύνολό του.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Η δεύτερη επίκαιρη ερώτηση πρώτου κύκλου με αριθμό 521/23-2-2017 της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννηπρος την Υπουργό Πολιτισμού και Αθλητισμού, σχετικά με την ενημέρωση για το πόρισμα διαχειριστικού ελέγχου της Ανώνυμης Εταιρείας Πνευματικής Ιδιοκτησίας (ΑΕΠΙ), δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Κονιόρδου.

Η πέμπτη επίκαιρη ερώτηση πρώτου κύκλου με αριθμό 526/24-2-2017 του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς την Υπουργό Πολιτισμού και Αθλητισμού,σχετικά με το πόρισμα της Ανώνυμης Εταιρείας Πνευματικής Ιδιοκτησίας (ΑΕΠΙ), επίσης δεν θα συζητηθεί.

Η τέταρτη επίκαιρη ερώτηση πρώτου κύκλου με αριθμό 527/24-2-2017 του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας,σχετικά με το Πολυδύναμο Περιφερειακό Ιατρείο της Τήλου, δεν θα συζητηθεί λόγω κωλύματος του Υπουργού Υγείας κ. Ξανθού εξαιτίας ανειλημμένων υποχρεώσεων.

Όμως αμέσως τώρα θα συζητηθεί η δεύτερη επίκαιρη ερώτηση δεύτερου κύκλου με αριθμό 522/23-2-2017 του Βουλευτή Ευβοίας της Νέας Δημοκρατίας κ. Σίμου Κεδίκογλουπρος τον Υπουργό Υποδομών και Μεταφορών,σχετικά με την κατασκευή του έργου, «Παράκαμψη Χαλκίδας, τμήμα Ν. Λάμψακος – Ψαχνά».

Κύριε Κεδίκογλου, έχετε τον λόγο για δύο λεπτά.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, εξαρχής θέλω να σας υπογραμμίσω την ειλικρινή επιθυμία μου να έχουμε ένα θετικό αποτέλεσμα και όχι μία άγονη αντιπαράθεση γιατί μιλάμε για έναν τόπο, που έχει τριάντα χρόνια κοντά να δει την κατασκευή ενός μεγάλου έργου. Διαχρονικά και διακομματικά όλοι συμφωνούν, κύριε Υπουργέ, ότι η Εύβοια έχει αδικηθεί.

Εμένα μου έχει μείνει από την πρώτη στιγμή που μπήκα στην πολιτική, γιατί ακόμα θυμάμαι έναν νέο επιχειρηματία στη βόρεια Εύβοια, που στις πρώτες μου εκλογές μου είπε: «Φτιάξτε μας τον δρόμο και εμείς θα βρούμε τον δρόμο μας». Είναι ένας πλούσιος τόπος, θα μπορούσε να είναι η Χαλκιδική της Αθήνας η Εύβοια, αν είχε ένα σύγχρονο οδικό δίκτυο.

Πίστευα ότι θα είναι εύκολο, βέβαια ανακάλυψα ότι ήταν πολύ δύσκολο. Και ανακάλυψα και την αιτία της υστέρησης της Εύβοιας, γιατί το 2000 η τότε κυβέρνηση Σημίτη δεν είχε εντάξει ούτε ένα χιλιόμετρο δρόμου της Εύβοιας στα διευρωπαϊκά δίκτυα, οπότε δεν μπορούσε να χρηματοδοτηθεί.

Πετύχαμε την άρση αυτής της αδικίας επί κυβέρνησης Σαμαρά. Το 2013, εντάχθηκε ο κεντρικός άξονας της Εύβοιας στα διευρωπαϊκά δίκτυα. Έτσι μπορέσαμε να χρηματοδοτήσουμε μελέτες. Οι μελέτες της παράκαμψης της Χαλκίδας ολοκληρώθηκαν πάρα πολύ γρήγορα στο τέλος του 2014. Ανακοινώθηκε η δημοπράτηση στις αρχές του 2015 και από τότε, κύριε Υπουργέ, τίποτα.

Και όχι μόνο τίποτα αλλά εκεί που ήταν δεδομένη η συγχρηματοδότηση, τώρα τα τελευταία επίσημα έγγραφα λένε ότι θα γίνει ανάλογα με τη διαθεσιμότητα των πόρων. Επιπλέον είναι το μόνο έργο από τα δεκατέσσερα μεγάλα έργα που έχουμε στο επιχειρησιακό πρόγραμμα μεταφορών, το οποίο δεν έχει δημοπρατηθεί.

Θα ήθελα, κύριε Υπουργέ, να μπορούμε να συμφωνήσουμε για τις προτεραιότητες. Πιστεύετε ότι έχει προτεραιότητα ένας τόπος που μπορεί να αναπτυχθεί; Την αναπτυξιακή δυνατότητα του έργου αυτού την αναγνωρίζει η Kομισιόν. Στην έγκριση ένταξης αναφέρει ρητά ότι αυτό το έργο μπορεί να οδηγήσει σε ανάπτυξη της οικονομίας της Εύβοιας.

Και επειδή υπάρχει ένα θέμα ιδιοκτησίας, δεν θέλω να το βλέπω έτσι. Πιστεύω ότι τα έργα δεν ανήκουν σε κανέναν. Έχω χαρακτηριστικό παράδειγμα. Το τελευταίο μεγάλο έργο στην Εύβοια ήταν η ψηλή γέφυρα στη Χαλκίδα. Ξεκίνησε την κατασκευή της ο πατέρας μου, όταν ήταν τότε Υπουργός ΠΕΧΩΔΕ. Ολοκλήρωσε το έργο και το εγκαινίασε ο Κωνσταντίνος Μητσοτάκης με άλλη κυβέρνηση άλλου κόμματος. Σε ποιον ανήκει το έργο; Σε κανέναν. Ανήκει στον τόπο. Θα ήθελα με αυτό το πνεύμα να το δούμε και να μας πείτε πώς, πότε θα μπορέσουμε να έχουμε επιτέλους ένα μεγάλο έργο στην Εύβοια.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεδίκογλου, κατ’ αρχάς σε σχέση με την τοποθέτησή σας να επαναλάβω για χιλιοστή φορά, ότι όντως τα έργα υποδομών δεν ανήκουν σε καμμιά κυβέρνηση, σε κανέναν Υπουργό, σε κανέναν περιφερειάρχη ή δήμαρχο και όλα τα υπόλοιπα. Ανήκουν σ’ αυτόν που τα πληρώνει, δηλαδή στον ελληνικό λαό.

Εμείς θα κριθούμε για το πόσο αποτελεσματικοί είμαστε όταν υπηρετούμε σε τέτοιες θέσεις είτε ως Υπουργοί είτε ως Βουλευτές είτε από άλλες θέσεις, πώς διασφαλίζουμε το δημόσιο συμφέρον και με ποιες διαφανείς διαδικασίες προχωρούν οι δημόσιες υποδομές και τα δημόσια έργα.

Καταλαβαίνω, επίσης, ότι στα καθήκοντα του κάθε Βουλευτή είναι και να ελέγχει την Κυβέρνηση και να πιέζει τους Υπουργούς, για να υλοποιηθούν συγκεκριμένα κρίσιμα έργα για τις περιοχές και τις εκλογικές περιφέρειες απ’ όπου προέρχονται.

Θα έλεγα, όμως, το εξής. Δεν το είπατε σήμερα αλλά το διάβασα στο κείμενο της ερώτησης. Συνηθίζεται να υπάρχει μια τεκμηρίωση ότι «το έργο είναι ώριμο, ήταν έτοιμο, ήταν προς δημοπράτηση» και με κάθε καλή διάθεση –και θα δεσμευτώ στη συνέχεια και για αυτό το έργο και για άλλα- σας έφερα τον πίνακα που βρήκα όταν πήγα στο Υπουργείο πριν από δυο χρόνια. Στα οδικά δίκτυα, στο διευρωπαϊκό οδικό δίκτυο και στην οδική ασφάλεια έχουμε overbooking 227%. Δεν ήταν εγκεκριμένο το έργο, δεν είχε ενταχθεί. Διότι για να ενταχθεί, θα έπρεπε να έχουν γίνει και άλλα πράγματα που δεν έχουν γίνει και ένα απ’ αυτά είναι οι απαλλοτριώσεις, για να μην έχουμε τα γνωστά φαινόμενα. Δεν έχει γίνει ούτε μια. Επίσης θα έπρεπε να είχε γίνει και η μελέτη ανάλυσης κόστους-οφέλους, προκειμένου να ενταχθεί, για να πάρουμε την έγκριση από την Ευρωπαϊκή Επιτροπή.

Ειδικά για την Εύβοια θα ήθελα να πω ότι είναι μια περιοχή ξεχασμένη. Όποιος έχει μια αμυδρά εικόνα για τις υποδομές της Εύβοιας ή εάν πάει μια επίσκεψη, είναι δεδομένο ότι θα το διαπιστώσει από μόνος του, δεν χρειάζεται να το συζητήσουμε αυτό είτε για τον βόρειο άξονα είτε για το νότιο άξονα. Εκείνο το έργο για τα Στύρα έχει στοιχειώσει! Βεβαίως είναι και η παράκαμψη της Χαλκίδας.

Τι έχουμε κάνει για να ξεπεράσουμε αυτόν τον σκόπελο, γιατί δεν έχουμε στο νέο ΕΣΠΑ τους πόρους που είχαμε στο παρελθόν; Έχουμε έναν συνολικό σχεδιασμό για τους οδικούς άξονες που πρέπει να γίνουν. Σε αυτούς περιλαμβάνεται ο βόρειος οδικός άξονας Κρήτης, το βόρειο τμήμα του Ε-65 και η περιφερειακή της Χαλκίδας. Είμαστε ένα βήμα πριν την οριστική συμφωνία με την Ευρωπαϊκή Τράπεζα Επενδύσεων. Το αντιμετωπίζουν πολύ θετικά και για τους λόγους που αναφέρατε και εσείς. Βοηθούν πάρα πολύ οι τεχνικές λύσεις που έχουν βρεθεί για το βόρειο τμήμα του Ε-65, γιατί έχουμε μια μείωση του προϋπολογισμού πάνω από 200 εκατομμύρια. Άρα έχουμε κομμάτι για να χρηματοδοτηθεί η παράκαμψη της Χαλκίδας και πιστεύουμε πραγματικά -και είναι δέσμευση αυτό- ότι είναι από τα πρώτα έργα που θα «τρέξουμε» μετά από την έγκριση από την Ευρωπαϊκή Τράπεζα Επενδύσεων.

Προς αυτή την κατεύθυνση εργαζόμαστε και εκτιμώ ότι με τη συμμετοχή όλων και με την αποδοχή όλων είτε είναι κόμματα είτε είναι φορείς της τοπικής αυτοδιοίκησης, θα προχωρήσουμε για να δώσουμε τις βέλτιστες λύσεις σ’ αυτό το έργο και με τον νέο νόμο που ψηφίσαμε -και από κοινού μάλιστα- για να μην έχουμε τα φαινόμενα με τα προηγούμενα έργα υποδομών. Δηλαδή να γίνουν γρήγορα οι απαλλοτριώσεις, να μην έχουμε καθυστερήσεις, να μην έχουμε πρόσθετες επιβαρύνσεις στο έργο.

Είναι δεδομένο και για εμάς και για εσάς ότι αυτό το έργο είναι έργο πνοής για την Εύβοια, είναι απαραίτητη υποδομή και όχι μόνο αυτό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι της Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και τρεις εκπαιδευτικοί συνοδοί τους από το 6ο Δημοτικό Σχολείο Δάφνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πρέπει να έχουμε διαφορετικούς πίνακες και θα τους καταθέσω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μπορεί.

**ΣΙΜΟΣ ΚΕΔΙΚΟΓΛΟΥ:** Εδώ έχω τον πίνακα από το 2014, όπου το έργο της παράκαμψης Χαλκίδας έχει και συγκεκριμένο χρονοδιάγραμμα. Λέει ότι η έναρξη κατασκευής είναι στο πρώτο τρίμηνο του 2016. Αυτό, όμως, στον τελευταίο πίνακα της δεύτερης επιτροπής παρακολούθησης του επιχειρησιακού προγράμματος έχει τα δεκατέσσερα οδικά έργα. Τα δεκατρία έχουν χρονοδιάγραμμα και μόνο της Χαλκίδας λέει «ανάλογα με τη διαθεσιμότητα των πόρων». Θα συμφωνήσετε ότι είναι μία δραστική μεταβολή.

Επιπλέον υπάρχουν απαντήσεις σε ερωτήσεις τόσο των δικών σας υπηρεσιών όσο και των υπηρεσιών του Υπουργείου Οικονομικών. Οι δικές σας υπηρεσίες λένε ότι έχει ολοκληρωθεί το σύνολο των αναγκαίων μελετών για το έργο του θέματος και εφόσον η διαχειριστική αρχή αποστείλει σχετική πρόσκληση, θα υποβληθεί στο πρόγραμμα. Η διαχειριστική αρχή λέει ότι το έργο έχει συμπεριληφθεί στον κατάλογο μεγάλων έργων και συγκεκριμένα στον άξονα προτεραιότητας ΑΠ3, διασφαλίζοντας έτσι τη δυνατότητα συγχρηματοδότησής του από το Ταμείο Συνοχής. Μέχρι πρόσφατα, μάλιστα, υπήρχε στο site του Υπουργείου σας ένδειξη για τριπλή δημοπράτηση.

Ειλικρινά η εικόνα είναι θολή. Ας τα πάρουμε, όμως, όπως πρέπει να γίνουν, γιατί θέλω, καλή τη πίστει, να δεχθώ διαβεβαιώσεις σας. Από τον Αύγουστο ισχύει ο νέος νόμος. Ο νέος νόμος λέει ότι πρέπει πρώτα να έχουν πληρωθεί οι απαλλοτριώσεις. Το 90% είναι υποχρεωτικά από εθνικούς πόρους. Μόνο το 10% καλύπτει η Κομισιόν. Και θέλω να σας ρωτήσω. Έχει γίνει πρόταση για δέσμευση εθνικών πόρων γι’ αυτό; Είναι μέσα στην αντίστοιχη ΣΑΕ;

Επίσης θα ήθελα να δούμε το θέμα της κατάτμησης. Είναι ένα μικρό έργο δεκαέξι χιλιομέτρων. Δηλαδή τι να κόψεις; Επιπλέον είναι τεχνικά δύσκολο. Δηλαδή αλλού πρέπει να κάνεις σήραγγες, αλλού πρέπει να κάνεις επιχωματώσεις. Το χώμα που πρέπει να ξεφορτωθείς από το ένα κομμάτι του έργου, θα το χρειαστείς σε ένα άλλο κομμάτι του έργου και εάν είναι διαφορετικοί οι εργολάβοι, δεν είναι σίγουρη η συνεργασία τους.

Επιπλέον έχουμε την πικρή εμπειρία, θα έλεγα, την αρνητική εμπειρία από το πέταλο του Μαλιακού με τις κατατμήσεις. Αυξάνεται το κόστος και γνωρίζετε πολύ καλά ότι αυξάνεται και το ρίσκο της έγκρισης του έργου από την Ευρωπαϊκή Ένωση άμα αυτό κατατμηθεί. Οπότε θα ήθελα την διαβεβαίωσή σας για όλα αυτά.

Ξέχασα να σας πω ότι το 2014 η παράκαμψη της Χαλκίδας και ο άξονας Πάτρα-Πύργος ήταν στην ίδια ωρίμανση. Ξαφνικά το ένα έργο δημοπρατείται και «τρέχει» και το άλλο έχει παραμείνει στις καλένδες.

Καταθέτω τους πίνακες όπως σας είπα, γιατί εδώ θα δείτε ότι στους πρώτους που έχει χρονοδιάγραμμα, έχει ακριβώς το ίδιο χρονοδιάγραμμα με το Πάτρα-Πύργος. Και ξαφνικά το Πάτρα-Πύργος μένει με το ίδιο χρονοδιάγραμμα και η Χαλκίδα γίνεται χωρίς χρονοδιάγραμμα και ανάλογα με τη διαθεσιμότητα πόρων.

(Στο σημείο αυτό ο Βουλευτής κ. Σίμος Κεδίκογλου καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα σ’ αυτά τα ζητήματα να μας δώσετε συγκεκριμένες απαντήσεις και εάν μπορείτε, να μας ορίσετε και ένα χρονοδιάγραμμα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών κ):** Ναι βεβαίως.

Κύριε Κεδίκογλου, σωστά οι υπηρεσίες απαντούν εάν έχουν διαθεσιμότητα. Και δεν διαφωνούμε για τους πίνακες. Είναι δεκατρία έργα, αυτά που έχω και εγώ.

Στον πίνακα στο ΑΠ3 «Διευρωπαϊκό οδικό δίκτυο και οδική ασφάλεια» είναι οκτώ έργα, overbooking 227%.

**ΣΙΜΟΣ ΚΕΔΙΚΟΓΛΟΥ:** Εμείς θα πληρώσουμε το overbooking;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών ):** Όχι για όνομα του θεού! Θα σας πω.

Στο επόμενο «Διευρωπαϊκό οδικό δίκτυο ΕΠ» είναι τέσσερα έργα, overbooking 152%, εάν βλέπω καλά. Θα σας δώσουμε τους πίνακες. Είναι δεκατρία έργα.

Τώρα έχουμε ένα θεσμικό πρόβλημα ουσίας, που πάει πίσω και τα έργα, πάει πίσω και το πώς πρέπει να τρέξουν οι προϋπολογισμοί και οι απορροφήσεις. Και αυτό είναι οι προϋπολογισμοί των έργων.

Έχουμε ένα απαρχαιωμένο τιμολόγιο δημοσίων έργων. Τα συζητούμε και στην επιτροπή της Βουλής και στο σχέδιο νόμου για τα δημόσια έργα. Κάνουμε μια προσπάθεια να εκσυγχρονίσουμε τα τιμολόγια δημοσίων έργων, προκειμένου να έχουμε προϋπολογισμούς πιο κοντά στην πραγματικότητα και όχι σαν αυτούς που έχουμε, για να αποδεσμεύονται και πόροι, να μπορούμε να προχωρήσουμε και να δημοπρατήσουμε συγκεκριμένα έργα.

Σε κάθε περίπτωση για να διασφαλίσουμε την παράκαμψη της Χαλκίδας συζητάμε με την Ευρωπαϊκή Τράπεζα και ολοκληρώνουμε. Αυτό σε κάθε περίπτωση. Άρα η παράκαμψη της Χαλκίδας είναι δέσμευση ότι θα γίνει.

Οι απαλλοτριώσεις σύμφωνα με την εκτίμηση του μελετητή είναι 50.000.000, σύμφωνα με την εκτίμηση της υπηρεσίας είναι 25.000.000. Είναι υπερεκτιμημένη του μελετητή. Έχουμε βρει τους πόρους για τις απαλλοτριώσεις.

Και είναι και ένα δεύτερο θεσμικό θέμα που έχουμε ανοίξει στη συζήτηση στα ευρωπαϊκά όργανα, στους προϋπολογισμούς του έργου να είναι όλες οι δαπάνες ή μέρος και των απαλλοτριώσεων, για να μπορούμε να μην έχουμε τα φαινόμενα που είχαμε στο παρελθόν.

Είπατε ότι ήταν ίδια η ωριμότητα με το Πάτρα-Πύργος. Δεν ήταν ίδια η ωριμότητα. Η παράκαμψη της Χαλκίδας ήταν πιο ώριμη. Οι μελέτες στο Πάτρα-Πύργος, όπως γνωρίζετε πάρα πολύ καλά τα έχουμε πει χίλιες φορές- αλλού ήταν οριστικές, αλλού δεν είχαν παραληφθεί, αλλού δεν είχαν γίνει καθόλου. Οι περιβαλλοντικές ήταν στον αέρα. Έγινε επικαιροποίηση των μελετών που παρέδωσε ο παραχωρησιούχος της Ολυμπίας Οδού και βγήκαν άλλες ποσότητες, άλλα μεγέθη για το έργο, άλλοι υποδοχείς για τα αδρανή υλικά …

**ΣΙΜΟΣ ΚΕΔΙΚΟΓΛΟΥ:** Άρα είναι μεγαλύτερη η αδικία σε εμάς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βεβαίως είναι μεγαλύτερη η αδικία. Όμως δεν μπορούμε να μη δούμε και ένα προγραμματισμό έργων, που συνάδει με το πιο έργο είναι βιώσιμο, για να μπορούμε να προχωρήσουμε.

Σε κάθε περίπτωση η παράκαμψη της Χαλκίδας είναι πρώτη προτεραιότητα και είναι δέσμευση αυτό και το έργο θα τρέξει και πολύ σύντομα θα έχουμε νέα. Αναλαμβάνω την υποχρέωση να ενημερώσω και εσάς και όλους τους Βουλευτές της Εύβοιας και τον κ. Καραμανλή, που είναι υπεύθυνος από το κόμμα της Αξιωματικής Αντιπολίτευσης για την πορεία του συγκεκριμένου έργου.

**ΠΡΟΕΔΡΕΥΩΝ (Γεώργιος Βαρεμένος):** Κάνω γνωστό ότι δεν θα συζητηθούν οι εξής ερωτήσεις:

Η τρίτη με αριθμό 520/23-2-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Οικονομικών,σχετικά με τη «σιωπή του κ. Τσακαλώτου και τις δεσμεύσεις της Κυβέρνησης», δεν θα συζητηθεί λόγω κωλύματος του Υπουργού Οικονομικών κ. Τσακαλώτου.

Η δέκατη τρίτη με αριθμό 435/2-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου, δεν θα συζητηθεί λόγω κωλύματος του Υπουργού Οικονομικών κ. Τσακαλώτου.

Η όγδοη με αριθμό 463/10-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας,σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας.

Η εικοστή πρώτη με αριθμό 498/20-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS», δεν συζητείται λόγω κωλύματος του Υπουργού Οικονομικών κ. Τσακαλώτου.

Όμως την τιμητική του σήμερα έχει ο κ. Τριανταφυλλίδης με την ερώτησή του, σχετικά με την επέκταση του μετρό δυτικής Θεσσαλονίκης.

Προχωρούμε στην πέμπτη με αριθμό 468/13-2-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υποδομών και Μεταφορών, σχετικά με την επέκταση του μετρό Δυτικής Θεσσαλονίκης.

Κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ, κύριε Πρόεδρε.

Κύριε Σπίρτζη, ήμουν νεαρός δημοσιογράφος το 1991, όταν ο συνάδελφός σας, ο κ. Στέφανος Μάνος, τότε Υπουργός Δημοσίων Έργων, μου έλεγε σε τηλεφωνική επικοινωνία ότι το μετρό της Θεσσαλονίκης θα ξεκινήσει και θα κατασκευαστεί νωρίτερα από το μετρό της Αθήνας.

Όπως φαίνεται, τριάντα χρόνια μετά είχε απολύτως «δίκιο»! Το έλλειμα συνέπειας λόγων και έργων καθρεφτίζεται στο μετρό, ένα μετρό το οποίο για να μην αδικήσουμε σε καμμιά περίπτωση την παρούσα Κυβέρνηση, το παρέλαβε από εκεί όπου αναφέρουν διάφορες εφημερίδες, και θα το καταθέσω στα Πρακτικά, όπως η «ΕΛΕΥΘΕΡΟΤΥΠΙΑ» 13 Οκτωβρίου 2014: «Διαδρομή στο άγνωστο για το μετρό. Άγνωστο διαγράφεται το μέλλον του. Αιτία είναι ότι τον Δεκέμβριο αποχωρεί η ανάδοχος κοινοπραξία, η ΕλληνοϊταλικήAIASA που κατασκευάζει το έργο, ενώ η εταιρεία που λειτουργεί τους μετροπόντικες, έχει αποσύρει όλα τα στελέχη της». Αυτά τον Οκτώβριο του 2014.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Στις 26-4-2015: Τελεσίγραφο της Ευρωπαϊκής Επιτροπής για το μετρό Θεσσαλονίκης. Εάν έως το τέλος του 2015 δεν έχουν ολοκληρωθεί οι εργασίες, που έχουν ενταχθεί στο ΕΣΠΑ, πρέπει να επιστραφούν τα κονδύλια, που αγγίζουν το μισό δισεκατομμύριο ευρώ.

Αυτόν τον μίτο, αυτόν τον γόρδιο δεσμό κλήθηκε να κόψει ο Χρήστος Σπίρτζης και τον έκοψε. Διότι πρέπει να λέμε το σωστό το θετικό κι εκεί πάνω να χτίζουμε, ανεξάρτητα εάν είναι η Κυβέρνησή μας φιλικά προσκείμενη ή όχι. Αυτό είναι το μπόνους, ότι αυτήν τη στιγμή εκεί που παραλάβαμε εκατόν πενήντα εργαζόμενους, τώρα είναι δύο χιλιάδες εργαζόμενοι. Τρέχουν με ταχύτητα Ferrari οι εργασίες σε όλα τα εργοτάξια.

Αυτό θέλει να κλείσει όμως, κύριε Υπουργέ, το έλλειμμα αξιοπιστίας και εμπιστοσύνης των πολιτών. Είκοσι χρόνια μετά το αλήστου μνήμης «τρύπα του Κούβελα», που περίμεναν τον FM 100 να χρηματοδοτήσει το μετρό της αλήστου μνήμης, έχουμε έλλειμμα εμπιστοσύνης. Δεν πιστεύουν. Και λέει «οι πολιτικοί». Δεν ξεχωρίζουν σημερινούς, χθεσινούς, αυριανούς κ.τ.λ.. Αυτό πως αντιμετωπίζεται; Αντιμετωπίζεται με αλληλοδιάδοχες στην πράξη, όχι στα λόγια.

Εγκαινιάσατε πρόσφατα την ολοκλήρωση της μίας σήραγγας. Τώρα, υπάρχει και η άλλη. Ένα μεγάλο ζήτημα είναι να αποκατασταθούν οι επαγγελματίες του κέντρου. Ένα άλλο ζήτημα είναι το θέμα με τη συνύπαρξη αρχαίων και σήραγγας στη στάση Βενιζέλου.

Ένα δεύτερο, το οποίο θέτω –και αυτό είναι το ερώτημα- για τη συγκεκριμένη διαδικασία, σε σχέση με τις επεκτάσεις του μετρό είναι το εξής: Έχουμε μια επέκταση στην Καλαμαριά, η οποία μέσω Μίκρας θα φτάσει με υπέργειο στο αεροδρόμιo. Για τη δυτική Θεσσαλονίκη πολύ σωστά τα είπατε. Είχαν μια αλλεργία. Είχαν γυρισμένη την πλάτη στη δυτική Θεσσαλονίκη. Έβγαζαν μπιμπίκια, όταν μιλούσα για τον Εύοσμο, το Κορδελιό, τους Αμπελόκηπους, τη Μενεμένη, την Πολίχνη, τη Σταυρούπολη, την Ευκαρπία, τα Μετέωρα. Αισθάνονταν μια αλλεργία για όλον αυτόν τον κόσμο, τις εργατογειτονιές της Θεσσαλονίκης. Αισθάνονταν αλλεργία και την απεδείκνυαν.

Το ερώτημα, όμως, έρχεται σ’ εσάς, στη σημερινή Κυβέρνηση: Εσείς δεσμεύεστε ότι αυτές οι δύο επεκτάσεις προς τη δυτική Θεσσαλονίκη, η μία προς Σταυρούπολη, Πολίχνη, Ευκαρπία με πέντε σταθμούς, Αμπελόκηποι, Μενεμένη, Εύοσμο, Κορδελιό τέσσερις σταθμούς και θα σχεδιαστεί και θα γίνουν οι πρόδρομες εργασίες και θα γίνουν τεχνοοικονομικές μελέτες και θα υπάρχει από την Ευρωπαϊκή Τράπεζα Επενδύσεων -ή όπου αλλού δει- κατοχύρωση των κονδυλίων, έτσι ώστε και αυτά να μην μείνουν στα χαρτιά και στους χάρτες και στην εικονική πραγματικότητα, στα βίντεο και στα video wall, αλλά να γίνουν πράξη; Έχουν που έχουν το πρόβλημα οι εργατογειτονιές, που έχουν μετατραπεί σε ανεργογειτονιές της δυτικής Θεσσαλονίκης. Και αυτό αφορά όλη την πόλη, και το κέντρο και την Καλαμαριά. Μία ευρωπαϊκή πόλη του ενάμισι εκατομμυρίου, που πριν από είκοσι χρόνια, το ’97 οργάνωνε την πολιτιστική πρωτεύουσα της Ευρώπης, να έχει και να μην έχει ένα συγκοινωνιακό μέσο. Και αυτός είναι ο ΟΑΣΘ με τα προβλήματα και τα ζητήματα που έχει και με τα ζητήματα που δημιουργεί.

Εδώ, δεν το καταλαβαίνετε και είναι σαφές. Στην Αθήνα υπάρχουν έξι μέσα μαζικής μεταφοράς: ηλεκτρικό, τρόλεϊ, ΟΑΣΑ κ.τ.λ.. Και καλώς υπάρχουν, αφού είναι η πρωτεύουσα της χώρας κι έχει πέντε εκατομμύρια κατοίκους. Είναι όμως δυνατόν η πόλη το ενός εκατομμυρίου, η δεύτερη πόλη και πολεοδομικό συγκρότημα στην Ελλάδα, κύριε Σπίρτζη, να διαθέτει μόνο ένα και αυτό κουτσό, λειψό, μερικό, συγκοινωνιακό μέσο μεταφοράς του κόσμου;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω με αυτό που άκουσα τις πρώτες μέρες στα φοιτητικά μου χρόνια, μια ομιλία του Λεωνίδα Κύρκου που έλεγε στο Παλαι Ντε Σπορ: «Κύριε Υπουργέ των Μεταφορών, θέλετε να λύσετε το πρόβλημα;». Τότε είχαν το πρόβλημα με τις αστικές συγκοινωνίες της Αθήνας. «Περιμένετε στη στάση, στριμωχτείτε με τον κόσμο. Μην πάτε με τη «Μερσεντές» στο Υπουργείο. Ζοριστείτε μέσα στο λεωφορείο και τότε η αγανάκτηση και η οργή που θα νιώσετε από την καθυστέρηση, από την πίεση, από το έλλειμμα σωστής εξυπηρέτησης θα μετατραπεί σε πολιτική βούληση για να λύσετε το πρόβλημα».

Ευχαριστώ πολύ.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Τριανταφυλλίδη, δεν πρέπει να έχετε παράπονο από το Προεδρείο. Μιλήσατε υπερδιπλάσιο χρόνο. Ο κ. Κεγκέρογλου ζητάει τον ίδιο χρόνο. Ο Υπουργός φαντάζομαι το ίδιο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ. Προβλήματα της κοινωνίας μεταφέρουμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Τριανταφυλλίδη, ευχαριστώ για τα καλά σας λόγια.

Στις 28 Μαρτίου, σύμφωνα με το χρονοδιάγραμμα, τελειώνει η ολοκλήρωση της διάνοιξης της δεύτερης σήραγγας της βασικής γραμμής του μετρό. Αυτό δείχνει ότι υλοποιείται ένα έργο που ήταν τελματωμένο, ένα έργο στο οποίο υπήρχαν απίστευτες διεκδικήσεις –ήταν πραγματικά ο γόρδιος δεσμός- και είχε υλοποιηθεί και είχε πληρωθεί το 30% του έργου, ο συνολικός συμβατικός προϋπολογισμός –όχι ο θεωρητικός προϋπολογισμός- η σύμβαση που υπήρχε ήταν 900 εκατομμύρια και περίπου στα 300 εκατομμύρια και άνω οι διεκδικήσεις για το 30% του έργου ήταν 1.100.000.000 ευρώ. Δηλαδή, οι διεκδικήσεις ήταν παραπάνω από το συνολικό κόστος του έργου στο 30% του έργου.

Καταλαβαίνετε τι εμπλοκές βρήκαμε σε αυτό το έργο και με πόσο κόπο και προσπάθεια ξεκόλλησε και υλοποιείται.

Το χρονοδιάγραμμα που έχουμε είναι το εξής: Το 2019 πρέπει να έχει ολοκληρωθεί και η βασική γραμμή του μετρό της Θεσσαλονίκης και η επέκταση για Καλαμαριά, να ξεκινήσει η δοκιμαστική λειτουργία. Πρέπει να είμαστε πολύ προσεκτικοί στη δοκιμαστική λειτουργία, διότι εδώ έχουμε ένα νέο έργο, πρέπει να εκπαιδευτούν οι εργαζόμενοι και πρέπει να υπάρχει ένας συνολικός και ολιστικός σχεδιασμός και συνεργασία με όλους τους φορείς του μητροπολιτικού κέντρου της Θεσσαλονίκης και για το μετρό, αλλά και γενικότερα για το θέμα των αστικών μεταφορών.

Τι κάνουμε τώρα για τις υποδομές;

Αυτό είναι το χρονοδιάγραμμα που έχουμε για τη βασική γραμμή, για την επέκταση για Καλαμαριά. Το 2020, σύμφωνα με το χρονοδιάγραμμα, θα δοθεί στους πολίτες και ετοιμάζουμε τις δυο άλλες επεκτάσεις με τους σταθμούς που αναφέρατε και εσείς. Είναι προς τις δυτικές συνοικίες της Θεσσαλονίκης. Αυτό έχει διπλό αντίκτυπο στην πόλη: Πρώτον, οι πυκνοκατοικημένες φτωχογειτονιές της Θεσσαλονίκης πρέπει να εξυπηρετηθούν από ένα μέσο σταθερής τροχιάς σαν το μετρό, που είναι γρήγορο και με ασφάλεια. Δεύτερον, πρέπει να γίνει η επέκταση από Καλαμαριά προς αεροδρόμιο, για να ολοκληρωθεί αυτό το δίκτυο.

Δεν είναι εύκολο έργο. Ξεκινάμε με την «ΑΤΤΙΚΟ ΜΕΤΡΟ» και διάφορες διαπραγματεύσεις με την Ευρωπαϊκή Τράπεζα -και όχι μόνο- για την ανεύρεση χρηματοδότησης, κυρίως όμως για την ωρίμανση του έργου, για να γίνουν οι πρόδρομες εργασίες –αυτό σχεδιάζουμε τώρα- για να έχουμε ένα έργο και τις σχετικές μελέτες σε υψηλή ωριμότητα και να μην έχουμε πάλι τα προβλήματα που είχαμε στη βασική γραμμή και με την Αρχαιολογία και με όλες τις υπόλοιπες εμπλοκές.

Αυτό που είναι πρώτο μέλημά μας στον δικό μας σχεδιασμό για τις υποδομές είναι η ολοκλήρωση –επιτέλους- των έργων που «έτρεχαν» όλες αυτές τις δεκαετίες σαν το μετρό της Θεσσαλονίκης και δεν τελείωναν ποτέ -είναι τα σύγχρονα γεφύρια της Άρτας- και από εκεί και πέρα στα νέα έργα είναι η ολοκλήρωση των υποδομών των μέσων σταθερής τροχιάς, είτε αυτά είναι αστικά μέσα μεταφοράς, όπως είναι το μετρό, είτε είναι ο Προαστιακός, όπου έχουμε ξεκινήσει το αντίστοιχο έργο, για να δημοπρατηθεί στη Θεσσαλονίκη, είτε είναι –και κυρίως είναι- το σιδηροδρομικό δίκτυο για τις συνδυασμένες μεταφορές.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Τριανταφυλλίδη, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, πρέπει να κλείσουμε το έλλειμμα εμπιστοσύνης, πρέπει να κερδίσουμε την εμπιστοσύνη του κόσμου, των πολιτών της Θεσσαλονίκης για το ότι πραγματικά αυτά που σχεδιάζονται για την επόμενη μέρα δεν είναι «έπεα πτερόεντα», αλλά είναι εφαρμογή επί του εδάφους, όπως λέτε εσείς οι πολιτικοί μηχανικοί.

Εγώ περιμένω, κύριε Σπίρτζη, να έχουμε συγκεκριμένες απαντήσεις για τους επαγγελματίες του ιστορικού κέντρου της Θεσσαλονίκης, γιατί η ιδιαιτερότητα αυτού του έργου είναι ότι δεν έχουμε μια σήραγγα διπλής διαδρομής, όπως έχουμε στην Αθήνα. Είναι δυο οι σήραγγες και η μια λέγεται ότι θα καθυστερήσει γιατί θα πρέπει να κατασκευαστεί πιο βαθιά ο σταθμός Βενιζέλου, για να ξεπεράσει τα προβλήματα κ.λπ..

Πείτε τι θα γίνει σε αυτόν τον κόσμο ο οποίος έχει καταστραφεί. Οι επαγγελματίες του κέντρου έχουν ταμπλό μπροστά στα καταστήματά τους, στις βιτρίνες τους και από το 2007 -έχουμε 2017, Υπουργέ, έχουν περάσει δέκα χρόνια- περιμένουν! Ας βάλουμε λίγο τον εαυτό μας στη θέση τους. Έχουν καταστραφεί. Βεβαίως αναμένουν ότι όταν η στάση «Ελευθέριος Βενιζέλος» συγκροτηθεί, θα κατεβαίνουν εκατοντάδες και δεκάδες και χιλιάδες άνθρωποι μπροστά στις βιτρίνες των καταστημάτων τους. Όμως μέχρι τότε -και δεν ξέρουν πότε είναι το «τότε», τώρα προσδιορίσατε ότι θα είναι το 2020- τι θα γίνει; Ένα ζήτημα, λοιπόν, είναι οι επαγγελματίες του ιστορικού κέντρου της Θεσσαλονίκης: πλατεία Αγίας Σοφίας, στη στάση «Βενιζέλου».

Το δεύτερο είναι οι πρόδρομες εργασίες. Εγώ περίμενα ότι, επειδή η Ευρωπαϊκή Τράπεζα Επενδύσεων ήταν την προηγούμενη εβδομάδα στο Ζάππειο Μέγαρο, ο Υπουργός θα έχει κάποιες επαφές εκεί και θα έχουμε κάποια νεότερα σε σχέση με αυτό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πείτε τα, κύριε Υπουργέ. Μην τα κρατάτε για τον εαυτό σας. Να μην περιμένουμε!

Θα έχουμε κάποια δέσμευση σε σχέση με τις δύο γραμμές επέκτασης; Ξαναλέω ότι στη δυτική Θεσσαλονίκη οι γραμμές επέκτασης είναι Σταυρούπολη – Πολίχνη – Ευκαρπία, με πέντε σταθμούς, Αμπελόκηποι – Μενεμένη – Εύοσμος – Κορδελιό, με τέσσερις σταθμούς, από την πλατεία Δημοκρατίας ή από τον νέο σιδηροδρομικό σταθμό που είναι το τέλος της βασικής γραμμής που είναι: Νέος σιδηροδρομικός σταθμός – Πάρκο Νέας Ελβετίας, Χαριλάου δηλαδή.

Πείτε μας, λοιπόν, αν υπάρχουν και αν «τρέχουν» τώρα, συγκεκριμένα, γιατί μόνο μέσα από αυτήν τη διαδοχή, όταν κάθε δίμηνο, κάθε τρίμηνο, έρχεται ο Σπίρτζης και λέει «Αυτό τελείωσε, πάρτε το. Το δίνουμε στην κυκλοφορία», μόνο έτσι θα κερδίσουμε την εμπιστοσύνη και θα πει ο πολίτης: Αυτά που λένε τα κάνουν. Έτσι θα αντιμετωπίσουμε το έλλειμμα εμπιστοσύνης.

Πρέπει να κερδίσουμε χρόνο, πρέπει να κόψουμε δρόμο. Είναι σαφές ότι πληρώνουμε τεράστιες αμαρτίες των προηγούμενων. Περίμεναν δέκα, δεκαπέντε χρόνια. Από το 1986 είναι αυτό. Ο Παπαστεφανάκης το 1986: Θα γίνει το μετρό της Θεσσαλονίκης. Επί δεκαπέντε χρόνια έψαχναν αν θα γινόταν με συγχρηματοδότηση κ.λπ..

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τριανταφυλλίδη, παρακαλώ, ολοκληρώστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το 2003 -2004 η Βάσω Παπανδρέου είχε πει ότι το έργο θα κατασκευαστεί 100% από το δημόσιο. Και βέβαια είναι και ο Κώστας Καραμανλής και η Κυβέρνησή του, που το ξεκίνησε με τον «Γιωρίκα» και τον «Κωστίκα», τις δύο γραμμές, το 2007.

Ας δώσουμε, λοιπόν, συγκεκριμένες δεσμεύσεις για τις δύο επεκτάσεις στη δυτική Θεσσαλονίκη, Υπουργέ, σε σχέση με τις πρόδρομες εργασίες, τα τεύχη δημοπράτησης και για τη συγκεκριμένη πορεία, την προοπτική, το συγκεκριμένο χρονοδιάγραμμα και τη διασφάλιση πιστώσεων.

Σας ευχαριστώ θερμά για την κατανόησή σας, κύριε Κρεμαστινέ. Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ πολύ.

Κύριε Υπουργέ, έχετε τον λόγο για να δευτερολογήσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα είμαι πάρα πολύ σύντομος.

Κύριε Τριανταφυλλίδη, εμείς αυτά που λέμε τα κάνουμε. Και αυτό το ξέρει ο λαός της Θεσσαλονίκης, όχι μόνο για το μετρό, αλλά και για όλα τα υπόλοιπα.

Δεν πρόκειται, όμως, εγώ να μετατραπώ σε Υπουργό υποσχέσεων ή να δίνω δημοσιογραφικές πληροφορίες στο Κοινοβούλιο για το τι κάνουμε με τις διαπραγματεύσεις με την Ευρωπαϊκή Κεντρική Τράπεζα, με την Παγκόσμια Τράπεζα, με την Ευρωπαϊκή Τράπεζα Ανάπτυξης. Αυτά θα ανακοινωθούν από την «ΑΤΤΙΚΟ ΜΕΤΡΟ» και από το Υπουργείο, όταν κλείσουν οι συμφωνίες. Διαφορετικά μετατρεπόμαστε σε αυτό το μοντέλο που έχει πλήξει την πολιτική ζωή και τους πολιτικούς όλων των πτερύγων και την αξιοπιστία τους στην κοινωνία.

Άρα θεωρώ ότι τα χρονοδιαγράμματα πρέπει να ανακοινώνονται όταν έχουν κλείσει όλα τα θέματα της ωρίμανσης των έργων, της χρηματοδότησης των έργων και των διαδικασιών που μένουν να γίνουν. Γι’ αυτό θα μου επιτρέψετε οι ανακοινώσεις για τις επεκτάσεις να γίνουν όταν έχουν κλείσει όλα αυτά.

Οι ανακοινώσεις για τη βασική γραμμή του μετρό και για την επέκταση για την Καλαμαριά και οι δεσμεύσεις για τις ημερομηνίες είναι γνωστά σε όλους. Τα έχουμε πει. Επαναλαμβάνω ότι το 2019 ο εφιάλτης για την πόλη της Θεσσαλονίκης θα έχει τελειώσει. Ξεκινάει η δοκιμαστική λειτουργία. Το 2020 δίνεται για χρήση στους πολίτες της Θεσσαλονίκης.

Ξεμπλοκάραμε ένα πολύ μεγάλο πρόβλημα που είχε να κάνει με τον σταθμό «Ελευθέριος Βενιζέλος» στο κέντρο της πόλης, ο οποίος είχε προκαλέσει και τριβές μεταξύ των φορέων της πόλης, του Δήμου, του Εμπορικού Επιμελητηρίου, του Τεχνικού Επιμελητηρίου. Πιστεύω ότι βρήκαμε τη βέλτιστη λύση. Στον συγκεκριμένο σταθμό πιστεύω ότι θα έχουμε μία καθυστέρηση, που δεν θα επηρεάσει όμως το υπόλοιπο έργο.

Ήδη οι σήραγγες εδώ και καιρό έχουν περάσει από εκεί. Το θέμα είναι με τον σταθμό και τα αρχαία.

Βρήκαμε μια πολύ καλλιτεχνική λύση. Το πρόσθετο κόστος για να γίνει αυτό είναι χαμηλό. Για να έχετε μια τάξη μεγέθους, οι αρχαιολογικές εργασίες στο μετρό της Αθήνας κόστισαν 60 εκατομμύρια περίπου. Στη Θεσσαλονίκη έχουν ξεπεράσει τα 120 εκατομμύρια και έχει ο Θεός!

Επομένως, δεν είναι κατάσταση αυτή. Σεβασμός στην πολιτιστική κληρονομιά, προφανώς –είναι προτεραιότητά μας και εθνικό χρέος μας- αλλά τα έργα δεν μπορεί να έχουν απροσδιόριστο χρόνο ολοκλήρωσης και απροσδιόριστο προϋπολογισμό. Πρέπει πριν να έχουμε προλάβει τις αρχαιολογικές εργασίες, να τις έχουμε ολοκληρώσει, να ξέρουμε πού χωροθετούμε κάθε έργο και γι’ αυτό οι πρόδρομες εργασίες στις επεκτάσεις του μετρό Θεσσαλονίκης ήταν προτεραιότητά μας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Το χρονοδιάγραμμα, κύριε Υπουργέ, θα το παρακολουθεί ο κ. Τριανταφυλλίδης, από ό,τι καταλαβαίνω.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 3 Μαρτίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 539/28-2-2017 επίκαιρη ερώτηση της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας Βαγιωνάκη προς τον Υπουργό Εσωτερικών, σχετικά με την παροχή έκτακτης οικονομικής ενίσχυσης σε Ο.Τ.Α. της Περιφερειακής Ενότητας Χανίων για την αποκατάσταση των καταστροφών εξαιτίας των ακραίων καιρικών φαινομένων της 11ης Φεβρουαρίου 2017.

2. Η με αριθμό 534/24-2-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποδυνάμωση του Κέντρου Υγείας Καστορείου του Δήμου Σπάρτης.

3. Η με αριθμό 530/24-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ».

4. Η με αριθμό 538/24-2-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα «στον αέρα το έργο επέκτασης της Εθνικής Πινακοθήκης».

5. Η με αριθμό 543/28-2-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην ΕΡΤ Α.Ε. για τους υπαλλήλους του π.δ164/2006.

6. Η με αριθμό 532/24-2-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών και Μεταφορών, σχετικά με τον «στόλο των αστικών συγκοινωνιών».

7. Η με αριθμό 545/28-2-2017 επίκαιρη ερώτηση του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα «τόσα χρόνια γιατί δεν βρήκαν τους ενόχους των θαλασσοδανείων, ενώ το πόρισμα Καλούδη παραπέμπει τους πρωταγωνιστές με ονοματεπώνυμα και διευθύνσεις στο εδώλιο του κατηγορουμένου»;

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 535/24-2-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη.

2. Η με αριθμό 531/24-2-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας.

3. Η με αριθμό 479/14-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα.

4. Η με αριθμό 482/14-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την παράταση του δικαιώματος για πλήρη ασφάλιση των εργαζομένων, των ανέργων και των επαγγελματιών.

5. Η με αριθμό 480/14-2-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

6. Η με αριθμό 483/14-2-2017 επίκαιρη ερώτηση του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με «τη διαπλοκή στις κρατικές επιτροπές και στη δικαιοσύνη και των νέων ένορκων καταγγελιών του Ανδρέα Μαρτίνη από τον Κορυδαλλό».

7. Η με αριθμό 452/6-2-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με τις «συνομιλίες Τσίπρα-Επενδυτικής Τράπεζας Rothschild και την εμπλοκή της οικογένειας Rothschild στην οικονομική ζωή της Ελλάδος».

8. Η με αριθμό 414/30-1-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού.

9. Η με αριθμό 409/30-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

10. Η με αριθμό 400/27-1-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια.

11. Η με αριθμό 512/21-2-2017 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εσωτερικών, σχετικά με τη σύσταση-λειτουργία του «Κέντρου Αποτέφρωσης Νεκρών (ΚΑΝ)» εκ μέρους των μονάδων πρωτοβάθμιας τοπικής αυτοδιοίκησης.

12. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους».

13. Η με αριθμό 513/21-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας.

14. Η με αριθμό 503/20-2-2017 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Περιβάλλοντος και Ενέργειας, σχετικά με την αυτεπάγγελτη διόρθωση λαθών της διοίκησης στους αναρτηθέντες δασικούς χάρτες της Ηλείας.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2522/11-1-2017 ερώτηση του Βουλευτή Β΄ Αθηνών της Νέας Δημοκρατίας κ. Κωστή Χατζηδάκη προς τον Υπουργό Υποδομών και Μεταφορών, με θέμα «στον “αυτόματο πιλότο’’ οι αστικές συγκοινωνίες της Αθήνας. Μεγάλη μείωση εσόδων και διεύρυνση των ελλειμμάτων».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Το Γυναικείο Κίνημα», που διοργανώνει το Ίδρυμα της Βουλής, ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δύο σχολεία, τριάντα ένας μαθητές και μαθήτριες και δύο εκπαιδευτικοί συνοδοί τους από το 6ο Γενικό Λύκειο Αχαρνών και τριάντα τρεις μαθητές και μαθήτριες και τρεις εκπαιδευτικοί συνοδοί τους από το 14ο Γυμνάσιο Πειραιώς.

Η Βουλή, παιδιά, σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακολουθείτε συνεδρίαση του κοινοβουλευτικού έργου. Η Βουλή έχει κυρίως δύο αρμοδιότητες, το νομοθετικό έργο και τον κοινοβουλευτικό έλεγχο, όπου οι ερωτώντες Βουλευτές έρχονται στη Βουλή, ρωτούν τους αρμόδιους Υπουργούς και παίρνουν απαντήσεις.

Είχατε την ατυχία να είστε στο τέλος της σημερινής συνεδρίασης. Είναι ακόμη μία ερώτηση που θα παρακολουθήσετε.

Η έκτη με αριθμό 461/8-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την «τρομοκρατική επίθεση με καλάσνικοφ κατά ανδρών των ΜΑΤ», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, εξαιτίας ανειλημμένων υποχρεώσεων.

Η δωδέκατη με αριθμό 434/2-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», επίσης δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, εξαιτίας ανειλημμένων υποχρεώσεων.

Επίσης, για τον ίδιο λόγο δεν θα συζητηθεί και η δέκατη έκτη με αριθμό 430/31-1-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου Αρβανιτίδη προς τον Υπουργό Εσωτερικών, σχετικά με τη σημαντική μείωση της Πυροσβεστικής Δύναμης στην Περιφερειακή Ενότητα Θεσσαλονίκης.

Η δέκατη ένατη με αριθμό 439/6-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας, δεν θα συζητηθεί λόγω κωλύματος του Υπουργού, εξαιτίας φόρτου εργασίας.

Επανειλημμένως έχουμε πει ότι ο φόρτος εργασίας και οι ανειλημμένες υποχρεώσεις υπάρχουν για όλους. Είναι βέβαιο, για παράδειγμα, ότι ο κ. Σταθάκης είναι απασχολημένος με τις διαπραγματεύσεις με την τρόικα. Καλό είναι να αναφέρεται η ουσιαστική αιτία, διότι είναι υποχρέωση των Υπουργών και όχι δικαίωμα να προσέρχονται στη Βουλή για να απαντούν στις επίκαιρες ερωτήσεις των Βουλευτών.

H ένατη με αριθμό 469/13-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Εσωτερικών, σχετικά με την αποτέφρωση νεκρών στην Ελλάδα, καθώς και η δέκατη τέταρτη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς», δεν θα συζητηθούν λόγω κωλύματος του Υπουργού Εσωτερικών κ. Παναγιώτη Σκουρλέτη εξαιτίας ανειλημμένων υποχρεώσεων

Επίσης, η δέκατη πέμπτη με αριθμό 338/13-1-2017 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής,σχετικά με την «προοπτική κατοικήσεως των είκοσι οχτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Κουρουμπλή εξαιτίας ανειλημμένων υποχρεώσεων.

Η πρώτη με αριθμό 2787/23-1-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη διαχείριση και αξιοποίηση της ακίνητης περιουσίας των Υπουργείων Υγείας και Εργασίας, Κοινωνικής Ασφάλισης και Κοινωνικής Αλληλεγγύης, δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Ευτυχίας Αχτσιόγλου εξαιτίας φόρτου εργασίας.

Η δεύτερη με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλουπρος τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες, δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου εξαιτίας ανειλημμένων υποχρεώσεων.

Η τρίτη με αριθμό 175/7-10-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Περιβάλλοντος και Ενέργειας, σχετικά με την αντιπλημμυρική θωράκιση του Νομού Λακωνίας, δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου εξαιτίας φόρτου εργασίας.

Η δέκατη με αριθμό 467/10-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχουπρος τον Υπουργό Υγείας,σχετικά με την σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στην Χαλκίδα, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Η πρώτη με αριθμό 525/24-2-2017 επίκαιρη ερώτηση δεύτερου κύκλου του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Παιδείας, Έρευνας και Θρησκευμάτων, σχετικά με τις αναγνωρίσεις του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης (ΔΟΑΤΑΠ) σε μεταπτυχιακά από ιδιωτικά Πανεπιστήμια της Κύπρου και της Ιταλίας και τις συμπράξεις με Ανώτατα Εκπαιδευτικά Ιδρύματα της χώρας μας, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου εξαιτίας φόρτου εργασίας.

Η εντέκατη με αριθμό 405/30-1-2017 επίκαιρη ερώτηση δεύτερου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας, καθώς και η δέκατη έβδομη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την χρηματοδότηση δημοσιογράφων και ιστοσελίδων, δεν θα συζητηθούν λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά εξαιτίας ανειλημμένων υποχρεώσεων.

Εσείς, κύριε Σπίρτζη, δεν έχετε ούτε φόρτο εργασίας, ούτε ανειλημμένες υποχρεώσεις.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Είχα, αλλά μου έχει αδυναμία ο κ. Κεγκέρογλου. Ήταν πολύ έντονο το αίτημα να έρθω. Γι’ αυτό ανταποκρίθηκα.

**ΠΡΟΕΔΡΕΥΩΝ (Δημήτριος Κρεμαστινός):** Τώρα θα συζητηθεί η έβδομη με αριθμό 470/13-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την μετάθεση για δύο ακόμη χρόνια της έναρξης του έργου Πάνορμο – Εξάντης.

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα σας παρακαλούσα να διαβιβάσετε στον κ. Αποστόλου, ο οποίος έχει, λέει, ανειλημμένες υποχρεώσεις, ότι πρώτη ανειλημμένη υποχρέωση είναι αυτή του κοινοβουλευτικού ελέγχου. Εάν υπάρχει κάτι πιο σημαντικό, δεσμευτικό, για παράδειγμα, με εξωτερικές υποχρεώσεις, οι οποίες όμως είναι συγκεκριμένες, βεβαίως το δέχεται η Βουλή. Όμως, γενικώς η αιτιολογία ανειλημμένες υποχρεώσεις μού θυμίζει τα mail που στέλνουν οι πολιτευτές στις δεκάδες εκδηλώσεις με τις πίτες, που λένε ότι λόγω ανειλημμένων υποχρεώσεων δεν μπορούν να παρευρεθούν.

Δεν ήρθε σήμερα ο κ. Αποστόλου. Γιατί πριν δεκαπέντε μέρες σε αυτή εδώ την Αίθουσα δεσμεύτηκε ότι θα εκδώσει σε δύο μέρες την πρόσκληση για τη μεταποίηση του Προγράμματος Αγροτικής Ανάπτυξης και μέχρι σήμερα δεν την έχει εκδώσει -και είναι πάρα πολύ κρίσιμο-, ενώ είναι έτοιμη στο γραφείο του. Κλείνω αυτό το θέμα. Ευχαριστώ.

Η σημερινή ερώτησή μου απευθύνεται προς τον Υπουργό Υποδομών. Γίνεται για δεύτερη φορά η συζήτηση, όχι γιατί δεν έδωσε επαρκείς εξηγήσεις ο κ. Μαυραγάνης, σύμφωνα με την αντίληψη της πολιτικής ηγεσίας -να πούμε εδώ ότι σήμερα είναι όλη η πολιτική ηγεσία του Υπουργείου Υποδομών για να απαντήσει στην ερώτηση, αντίθετα με τους άλλους που έλειπαν-, αλλά γιατί δεν συμφωνούμε με την αντίληψη και την άποψη που έχει το Υπουργείο Υποδομών. Γι’ αυτό επανερχόμαστε.

Το έργο Πάνορμο-Εξάντης, κύριε Υπουργέ, είναι ίσως το μοναδικό τμήμα του ΒΟΑΚ που είναι υπερώριμο και μπορεί να υλοποιηθεί άμεσα. Εάν δεν είχε προκύψει το πρόβλημα με την πτώχευση της μιας από τις εταιρείες που συμμετείχε στην κοινοπραξία -που ήταν ο πρώτος μειοδότης του έργου- και δεν είχαμε καθυστερήσει τα δύο χρόνια με την περιπέτεια αυτή στην οποία μπήκαμε, πιθανόν τώρα να είχε υλοποιηθεί ολόκληρο το έργο ή το μεγαλύτερο μέρος του.

Αντί αυτού, λοιπόν, έχουμε -και τα παίρνουμε τα πράγματα από την αρχή- μια δημοπρασία. Αναδείχθηκε ο μειοδότης στην κοινοπραξία. Πτώχευσε, πριν να υπογραφεί η σύμβαση με την κοινοπραξία, με τον πρώτο μειοδότη, η μία εκ των εταιρειών και ζητήθηκε από τις υπηρεσίες η γνωμοδότηση.

Οι υπηρεσίες επί ενάμιση χρόνο έλεγαν ότι πράγματι δεν μπορεί να υποκατασταθεί η εταιρεία πριν από την υπογραφή της σύμβασης, εάν δεν έχει συντελεστεί η υπογραφή της σύμβασης του κυρίου του έργου και αναδόχου.

Το Υπουργείο, αντί να κάνει δεκτές τις εισηγήσεις των υπηρεσιών και να προχωρήσει στον δεύτερο, στον τρίτο, στον τέταρτο μειοδότη, όπως προβλέπει ο νόμος, ζήτησε επιπλέον τη γνωμοδότηση του Νομικού Συμβουλίου του Κράτους. Και λέω εγώ καλώς τη ζήτησε, μήπως πάρει πραγματικά διαφορετική απάντηση.

Έρχεται και το Νομικό Συμβούλιο του Κράτους και συμφωνεί απόλυτα με τις υπηρεσίες, ότι δεν μπορεί να υποκατασταθεί η εταιρεία –δεν θυμάμαι το όνομά της, δεν έχει σημασία- η οποία έχασε το πτυχίο της.

Αυτό που θα έπρεπε να γίνει, σύμφωνα με τον ισχύοντα νόμο, ήταν να προχωρήσουμε στην εξέταση του δεύτερου, του τρίτου μειοδότη. Εξάλλου το επιχείρημα το οποίο δόθηκε από την πλευρά του Υπουργείου την προηγούμενη φορά για την έκπτωση, δεν υφίσταται. Οι εκπτώσεις του πρώτου και του δεύτερου μειοδότη τουλάχιστον –δεν γνωρίζω παρακάτω- είναι πάρα πολύ κοντά. Άρα δεν υπάρχει θέμα κοστολογίου του έργου.

Ερχόμαστε μετά να εκφράσει το Υπουργείο άποψη, μετά από δύο χρόνια, ότι θα επαναδημοπρατήσει το έργο, για άλλους λόγους, όχι σε σχέση με τη γνωμοδότηση. Διότι αν πραγματικά πάρει την ουσία των εισηγήσεων των υπηρεσιών και τη γνωμοδότηση του Νομικού Συμβουλίου του Κράτους, θα έπρεπε να προχωρήσει παρακάτω, με βάση τη δημοπράτηση η οποία έχει γίνει. Δεν προχωρεί, λοιπόν. Έτσι το έργο, με βάση και τον νέο νόμο που έχουμε πρόσθετα θέματα, πάει στις καλένδες, στις ελληνικές καλένδες, βεβαίως. Ένας τρόπος υπάρχει: να υλοποιηθεί το έργο, να προχωρήσουμε ομαλά, να μην έχουμε αξιώσεις.

Καταλαβαίνετε, νομίζω, ότι μία τέτοια προοπτική θα εγείρει αξιώσεις από τον δεύτερο ή τον τρίτο μειοδότη. Είναι η μία και μόνη δυνατότητα να υλοποιηθεί το έργο και να προχωρήσουμε ομαλά, να προχωρήσετε τη διαδικασία, όπως προβλέπει ο νόμος και όχι σε επαναδημοπρατήσεις, με αναδιατυπώσεις, με νέες μελέτες, με νέα τεύχη δημοπράτησης, με εγγυητικές επιστολές, οι οποίες είναι πολύ χαμηλές σε σχέση με αυτές που ζητούνται από τον παλιό νόμο και με πρόσθετα προβλήματα, τα οποία θα προκύψουν.

Δηλαδή, δεν θα γίνει το έργο. Αυτό που συζητούμε εμείς –και το έχει ζητήσει και ο Περιφερειάρχης Κρήτης- είναι να γίνει το έργο άμεσα και αυτό απαιτεί και η νομιμότητα. Όλα τα άλλα νομίζω ότι είναι διαφορετικά από αυτά που έχω σκοπό για αυτά που ζητούμε όλοι.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώσατε, κύριε Κεγκέρογλου. Σας ευχαριστώ.

Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Πριν ξεκινήσω να απαντήσω στον συνάδελφο, θα ήθελα να ζητήσω κάτι από το Προεδρείο, επειδή το έχουμε πει πάρα πολλές φορές και βλέπω ότι πολλοί συνάδελφοι Υπουργοί δεν μπορούν να ανταποκριθούν. Κι εγώ δεν μπορώ να ανταποκριθώ. Ειλικρινά μιλάω, εάν ο κ. Κεγκέρογλου…

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε που σας διακόπτω.

Το μεταβίβασα στη Διάσκεψη των Προέδρων. Ανέφερα ότι το είπατε εσείς. Η Διάσκεψη είπε ότι επείγεται η μεταβολή του Κανονισμού της Βουλής, τώρα που συζητείται.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, και αύριο εδώ θα είμαστε. Εγώ έχω και αύριο να απαντήσω σε ερώτηση συναδέλφου.

**ΠΡΟΕΔΡΕΥΩΝ (Δημήτριος Κρεμαστινός):** Το ξέρω. Το μετέφερα αυτό που είπατε ήδη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Οι Βουλευτές μετά θα έχουν δίκιο να γκρινιάζουν και δεν θα φταίμε και εμείς.

**ΠΡΟΕΔΡΕΥΩΝ (Δημήτριος Κρεμαστινός):** Έχετε απόλυτο δίκιο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πάρα πολύ, που το μεταφέρατε.

Το λέω αυτό γιατί ειδικά ο κ. Κεγκέρογλου μου έχει ιδιαίτερη αδυναμία, άρα θα πρέπει να ξέρει και ποια ημέρα θα είμαστε εδώ πέρα να απαντάμε για να μας βλέπει.

Τώρα στην απάντηση, αξιότιμε κύριε συνάδελφε, που πήρατε πριν από λίγες ημέρες από τον κ. Μαυραγάνη, από τον Υφυπουργό, δεν έχω να προσθέσω τίποτα περισσότερο στα στοιχεία από όσα σας απάντησα. Είναι ένα από τα συνήθη έργα που παραλάβαμε. Είχε πολλά διαδικαστικά προβλήματα με λάθη, με ελλείψεις, με μελέτες, με σωρεία δικαστικών εμπλοκών και με ένα θεσμικό πλαίσιο που ίσχυε από τις προηγούμενες κυβερνήσεις που επέτρεπε όλα τα παραπάνω. Και πιστεύω ότι και αυτός ήταν και ο λόγος που τον Αύγουστο ψηφίσαμε το σχέδιο νόμου για τις δημόσιες συμβάσεις στα δημόσια έργα, συνέδραμαν πολλά κόμματα της Βουλής και το δικό σας και η Νέα Δημοκρατία στο να ψηφιστεί το νέο θεσμικό πλαίσιο, προκειμένου να έχουμε και γρηγορότερες διαδικασίες, αλλά και διαφανέστερες διαδικασίες και να μην έχουμε τις επιπλοκές που είχαμε.

Να επαναλάβω όμως, μερικά πράγματα, επειδή μας παρακολουθούν και οι πολίτες. Από τις 4 Μαρτίου του 2014 που έγινε ο διαγωνισμός και έως σήμερα έχουν περάσει τρία χρόνια και προφανώς δεν υπήρχε από τη δική μας πλευρά κάποια ολιγωρία, αλλά δεν μπορείς σε καμία περίπτωση να πας και να πεις στο Συμβούλιο της Επικρατείας «κάνε πιο γρήγορα» ή στο Νομικό Συμβούλιο του Κράτους. Γιατί, η πολιτική κατεύθυνσή μας είναι η επαναδημοπράτηση, εφόσον εγκριθεί βεβαίως. Γιατί αυτό έχει μία συγκεκριμένη διαδικασία. Δεν είναι στο χέρι του Υπουργού μόνο.

Το πρώτο είναι ότι αυξάνουμε το φυσικό αντικείμενο. Γνωρίζετε την περιοχή πάρα πολύ καλά. Οι μελέτες για τη γέφυρα του Γεροποτάμου έχουν ολοκληρωθεί. Και είναι προφανές ότι αυτό το κομμάτι του έργου είναι στο τελείωμα του συγκεκριμένου σημείου. Δεν γίνεται να καταλήγει σε ένα μικρό γεφύρι σαν αυτό που υπάρχει σήμερα και πρέπει να υπάρχει συνέχεια. Θα έχουμε θέματα κατασκευής και ασφάλειας.

Το δεύτερο είναι η μη τήρηση των όρων της περιβαλλοντικής μελέτης του έργου από τον διαγωνισμό που έτρεχε. Δηλαδή, δεν πληρούνται οι όροι μέσα στο διαγωνισμό. Λέει, παραδείγματος χάριν, ότι πρέπει να μπουν ηχοπετάσματα. Δεν υπάρχουν στον διαγωνισμό.

Το τρίτο είναι ότι έχουν αντικατασταθεί συνολικά εξήντα οκτώ ελληνικές τεχνικές προδιαγραφές. Άρα πρέπει να μπουν νέες προδιαγραφές για να γίνει αυτός ο διαγωνισμός, θα έχουμε άλλου είδους προβλήματα μετά εάν δεν πληρούνται και με την Ευρωπαϊκή Επιτροπή και με τους ελέγχους και τα υπόλοιπα.

Έχει εγκριθεί ο νέος Κανονισμός Τεχνολογίας Σκυροδέματος και υποχρεωτικά εφαρμόζεται από τις 2 Απριλίου 2017. Έχει καταργηθεί η κράτηση από το ΤΣΜΕΔΕ, έχει αλλάξει ο ΦΠΑ, έχει αλλάξει η κράτηση υπέρ της Ανεξάρτητης Αρχής. Έχουν εκδοθεί τουλάχιστον τρεις πράξεις του Ελεγκτικού Συνεδρίου –αυτό θέλω να το ακούσετε- σύμφωνα με τις οποίες η πρόβλεψη εφαρμογής μέσης τεκμαρτής έκπτωσης στο κονδύλιο των μελετών που εκπονούνται διά του αναδόχου δεν είναι νόμιμη. Η πρόβλεψη αυτή που σας λέω περιέχεται στα τεύχη δημοπράτησης του υπ’ όψιν έργου.

Τα δεδομένα, λοιπόν, έχουν αλλάξει. Πρόσθετα σε αυτά έχουμε δύο άλλα θέματα. Το έργο αυτό είναι περίπου με έκπτωση 35%. Θα σας δώσω και τα συγκεκριμένα Πρακτικά για να τα ξέρει και το Κοινοβούλιο, αν και τα έχουμε ξαναδώσει. Ο πρώτος μειοδότης, που αποκλείστηκε, ήταν με 35,55 και ο δεύτερος είναι με 34,53. Είναι μια διαφορά περίπου 500.000 ευρώ. Δεν είναι και τόσα πολλά. Και για να μην υπάρξει άλλου είδους παρεξήγηση, στο έργο της Μεσαράς, που έγινε κάτι αντίστοιχο, ο μειοδότης αποκλείστηκε. Ο δεύτερος που υπήρχε είχε πολύ μικρότερη διαφορά. Και εκεί προχωρήσαμε κανονικά. Και ήταν η ίδια κοινοπραξία. Δεν έχουμε πρόβλημα με το ποιος είναι ο μειοδότης.

Το δεύτερο είναι ότι σήμερα οι εκπτώσεις είναι της τάξης του 45%. Αυτό είναι ένα 10% του έργου σε συνολικό προϋπολογισμό αρκετά μεγάλο. Αυτό με δυο λόγια σημαίνει ότι, αν ακολουθηθούν οι μέσοι όροι περίπου των εκπτώσεων που δίνονται σήμερα, όχι οι τρελές εκπτώσεις που ακούμε, αλλά οι μέσες εκπτώσεις που δίνονται σήμερα, αυτό σημαίνει ότι θα κάνουμε και τη γέφυρα με λιγότερα λεφτά απ’ ό,τι ο προηγούμενος διαγωνισμός.

Θέλω, επίσης, να πω -εσείς τα ξέρετε αυτά γιατί έχετε εμπειρία- ότι η διαφορά μεταξύ του πρώτου και του δεύτερου -επειδή διάβασα στα Πρακτικά την προηγούμενη απάντησή σας- ή εάν δεν δεχθεί ο δεύτερος και παραιτηθεί, τότε η διαφορά μεταξύ του πρώτου και του τρίτου δεν είναι μικρή. Αυτά πρέπει να τα λαμβάνουμε υπόψη μας, αν και δεν είναι ο ουσιαστικός, ο καθοριστικός παράγοντας για να βγει νέος διαγωνισμός, νέα δημοπράτηση. Τα προηγούμενα που σας ανέφερα είναι ουσιαστικότατοι λόγοι: και οι περιβαλλοντικές και το Ελεγκτικό Συνέδριο, οι αλλαγές των προδιαγραφών, η γέφυρα που πρέπει να γίνει.

Γι’ αυτό τον λόγο, λοιπόν, η κατεύθυνση η δική μας είναι να πάμε σε νέα δημοπράτηση με τον νέο νόμο, εφόσον βέβαια εγκριθεί από τα αρμόδια όργανα που ελέγχουν τους διαγωνισμούς και τις αιτήσεις που κάνει το Υπουργείο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Κύριε Κεγκέρογλου, έχετε τον λόγο και πάλι για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όλα όσα αναφέρατε ως δήθεν αιτίες που σας οδηγούν στην απόφαση για επαναδημοπράτηση του έργου ή στην κατεύθυνση, όπως μας λέτε σήμερα, προϋπήρχαν του αιτήματος για να γνωμοδοτήσει το Νομικό Συμβούλιο για την υποκατάσταση.

Τι εννοώ; Εάν οι υπηρεσίες ή το Νομικό Συμβούλιο σας είχαν γνωμοδοτήσει θετικά για την υποκατάσταση της εταιρείας «ΑΘΩΝΙΚΗ» από την εταιρεία «ΤΕΚΑΛ-ΨΑΛΤΑΚΟΣ» στην πρώτη κοινοπραξία που είχε πάρει το έργο με αυτό το ποσοστό έκπτωσης που αναφέρατε, θα είχατε ήδη αναθέσει το έργο και θα είχε προχωρήσει προς υλοποίηση. Καταλαβαίνετε; Το λέω διότι, αν αυτά τα οποία σήμερα επικαλείστε εκ των υστέρων, μετά την αρνητική απάντηση του Νομικού Συμβουλίου, προϋπήρχαν, αν αυτά ήταν η πραγματική αιτία που δεν αναθέτετε το έργο, τότε θα είχατε ήδη κινήσει τη διαδικασία από πριν για την επαναδημοπράτηση. Και δεν θα χάναμε ενάμιση χρόνο.

Αυτό είναι απλό. Και είναι και απλή λογική. Εάν δεν το καταλαβαίνετε, νομίζω ότι η σειρά των πραγμάτων προδίδει ή τουλάχιστον μας βάζει σε σκέψεις ότι κάτι άλλο συμβαίνει. Αυτό δεν μπορούμε να το ξέρουμε εμείς. Εμείς ρωτάμε γιατί όλα αυτά, τα οποία επικαλείστε σήμερα, δεν τα κινήσατε πριν, που δεν υπήρχε και ο νέος νόμος. Ο νέος νόμος, που έχει εγγυητικές επιστολές, που είναι στο 10% του προηγούμενου νόμου, διασφαλίζει καλύτερα την υλοποίηση των έργων, παρ’ ότι πολλά από τα άρθρα αυτού του νόμου τα ψηφίσαμε κι εμείς;

Είναι δυνατόν να μην έχουμε εμπιστοσύνη στις υψηλές εγγυητικές επιστολές που ζητά ο παλιός νόμος και να έχουμε εμπιστοσύνη, θα έλεγα, στα ψίχουλα που ζητά τούτος ο νόμος; Όλα τα έργα στον αέρα θα τιναχθούν, δεν υπάρχει περίπτωση. Τι μας λέτε δηλαδή; Ότι ξέρετε εκ των προτέρων και την έκπτωση που θα δώσει ο επόμενος στην επαναδημοπράτηση και μας είπατε για 45%;

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών):** Ο μέσος όρος είναι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, αλλά λέτε ότι θα πιάσουμε αυτό, που αυτό μας δίνει τη δυνατότητα να κάνουμε και τη γέφυρα. Νομίζω ότι προτρέχετε και προδικάζετε και έχει σχέση αυτό και με την προηγούμενη διαδικασία. Εμείς, λοιπόν, λέμε σαφέστατα. Να μας πείτε, γιατί όλα όσα επικαλεστήκατε διορθώνονται στην πορεία του έργου, γιατί, αφού είχατε αυτήν την άποψη, δεν δώσατε αμέσως την κατεύθυνση για επαναδημοπράτηση, μόλις προέκυψαν τα προβλήματα; Γιατί έρχεστε εκ των υστέρων και αφού ολοκληρώθηκε η διαδικασία και νομίμως έπρεπε να πάτε στον δεύτερο ή στο τρίτο κ.ο.κ. μειοδότη, δεν ακολουθήσατε αυτήν τη διαδικασία, αλλά μόνον τότε ανακαλύψατε τα προβλήματα εκ των υστέρων και μας λέτε ότι εκ των υστέρων έπρεπε να γίνουν και κάτι άλλα και άρα θα πάτε σε επαναδημοπράτηση; Δεν πείθει η απάντησή σας. Είναι έωλη από κάθε άποψη και για αυτόν τον λόγο επιμένουμε, γιατί το μόνο έργο που μπορεί να υλοποιηθεί άμεσα το στέλνετε στο απώτερο μέλλον με τη διαδικασία την οποία έχετε επιλέξει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, ολοκληρώνετε με τον χρόνο ελεύθερο, όσο θέλετε.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών):** Κύριε Πρόεδρε, θέλω να είμαι απόλυτα ειλικρινής στο Κοινοβούλιο. Ο κ. Κεγκέρογλου έβαλε ένα υποθετικό ερώτημα στο Κοινοβούλιο: αν είχαμε γνωμοδοτήσει θετικά. Γνωρίζουμε όλοι ότι η γνωμοδότηση δεν είναι δεσμευτική, η γνωμοδότηση που έκανα εγώ την αποδέχτηκα γιατί είχαμε κοινή άποψη των υπηρεσιών και του νομικού συμβουλίου. Και αυτήν την αρχή ακολουθώ πάντα. Έχουμε ένα κρίσιμο τέτοιο θέμα, που είναι στις γκρίζες ζώνες της νομοθεσίας, που είχαμε, που δεν ήταν απόλυτα διευκρινισμένο. Πότε διευκρινίστηκε, κύριε Κεγκέρογλου, αυτό; Να το δείτε. Στον νέο νόμο τον Αύγουστο είναι απόλυτα διευκρινισμένο, για να μην υπάρχουν γκρίζες ζώνες. Επομένως, δεν μπορεί όταν έχουμε ένα θεσμικό πλαίσιο με γκρίζες ζώνες, από πριν εμείς να προδικάζουμε και να λέμε ότι καταργούμε τον διαγωνισμό. Τότε να δείτε τι κενά και τι εικόνες θα υπήρχαν και δικαιολογημένα από την αρχή, όταν υπάρχει ένας διαγωνισμός και ο πρώτος μειοδότης έχει κερδίσει τον διαγωνισμό και περιμένει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πάμε σε επαναδημοπράτηση.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Δικτύων):** Εκεί να δείτε. Εκεί είναι άλλη γκρίζα περιοχή. Πώς έχασε ο πρώτος μειοδότης το πτυχίο του, από καταγγελία ανταγωνιστή, που στη συνέχεια δικαιώθηκε. Αυτά έγιναν σε αυτό το έργο και στο μεταξύ πτώχευσε ο δεύτερος κοινοπρατών. Αυτό είναι ένα σύστημα που πραγματικά δεν τιμούσε τη χώρα και γι’ αυτό εγώ πραγματικά είμαι ευτυχής που περάσαμε το νέο νομοσχέδιο και είμαι ευτυχής που υπάρχει συνεργασία από πολλές πτέρυγες της Βουλής, για να διορθώσουμε το θεσμικό πλαίσιο των δημοσίων έργων.

Δεν ξέρω τις εκπτώσεις που θα δοθούν. Πιθανολογούμε, όμως. Βλέπουμε τι γίνεται στα υπόλοιπα έργα που δημοπρατούμε. Και όχι μόνον του Υπουργείου, των περιφερειών, των δήμων. Και δεν μιλάμε για εκπτώσεις που θα βάλουν σώνει και καλά «μέσα» τον εργολήπτη, γιατί, όπως γνωρίζετε, τα τελευταία χρόνια, υπάρχει μείωση του κόστους. Υπάρχουν εκπτώσεις πολλών παραγόντων κόστους στα δημόσια έργα.

Τώρα, οι εγγυητικές επιστολές είναι μικρότερες. Ευτυχώς που είναι μικρότερες, διότι, με την πολιτική των τελευταίων δεκαετιών, είχαμε σπρώξει όλον τον τεχνικό κόσμο όμηρο στο τραπεζικό σύστημα, χωρίς κανόνες στο τραπεζικό σύστημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Δικτύων):** Ναι, να μου πείτε ό,τι θέλετε. Πήγαινε δηλαδή ο κ. Σπίρτζης, για να μην πω άλλον Βουλευτή που είναι στην Αίθουσα...

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μόνο ο κ. Καλογρίτσας.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Δικτύων):** Ναι, θα πούμε μετά για τον Καλογρίτσα.

Πήγαινε ο κ. Σπίρτζης που είχε πρόσβαση σε μία τράπεζα και είχε και δάνεια αρκετών δισεκατομμυρίων, πηγαίνατε και εσείς που δεν είχατε και δεν σας έδιναν. Σας ζητούσαν ισόποσο ποσό να καταθέσετε. Επομένως, δεν μπορεί να εξαρτάται η πραγματική οικονομία από τις διαθέσεις, χωρίς κανόνες του εκάστοτε τραπεζίτη.

Μια που είπατε και το όνομα Καλογρίτσας, αν δείτε τη λίστα, κάπου εκεί θα βρείτε και την εταιρεία «ΤΟΞΟΤΗΣ». Δεν φαντάζομαι να θέλετε να αναθέσουμε στον τέταρτο μειοδότη αυτού του διαγωνισμού, που να είναι ο Καλογρίτσας, για να μας καταγγείλετε μετά. Δεν είναι αυτές οι προθέσεις μας.

Για να ολοκληρώσω την απάντησή μου, δεν διορθώνονται στην πορεία τα θέματα που υπάρχουν, γιατί μετά θα έχουμε νέες τιμές για τα ηχοπετάσματα, θα έχουμε προσφυγές, θα έχουμε το Ελεγκτικό Συνέδριο να γυρνάει πίσω τους λογαριασμούς για τις μελέτες που υπάρχουν και θα ρίξουμε στις καλένδες τη γέφυρα της περιοχής, που είναι πραγματικά ουσιαστικό κομμάτι και θέμα οδικής ασφάλειας για την ολοκλήρωση του δρόμου. Όλα αυτά βέβαια με την αίρεση των ελεγκτικών οργάνων, του Ελεγκτικού Συνεδρίου και των υπολοίπων.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 12.20΄ λύεται η συνεδρίαση για αύριο, ημέρα Παρασκευή 3 Μαρτίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**